CAPITOLUL 7

EXAMENUL  RADIOIMAGISTIC AL TUBULUI DIGESTIV

7.1 EXAMENUL ABDOMENULUI

METODE RADIOIMAGISTICE DE EXAMINARE
RADIOGRAFIA ABDOMINALÃ SIMPLÃ


INDICATII: orice examinare a tubului digestiv sau a celorlalte organe abdomino-pelvine este de recomandat să înceapă cu radiografia simplă. Ea furnizează o serie de date extrem de importante care dirijeazã algoritmul metodelor ulterioare de investigatie.


Prin radiografia simplă se pot pune în evidenţã : pneumoperitoneul, acumularea anormalã de aer in tractul digestiv, prezenţa unor mase abdominale, abcese  intraabdominale, prezenţa  calculilor radioopaci sau micşti, prezenţa unor calcificãri, a corpilor strãini radioopaci.


Radiografia simplã abdominalã se efectueazã de preferinţã în poziţie verticală - ortostatică sau şezândă. Când starea  generală a bolnavului nu permite, se utilizează decubitul dorsal cu film lateral şi raza orizontală sau decubit lateral şi razã orizontalã în incidenţã A - P.

Aspecte radiologice furnizate de radiografia abdominală simplă
· PREZENŢA ANORMALĂ DE GAZ ÎN TRACTUL DIGESTIV

Sectoarele tubului digestiv care în mod normal conţin aer sunt stomacul şi colonul.  Intestinul subţire nu conţine aer. Acesta îl strãbate amestecat cu alimentele. Uneori, la aerofagi sau la bolnavii imobilizaţi la pat, aerul poate fi prezent sub formã de bule sau coloanã continuã care nu trebuie sã depãşeascã 6 - 8 cm. La sugari, distribuţia aerului în tractul intestinal diferã de cea a adultului. Dupã naştere, aerul înghiţit se distribuie la întreg tractul  intestinal. Dupã 6 luni, odatã cu alimentaţia diversificatã, distribuţia gazelor începe sã semene  cu cea a adultului. 
· OCLUZIA INTESTINULUI SUBŢIRE

În acest caz examenul cu bariu este contraindicat. Pentru precizarea sediului obstrucţiei se recomandã SDC hidrosolubile.


Modificări radiologice în ocluzia simplă a intestinului subţire
În primele ore se observã aeroenterie care destinde intestinul, apoi se constatã acumularea de lichid realizându-se clasicele imagini hidroaerice (4 - 6).


Ele sunt localizate în centrul abdomenului, au diametrul mare longitudinal şi sunt dispuse etajat. Contururile neregulate datorită valvulelor conivente sunt mai bine vizibile în porţiunea jejunalã. Distensia ansei nu le aplatizeazã. La nivel ileal contururile anselor sunt netede.


În ileusul biliar - radiografia simplã poate evidenţia prezenţa calculului la nivel ileocecal precum şi aerobilie. 

Fig. 160 Nivele hidro-aerice-ocluzie intestinală
· OCLUZIA LA NIVELUL COLONULUI

Semne radiologice:

- aerocolie progresivã care se opreşte la nivelul obstacolului. Dacã valva ileocecalã este incompetentã apare aeroileie. Dilatarea peste 9 cm în diametru a cecului este susceptibilã de perforaţie.


- nivelele hidroaerice au localizare perifericã şi sunt foarte largi

 Fig. 161 Nivele la nivelul cadrului colic
· INFARCTUL MEZENTERIC

Cauze: - ocluzii ale arterei mezenterice superioare (mai frecvent) sau ale arterei mezenterice inferioare prin tromb sau embol


- ocluzie venoasă
În absenţa unei circulaţii colaterale se produce infarctul cu necroză şi peritonită.


Semne radiologice:

- aeroileie

- aerocolie proximală
 - de multe ori, aerul este localizat exclusiv la nivelul intestinului subţire simulând ocluzia.
- prezenţa de aer în peretele intestinal
- prezenţa de aer în vena portă
- angiografia mezenterică confirmă existenţa ocluziei, precizează localizarea şi extinderea ei
- CT poate pune în evidenţă plăcuţe de aterom calcificate la nivelul AMS
- modificările Doppler sunt caracteristice
· CALCIFICĂRILE ABDOMINALE

Opacităţile calcare abdominale au o intensitate mare, sunt bine delimitate şi pot fi produse de:

1. Calculi biliari, renali, pancreatici sau ai vezicii urinare

2. Calcificări intraabdominale:


- calcificări ale ganglionilor

- calcificări arteriale (ateroame, calcificări ale tunicii medii) 

-calcificările venoase se mai numesc fleboliţi. Ele sunt localizate mai ales la nivelul pelvisului. Apar ca opacităţi rotunde, bine delimitate, cu diametrul de 0,5 cm cu centrul uneori radiotransparent. 

- calcificări hepatice şi splenice mici, rotunde, multiple, diseminate. Reprezintă sechele a unor procese inflamatorii diseminate de etiologie TBC, fungică, histoplasmatică.


- enteroliţi - se formează în jurul unui corp străin.


- coproliţii sau fecaliţii 

- calcificarea glandelor suprarenale se produce în boala Addison, lipidosis sau boala Wolman (suprarenale mărite în dimensiuni, calcificate difuz)

- chiste calcificate, chiste hepatice, chiste simple care au, de obicei, peretele calcificat luând aspect inelar; chiste dermoide (conţin calcificări parţiale sau dinţi rudimentari, restul fiind ţesut grăsos ceea ce conferă chistului o structură mai puţin densă) 

- calcificări ale fibroamelor uterine, chistadenocarcinoamelor, neuroblastoamelor (se dezvoltă din ţesutul adrenalian), carcinoamelor renale, carcinoamelor gastrointestinale, carcinoamelor vezicii urinare

- calcificări ale vaselor deferente

- calcificări în peritonita meconială 
· PNEUMOPERITONEUL - prezenţa aerului liber în cavitatea peritoneală.


Se evidenţiază pe radiografiile în poziţie verticală ca o zonă transparentă semilunară, localizată sub una sau ambele cupole diafragmatice. Cantitatea de aer poate fi foarte mică apărând ca o linie discretă, curbliniară subdiafragmatică, sau foarte mare atingând o înălţime de 4-5 cm. 

Fig. 162 Pneumoperitoneu

În radiografiile efectuate în decubit lateral stîng, imaginea trebuie căutată între faţa laterală a ficatului şi peretele costal, iar în cele efectuate în decubit dorsal cu raza orizontală şi film lateral - periombilical sau între ansele intestinale care apar bine conturate de aerul dintre ele.
 
Cauzele pneumoperitoneului sunt multiple: perforaţii ale unui ulcer gastric sau duodenal, traumatisme ale tractului digestiv, (secţiuni sau rupturi ale segmentelor conţinătoare de aer). Intervalul între perforaţie sau ruptură şi apariţia aerului abdominal este variabil, dependent de mărimea şi localizarea soluţiei de continuitate. În 25% din cazurile de ulcer perforat este posibil ca pneumoperitoneul să nu se vizualizeze.


Alte cauze ale pneumoperitoneului: perforaţia unui carcinom gastric, al colonului, a unui diverticol, insuflaţia aerică a trompelor, după operaţii celioscopice, laparotomie, laparoscopie, pneumoperitoneul diagnostic, idiopatic (fără o cauză aparentă).

Pneumatoza chistică intestinală, rar întîlnită în practica medicală, poate produce, de asemenea, pneumoperitoneu.

· ABCESELE SUBDIAFRAGMATICE

Abcesele subdiafragmatice sunt localizate mai frecvent în dreapta.

Semne radiologice:


- iniţial se observă o ascensiune a cupolei diafragmatice şi hipomobilitatea ei


- inflamaţia pleurei bazale cu formarea unei cantităţi mici de lichid în sinusul costodiafragmatic (pleurezie prin simpatie)


- prezenţa aerului sub forma unor zone de transparenţă localizate deasupra lichidului creând imagine mixtă hidroaerică.
· CORPII STRĂINI RADIOOPACI

Examenul radiologic simplu al abdomenului poate evidenţia prezenţa unor corpi străini radioopaci în tractul digestiv sau înafara lui.

Obiectele pot fi introduse accidental sau voluntar. Cele metalice se evidenţiază cel mai bine având o densitate crescută.

Examenul radiologic confirmă prezenţa corpului străin, felul lui şi urmăreşte pasajul sau oprirea lui într-un anumit segment digestiv când indică necesitatea intervenţiei chirurgicale.

Fig. 163 Corp străin metalic intraabdominal
7.2 SEMIOLOGIA RADIOLOGICĂ A AFECŢIUNILOR TUBULUI DIGESTIV

Bolile tubului digestiv produc modificări complexe care, didactic, pot fi sistematizate astfel:
MODIFICĂRI FUNCŢIONALE
· TULBURĂRILE TONUSULUI. Tonusul este o funcţie contractilă care contribuie la determinarea formei, volumului, umplerii şi a evacuării unui organ. Tulburările de tonus pot avea o cauză locală sau generală. Aspectele radiologice ale distoniei sunt:


a. HIPERTONIA caracterizată prin volum şi calibru redus al organului examinat; pliuri de mucoasă apropiate, peristaltică precoce, evacuare accelerată


b. HIPOTONIA se traduce radiologic prin volum mărit, aplatizarea pliurilor mucoasei, peristaltică tardivă, redusă, evacuare întârziată.


c. ATONIA aceleaşi semne ca la hipotonie, mai accentuate. Organul este mult mărit în dimensiuni, lipsit complet de peristaltică, evacuare mult întârziată.

Tulburările de tonus descrise pot interesa un segment, sau mai multe, uniform sau alternând cu zone normale.

· TULBURĂRILE PERISTALTISMULUI (dischinezia)


a. HIPERCHINEZIA 


b. HIPOCHINEZIA 


c. ACHINEZIA 

· SPASMUL 


Spasmul reprezintă starea de contractură a unui grup de fibre musculare, sfinctere; poate fi total, regional,  local, deobicei de lungă durată. 

Un aspect particular al spasmului prelungit îl constituie achalazia. Ea se datoreşte unor leziuni ale celulelor ganglionare ale plexului mienteric. Achalazia este întâlnită la diferite nivele ale tubului digestiv, explicând patogenia unor boli ca dilataţia idiopatică esofagiană (cardiospasmul idiopatic), hipertrofia pilorică infantilă, megacolonul congenital (boala Hirschprung).

· TULBURAREA FUNCŢIEI DE EVACUARE 


Evacuarea accelerată este observată în hipertonii sau în incontinenţe sfincteriene care apar în infiltraţiile inflamatorii dar mai ales tumorale. Alteori tulburarea sficteriană se produce reflex datorită unor cauze situate la distanţă (colecistită, apendicită, anexită, etc.). Evacuarea întârziată o întâlnim în hipotonii, stenoze funcţionale şi organice, periviscerite, invaginaţii intestinale, obstacole mecanice.

· TULBURAREA FUNCŢIEI SECRETORII 


Examenul radiologic poate aprecia numai creşterea secreţiei. Ea se recunoaşte prin opacifierea neomogenă şi scăderea opacităţii suspensiei baritate. Lichidul de hipersecreţie se formează în timpul examenului, spre deosebire de lichidul de stază care este prezent în momentul administrării bariului La nivelul intestinului, existenţa secreţiei şi aerului semnifică, de obicei, o stare patologică şi se explică prin scăderea funcţiei de absorbţie, hipersecreţie, întârzierea tranzitulu.
MODIFICĂRILE MORFOLOGICE


1. MODIFICĂRI DE SITUAŢIE ŞI POZIŢIE. Se pot face pe diferite axe: longitudinal, transversal, sagital sau prin combinarea acestora. Ele pot fi produse prin împingere extrinsecă (hepatosplenomegalii, hidronefroze, procese tumorale), atragere - tracţionare (atelectazie, aderenţe periviscerale), relaxarea elementelor de susţinere a organelor şi atonie.


2. MODIFICĂRI DE FORMĂ ŞI VOLUM. Pot fi totale sau parţiale atât prin factori extrinseci (împingere, tracţionare), cât şi prin factori intrinseci, cicatriciali (ulcer) sau infiltrativi - tumorali (schir gastric).


3. MOBILITATEA. Este un element care poate fi evidenţiat numai radioscopic. Creşterea mobilităţii poate fi observată în malformaţiile congenitale (duoden mobil, mezenter comun), în relaxările elementelor anatomice de susţinere şi fixare (mobilitatea unghiurilor colice). 

4. MODIFICĂRI DE CONTUR.
În examinarea unui contur de organ trebuie să urmărim dacă el este vizibil în totalitate sau parţial, dacă el este regulat, neregulat, net sau şters, suplu sau rigid. Sistematizarea modificărilor radiologice de contur ale tractului digestiv poate duce la o clasificare a acestora în trei categorii: 

- imagini de contur cu plus de umplere baritată, 

- imagini de contur cu minus de umplere baritată, 

-  imagini cu contur rigid.

· Imagini cu plus de umplere baritată traduc existenţa unor modificări anatomopatologice parietale şi anume: relaxări sau tracţiuni limitate parietale (diverticolii) şi procese ulcerative de tipul nişei benigne sau maligne.

a. diverticolul reprezintă o expansiune parietală formată din toate straturile peretelui organului afectat (diverticol congenital) sau numai din seroasă sau mucoasă (diverticol câştigat). Diverticolii pot fi organici (congenitali şi câştigaţi) sau funcţionali. Diverticolii câştigaţi pot fi de pulsiune, tracţiune sau funcţionali. Diverticolii de pulsiune au formă rotund - ovalară, contur net, bază de implantare mică, de obicei fiind pediculaţi ; la nivelul pedicolului se pot vedea pliurile de mucoasă care se continuă în diverticol. Pot fi unici sau multipli, afectând un organ sau mai multe, constituind în acest caz diverticuloza. Diverticolii de tracţiune au o formă triunghiulară sau conică. Conturul lor este neregulat, cu o bază mare de implantare. Diverticolii funcţionali se datoresc unor tulburări de inervaţie, cu slăbirea musculaturii peretelui. Când presiunea intacavitară creşte, apare radiologic o proeminenţă diverticulară ; aceşti diverticoli sunt de obicei multipli şi dispar la antispastice.

b. nişa reprezintă imaginea bariului care a pătruns într-o ulceraţie a peretelui unui segment al tubului digestiv; poate apare sub două aspecte după cum este proiectată faţă de fascicolul de raze - din profil sau din faţă. Imaginea de plus de umplere care depăşeşte conturul segmentului când ulceraţia parietală este proiectată tangenţial corespunde aspectului de profil al nişei. Când ulceraţia este proiectată ortograd, aspectul este de opacitate rotundă şi corespunde imaginii nişei de faţă. Nişa, ca expresie radiologică a ulceraţiei, poate fi benignă sau malignă.

NIŞA BENIGNĂ este frecventă la nivelul stomacului şi al bulbului duodenal, dar o putem întâlni şi la esofag sau intestin. Caracterele radiologice ale nişei benigne sunt următoarele:

· nişa benignă proemină din conturul organului;

· este frecvent pediculată;

· contururi nete, de obicei regulate ;

· în jurul nişei există o imagine lacunară regulată, dată de edemul periulceros. La nişa de faţă, edemul apare ca o zonă clară, inelară, realizând imaginea de cocardă;

· pliurile de mucoasă converg către nişă şi se pot urmări până aproape de marginea nişei

· după tratament antiulceros, nişa trebuie să se remită complet.

La examenul unei nişei trebuie să precizăm localizarea, forma, dimensiunile, modul de opacifiere (omogen sau neomogen) şi aspectul mucoasei din jurul nişei.


NIŞA MALIGNĂ este expresia radiologică a cancerului ulcerat. Ea are unele caractere care permit numai rareori, diferenţierea de o nişă benignă. Nişa malignă nu proemină din conturul organului, este de obicei mare, fundul nişei poate fi rectiliniu, bombat, în platou sau neregulat. Nişa poate fi situată în acelaşi plan cu profilul conturului, ori sub acesta (nişa încastrată) sau să fie situată într-un defect de umplere (nişă în lacună). În jurul nişei maligne se poate constata prezenţa unor imagini lacunare, pliurile mucoasei din jur sunt rigide, nu dispar la compresiune şi se opresc la distanţă de nişă. Tratamentul de probă nu reduce dimensiunile nişei.

· Imagini cu minus de umplere baritată sunt denumite şi imagini lacunare sau defecte de umplere. Ele reproduc radiologic procese anatomopatologice variate şi anume: procese tumorale benigne (polipi, miom, fibrom, papilom) sau maligne (cancer vegetant), procese netumorale: inflamaţii ale mucoasei (gastrita lacunară), varice, resturi alimentare, corpii străini, conţinut fecal sau aeric în intestin.

LACUNA BENIGNĂ se caracterizează prin următoarele aspecte :

· formă geometrică bine precizată (rotundă, ovală) ;

· contururi regulate, nete

· pliuri neîntrerupte, împinse sau deviate ;

· conturul organului afectat este păstrat, cu peristaltică prezentă ;

· evoluţia imaginii este lentă şi nu afectează starea generală a pacientului

Există posibilitatea ca unele tumori benigne să degenereze malign.

LACUNA MALIGNĂ corespunde formei vegetante a cancerului; forma sa este variabilă, conturul policiclic, neregulat, şters. La periferia lacunei se constată imaginea de semiton, care trebuie tradusă radiologic printr-o zonă de tonalitate intermediară între cea a părţilor moi şi a opacităţii bariului înconjurător; ea se datoreşte stratului mai subţire de bariu între peretele sănătos şi cel din jurul tumorii. Pliurile de mucoasă, întrerupte la distanţă de lacună, sunt rigide, dezorientate şi nu dispar la compresiune. Semnele descrise se amplifică rapid de la un examen la altul, iar starea bolnavului este afectată profund.


5. RIGIDITATEA SEGMENTARĂ. Este exrpresia radiologică a lipsei undelor peristaltice pe o zonă limitată. Substratul anatomopatologic poate fi o infiltraţie inflamatorie (ulcer) sau malignă. Aspectul corespunde unei zone liniare, care la examenul radioscopic este sărită de undele peristaltice şi este asemănat cu al unei scânduri care pluteşte pe valuri. Rigiditatea segmentară benignă se observă în zonele cu localizare mai frecventă ulcerului, adică mica curbură gastrică. Poate fi însoţită şi de alte semne ale ulcerului ca scurtarea micii curburi, convergenţa pliurilor, descentrarea pilorului. Rigiditatea segmentară malignă se aseamănă cu cea benignă însă la nivelul zonei respective sunt observate şi alte modificări cum ar fi neregularităţi şi ştergeri de contur. Rigiditatea malignă nu scurtează curbura pe care este situată; ea poate fi situată la nivelul curburii respective sau să fie retrasă din contur (încastrată). Rigiditatea încastrată, apare ca o mică depresiune a conturului având fundul liniar, rigid şi pereţii laterali drepţi, rigizi.

6. MODIFICĂRILE MORFOLOGICE ALE RELIEFULUI. 

În mod normal, mucoasa diferitelor segmente ale tubului digestiv are aspecte diverse şi ea se poate modifica continuu datorită autoplasticii. La intestin, variabilitatea aspectului mucoasei în funcţie de stare fiziologică a ansei respective este maximă.

Modificările patologice ale morfologiei mucoasei pot fi sistematizate în: 

· modificări de dimensiuni - pliuri hipertrofiate prin edem, infiltraţie inflamatorie cronică sau tumorală; pliurile atrofice din unele procese inflamatorii care afectează profund peretele sau unele boli carenţiale; 

· modificări de orientare - pliuri deviate întâlnite în tumori benigne sau compresii extrinseci; pliuri convergente caracteristice proceselor cicatriciale, ulceroase; pliuri neregulate observate în afecţiunile inflamatorii (esofagite, gastrite, colite); pliuri întrerupte în procesele tumorale maligne care infiltrează mucoasa şi submucoasa. Pliurile se întrerup la oarecare distanţă de tumoră, sunt rigide şi fără autoplastică.

7.3 DIAGNOSTICUL RADIOIMAGISTIC AL AFECŢIUNILOR FARINGO-ESOFAGIENE

METODE DE EXAMINARE:


RADIOGRAFIA TORACICĂ: - efectuată în diferite incidenţe precede celelalte examinări. Ea furnizează o serie de detalii care pot sugera o modificare a faringo-esofagului.


Examenul toracelui şi coloanei vertebrale poate evidenţia leziuni (malformaţii, abcese osifluente, tumori) ce pot induce modificări ale esofagului. Examenul plămânului poate explica unele modificări de poziţie esofagiene, tracţiuni sau împingeri ale esofagului prin procese de vecinătate. Astfel, acesta poate fi atras de partea segmentului atelectaziat sau a zonelor de fibroză pulmonară, după pneumectomie.


Cordul şi vasele, datorită relaţiilor de vecinătate, pot produce compresiuni sau împingeri ale esofagului. Astfel, atriul stâng dilatat, anevrismele aortice, malformaţii ale arterei pulmonare comprimă şi împing posterior esofagul.


Examenul toracic evidenţiază o lărgire a mediastinului în: diverticol Zenker, leiomiom esofagian, infiltraţie tumorală periesofagiană, diverticoli, megaesofag, tumori mediastinale care invadează secundar esofagul. Imagine hidroaerică în mediastinul posterio - inferior sugerează o hernie hiatală. Bula de gaz a stomacului, mică, se observă în cancerul de esocardiotuberozitate. 
De asemenea, pot fi vizualizaţi corpi străini radioopaci, emfizemul mediastinal în perforaţiile esofagului.


EXAMENUL ESOFAGULUI CU BARIU 


Examenul baritat se poate face în contrast simplu utilizând o densitate medie (50-60w/v) sau în contrast dublu - în acest caz bariul concentrat 200w/v se asociază cu prafuri efervescente formate din bicarbonat de sodiu şi acid tartric sau citric. Este indicată utilizarea bariului micronizat care nu sedimentează, precum şi adaosul de substanţe adezive (guma arbică, caboximetilceluloza, ulei de parafină). Mai sunt utilizate şi tabletele de bariu după formula Bertrand (sulfat de bariu, magnezie calcinată şi gumă arabică) sau pastă baritată.


În unele situaţii, se utilizează un amestec de bariu cu alimente.


Substanţele hidrosolubile sunt indicate atunci cînd suspectăm o perforaţie. Ele irită mucoasa traheobronşică şi nu sunt indicate în fistule sau aspiraţii traheale.


În examinarea faringelui şi esofagului se recomandă utilizarea de modificatori de comportament.


Antispasticele produc hipotonie, încetinesc peristaltica şi tranzitul, combat spasmul favorizând studiul reliefului mucos, evidenţierea diverticolilor care au un colet subţire, a herniei hiatale, a refluxului gastroesofagian. Cele mai utilizate sunt: papaverina (10mg), atropină (2mg), nitroglicerină, buscopanul (i.v. 20-25 mg), scobutilul. Mecholilul (parasimpaticomimetic 5-10 mg) produce hipersecreţie salivară, contracţii vii ale segmentelor suprasfincteriene, creşterea presiunii intraluminale. Testul este utilizat pentru diagnosticul achalaziei fiind negativ la normali.


EXAMENUL ESOFAGULUI


Examenul esofagului comportă anumite dificultăţi datorită tranzitului rapid şi situaţiei sale în mediastinul posterior. 
[image: image6.png]


[image: image7.png]


[image: image8.png]



Fig. 164 Examenul esofagian normal baritat

Relieful mucos se examinează cu pastă baritată după ce bolul baritat a tranzitat esofagul în poziţie verticală, incidenţe A-P, profil - pentru regiunea cervicală, OAS, OAD, OPS, OPD, pentru esofagul toracic. Cardia trebuie examinată atît în incidenţă de faţă cît şi în incidenţă de profil mai ales OAS.


Manevrele Valsalva şi Muller sunt utilizate întrucît ele încetinesc tranzitul, cresc tonusul şi destind peretele.


Explorarea trebuie completată cu examenul în decubit dorsal şi Trendelenburg, poziţii ce facilitează o analiză mai atentă a modificărilor funcţionale şi morfologice, făcând posibilă studiul peristalticei.


EXAMENUL REGIUNII ESOCARDIOTUBEROZITARE


Regiunea esocardiotuberozitară trebuie examinată cu deosebită atenţie fiind sediul unei patologii deosebit de importante care ar putea fi omisă la examenul „în fugă” prin tranzit baritat.


EXAMENUL BARITAT ÎN DUBLU CONTRAST


Are o valoare deosebită prin posibilitatea evidenţierii leziunilor de dimensiuni mici. După efectuarea radiografiilor cu substanţă baritată, bolnavului i se administrează o poţiune sau pudră efervescentă formată din acid tartric şi bicarbonat de sodiu, pe care trebuie să o sugă. 


RADIOCINEMATOGRAFIA ESOFAGULUI


ENDOSCOPIA ESOFAGIANĂ


BIOPSIA ŞI CITODIAGNOSTICUL

COMPUTER TOMOGRAFIA - este utilă pentru aprecierea extensiei mediastinale a carcinoamelor esofagiene, a leiomiomului, a existenţei adenopatiilor şi a metastazelor la distanţă.


IRM

IZOTOPII RADIOACTIVI 

ECHOGRAFIA ENDOLUMINALĂ
ANATOMIA RADIOLOGICĂ NORMALĂ

Esofagul continuă faringele. El se extinde de la nivelul strâmtorii faringoesofagiene până la nivelul stomacului. În drumul lui, transversează regiunea cervicală, mediastinală posterioară şi abdominală. Are o lungime de 25cm, o formă tubulară fiind format din mai multe segmente: cervical, toracic, şi abdominal. Calibrul lui nu este uniform; există unele zone fiziologice de îngustare: strîmtoarea superioară sau gura Killian, strâmtoarea aortică, strâmtoarea bifurcaţiei traheei, strâmtoarea diafragmatică. Limita inferioară a esofagului este reprezentată de cardie care este situată în stânga vertebrelor T10-T12.


Unghiul  Hiss indică locul cardiei şi este marcat spre lumen de valvula Gubaroff. 
MODIFICĂRI RADIOIMAGISTICE ÎN BOLILE ESOFAGULUI
CARDIOSPASMUL


Este o stare de contractură a joncţiunii esogastrice care întrerupe complet tranzitul. El este produs de un reflex local sau la distanţă.


Porţiunea terminală a esofagului este îngustată axial cu contururi netede. Esofagul supraiacent este dilatat uneori foarte mult. Umplerea se face de jos în sus. Există lichid de stază. Undele peristaltice sunt vii, frecvente dar ineficiente. Staza esofagiană durează 3-4 ore. Cardia se destinde la un moment dat producându-se evacuarea întregului conţinut esofagian (legea totul sau nimic). Această particularitate a evacuării esofagului diferenţiază cardiospasmul de achalazie. 

 Fig.165 Cardiospasmul

ACHALAZIA


Achalazia este o stare de permanentă contracţie a cardiei care produce dilatarea esofagului supraiacent.


Se consideră că spasmul cardiei este consecinţa inhibiţiei relaxării musculaturii sfincteriene datorită absenţei plexului mienteric Auerbach la acest nivel.

 Fig. 166 Dilatare esofagiană marcată în achalazie

A mai fost incriminată în producerea achalaziei, o hipersensibilitate la gastrină endogenă care produce creşterea tonusului sfincterului. Scăderea efectului gastrinei produce insuficienţă sfincteriană.


Stagnarea alimentelor la nivelul esofagului determină un proces inflamator al mucoasei cu lichid de stază. Aceasta poate produce o aspirare traheală a conţinutului esofagian, ceea ce induce modificări inflamatorii cronice de tip alveolar sau interstiţial. 

Fig. 167 Achalazia

Imagistic, la examenul cu bariu, cardia apare mult îngustată cu contururi bine delimitate, netede, cu pliuri paralele, centrează segmentul supraiacent. Esofagul toracic este dilatat în grade variabile uneori foarte mult şi depăşind contururile mediastinului. 

Concomitent esofagul se alungeşte şi se cudează. Undele peristaltice iniţial sunt frecvente, profunde, dar ineficiente. Evacuarea este lentă în cantitate mică. Staza esofagului constituie un factor favorizant al esofagitei. Pliurile inflamate îşi pierd dispoziţia normală. Existenţa lichidului de stază determină depunerea bariului sub formă de flocoane.

MODIFICĂRI DE TRAIECT ŞI CALIBRU ALE ESOFAGULUI PRIN CAUZE EXTRINSECI


Esofagul este înconjurat pe tot traiectul sau de organe cervicale, toracice şi paradiafragmatice a căror suferinţe se pot repercuta asupra aspectului morfologic şi funcţional.
Deplasările esofagului pot fi produse de: afecţiunile tiroidei (hipertrofie), afecţiuni pleuropulmonare (fibroze, atelectazie), tumori mediastinale (ganglioni, etc.) afecţiuni ale cordului şi vaselor mari (artera lusoria, dilaterea AD, AS; a tuturor cavităţilor cardiace), anevrisme aortice, ectazia aortică, malformaţii (arc aortic pe dreapta, abcese reci, neorinom, meningocel) etc. 


ANOMALII CONGENITALE

ATREZIA ESOFAGIANĂ

Atrezia esofagiană poate fi totală - eventualitate mai rară - sau parţială 

STENOZA ESOFAGIANĂ

Reprezintă o îngustare în grade variabile a lumenului esofagian. De obicei, ea cuprinde un segment mai scurt al esofagului.

DUPLICAŢIA ESOFAGIANĂ 

DIVERTICOLII ESOFAGIENI


Diverticolii esofagieni sunt leziuni frecvente ale esofagului. Ei pot fi congenitali fiind formaţi de toate straturile peretelui esofagian sau dobândiţi - reprezentând hernii ale mucoasei prin zone slabe ale peretelui esofagian.


Din punct de vedere al mecanismului de producere, distingem diverticoli de pulsiune şi de tracţiune. 

Fig. 168 Diverticolii esofagieni


Ei se localizează mai ales în treimea medie a esofagului toracic. Diverticolul Zenker reprezintă o formă particulară, fiind un diverticol de pulsiune localizat în apropierea joncţiunii faringoesofagiene la nivelul peretelui posterior. Triunghiul Leimer reprezintă un punct slab al acestei regiuni care favorizează protruzia mucoasei. El poate atinge dimensiuni mari de 8-10cm. Când este plin, comprimă şi îngustează lumenul esofagian.


Diverticolii din 1/3 medie a esofagului toracic sunt în majoritatea de tracţiune, sunt localizaţi în regiunea hilară şi se formează prin tracţiunea esofagului de către aderenţele fibroase ganglionare. În apropiere, se pot evidenţia ganglioni hilari calcificaţi. 

Diverticolii din 1/3 inferioare sunt în majoritate de pulsiune.


Diverticolul epifrenic se localizează la nivelul ampulei epifrenice. El poate avea dimensiuni mari şi poate retenţiona SDC (fig.169). 

În rare cazuri, diverticolii se formează intramural în sinusurile Rokitenski-Aschoff şi au dimensiuni mici.


Diverticolii funcţionali sunt determinaţi de contracţiile terţiare care au un aspect disecant

Fig. 169 Diverticol epifrenic

Imagistic, diverticolul apare ca un plus de substanţă ce iese din contur şi este legat de esofag printr-un pedicol. El are o formă rotund-ovalară când mecanismul de formare este prin pulsiune sau triunghiulară când se formează prin tracţiune. Este bine delimitat şi are o structură omogenă. În repleţie, bariul poate rămâne în punga diverticulară câteva ore şi, împreună cu aerul, realizează un nivel hidroaeric.

Când apare procesul inflamator - diverticulita - conturul formaţiunii devine neregulat iar conţinutul neomogen.


TUMORILE ESOFAGIENE


TUMORILE BENIGNE


Polipii esofagieni sunt rar semnalaţi în literatură.

Leiomioamele, leiomiosarcoamele au origine în stratul muscular şi au o dezvoltare extraluminală predominantă putând ajunge la dimensiuni apreciabile. Mucoasa esofagiană este intactă. Lumenul esofagian este îngustat.

Imagistic, tumorile benigne produc lacune bine delimitate cu peretele suplu care formează un unghi ascuţit cu peretele esofagian normal. Pliurile esofagiene sunt prezente, suple şi ocolesc masa tumorală. Tumorile dezvoltate înafara peretelui produc lacune concave care îngustează excentric lumenul esofagian. Cele de dimensiuni mari formează o masă tumorală care depăşeşte mediastinul vizualizîndu-se pe radiografiile toracice.

TUMORILE MALIGNE


CARCINOAMELE


Carcinoamele afectează, de obicei, un segment limitat al esofagului (12-15 cm). Pot fi localizate oriunde la nivelul esofagului. O atenţie deosebită trebuie acordată joncţiunii esocardiotuberozitare. În aceste localizări, în stadii avansate, este greu de precizat punctul de plecare esofagian sau gastric 


Aspectul imagistic este dependent de forma anatomo-patologică. Carcinoamele vegetante realizează o imagine lacunară cu contur neregulat având pinteni şi semitonuri. Ele sunt situate pe un contur al esofagului. Peretele este rigid, pliurile mucoase sunt întrerupte. 

 Fig. 170 Cancer vegetant esofagian


Cînd tumora se extinde cuprinzând întreaga circumferinţă, se produce stenoza care are următoarele caracteristici: este excentrică, are un contur neregulat, pliurile mucoasei sunt întrerupte, conturul superior şi inferior protrud în lumenul normal.Tumora se poate ulcera şi, în acest caz, apare nişa în lacună. Esofagul supraiacent este moderat dilatat. În localizările superioare, aspiraţia traheală a conţinutului esofagian este posibilă. Carcinomul esofagului cervical produce o creştere  a opacităţii ţesutului moale prevertebral şi împingerea anterioră a traheei. Lumenul esofagian este situat în centrul masei de ţesut moale. Aceasta constituie elementul de diferenţiere cu invazia extrinsecă a esofagului.


Uneori se produc fistule esotraheale sau bronşice.

      Fig 171 Fistula eso-bronşică
Carcinoamele infiltrative îngroaşă peretele esofagian producând o stenoză axială, cu contururi netede, regulate rigide, fără unde peristaltice, pliuri infiltrate. Trecerea spre zona normală se face brusc, în treaptă.

Fig. 172 Neoplasm esofagian infiltrativ

ESOFAGITELE

ESOFAGITELE CAUSTICE


Ingestia accidentală sau voluntară de substanţe caustice - acizi sau baze - produce o inflamaţie erozivă a peretelui esofagian. În faza acută, nu se recomandă explorarea imagistică. După aproximativ 6 luni, evoluţia leziunii este completă, procesele de fibroză şi scleroză determinând stenoza. După acest interval de timp, prin examinarea cu bariu se pot face aprecieri asupra existenţei, localizării şi gradului procesului de stenoză 


Imagistic se observă o îngustare a lumenului esofagian.

    Fig.173 Stenoză esofagiană postcaustică
Zona de stenoză cuprinde un segment lung, localizat de obicei sub strâmtoarea aortică. De cele mai multe ori este asociată cu stenoza gastrică antrală. Alteori se pot forma  stenoze multiple, etajate.

Esofagul supraiacent este dilatat, în pîlnie.


ULCERUL ESOFAGIAN 


Ulcerul esofagian se întâlneşte în asociere cu esofagita, hernia hiatală şi sindromul Barrett.


Radiologic, se observă un plus de substanţă de mărime variabilă, extins mai mult în suprafaţă decât în profunzime. Pliurile mucoase sunt îngroşate, convergente. Spasmul produce o îngustare inconstantă a lumenului esofagian. Cu timpul, se produce fibroza parietală aspectul imagistic fiind similar celui descris anterior.

Fig. 174 Ulcerul esofagian
Există şi forme de ulcer esofagian cu cardia relaxată cînd se observă apariţia refluxului gastroesofagian.


VARICELE ESOFAGIENE

Varicele esofagiene sunt dilataţii de tip varicos ale venelor esofagiene, reprezentând una din căile de derivaţie colaterală în ciroza hepatică. Ele se mai pot observa la nivelul fornixului, v. splenice, v. retroperitoneale. Se pun în evidenţă prin splenoportografie. 

Fig. 175 Varicele esofagiene
Pentru a fi vizualizate, este necesară turgescenţa lor. În acest scop, examenul cu bariu trebuie făcut în poziţie Trendelenburg, cu manevra Valsalva. Imaginea este caracteristică : lacune multiple, bine delimitate, având dimensiuni variabile, localizate în 1/3 inferioară a esofagului realizând un aspect de ciorchine sau de fagure de miere. Când sunt localizate periferic, contururile esofagului sunt neregulate.


CORPII STRĂINI ESOFAGIENI

Corpii străini esfagieni sunt puşi în evidenţă prin esofagoscopie, care constituie în acelaţi timp şi metodă terapeutică.

Corpii străini pot fi radioopaci şi radiotransparenţi. 
Cei radioopaci - metale sau oase se vizualizează prin radiografie simplă - care precizează existenţa, localizarea şi progresiunea corpului prin esofag.

Corpii străini radiotransparenţi se vizualizează prin tranzit baritat. Dacă sunt mari,  produc o oblitarare a lumenului esofagian care, uneori, poate fi confundată cu cu un carcinom. Dacă  dimensiunile corpului sunt mici există câteva semne de suspiciune - o întârziere a tranzitului unei mase solide baritate sau a unei bucăţi de vată îmbibată cu bariu în zona corpului străin.


Corpii străini pot perfora esofagul şi produce abcese periesofagiene care se vizualizează bine la examenul CT. Ele apar ca masă cu densitate de ţesut moale, cu contururi difuze, neomogene, cu bule de gaz localizate cervical.


În perforaţiile esofagului toracic, mediastinul apare lărgit cu linii aerice marginale.


SCLERODERMIA


În sclerodermie esofagul este, la început, dilatat moderat, lipsit de unde peristaltice, cardia, atonă, permite producerea refluxului gastro -esofagian. Tranzitul esofagian este lent. Deşi bariul tapetează o perioadă lungă de timp pereţii esofagieni, el trece fără dificultate prin cardie în stomac. Împreună cu aerul înghiţit, realizează imaginea de esofag de sticlă.

Fig. 176 Sclerodermia esofagiană


În stadii tardive, se pot produce îngustări ale calibrului. Acestea sunt situate deasupra diafragmului şi sunt scurte.


ESOFAGUL OPERAT

Datorită progreselor realizate în terapia intensivă, chirurgia esofagului s-a dezvoltat vertiginos, astăzi fiind posibile intervenţii chirurgicale de mare amploare cu o rată mică a mortalităţii.

Evoluţia postoperatorie imediată şi tardivă este apreciată prin examen radiologic.

La nivelul esofagului se pot efectua cele mai variate tipuri de intervenţii chirurgicale: începând de la cele mai simple: esofagocardiomiotomia, cardioplastia, rezecţii de cardie, diverticulectomie, rezecţie esogastrică cu anastomoza esoantrală (în ulcerul esofagian) şi terminând cu operaţiile complexe de esofagoplastie. Acestea din urmă, pot fi presternale sau retrosternale. Ele se pot efectua cu tub cutanat, intestin subţire, colon,  marea curbură a stomacului.

Controlul radiologic implică 2 perioade:

· perioada imediat postoperatorie

· perioada tardivă

Esofagul plastic normal trebuie considerat acela care la examenul radiologic prezintă o bună funcţionalitate, tranzit liber, fără cuduri, bride şi are un calibru normal. Relief mucos este caracteristic organului cu care s-a efectuat plastia. 

Fig. 177 Esofagoplastii cu intestin subţire respectiv colon
7.4 DIAGNOSTICUL RADIOIMAGISTIC AL AFECŢIUNILOR STOMACULUI

7.4.1 METODE DE EXAMINARE

Introducerea fibroscopiei endoscopice în diagnosticul suferinţelor gastrice a modificat algoritmul metodelor imagistice. Având o senzitivitate mult mai mare decât examenul cu bariu ea este preferată.

RADIOGRAFIA ABDOMINALĂ SIMPLĂ poate evidenţia:

· prezenţa pneumoperitoneului în cazul perforaţiei sau a soluţiilor de continuitate ale peretelui gastric (secţiuni, rupturi)

· prezenţa aerogastriei

· prezenţa corpilor străini radioopaci

· îngroşarea pereţilor gastrici  (în schir)

· dilatarea şi hipersecreţia gastrică (dilataţia acută a stomacului, stenoza pilorică)

RADIOGRAFIA CU SUBSTANŢĂ DE CONTRAST


Pentru examenul stomacului cu contrast simplu se utilizează sulfatul de bariu în concentraţie de 50-60 % w/v în cantitate de 200-300ml. Pentru explorarea în dublu contrast, concentraţia trebuie mărită la 200 w/v. 
Substanţele hidrosolubile Gastrografin sau Hypaque (50%)- sunt indicate în perforaţiile gastrice, după intervenţii chirurgicale gastrice atunci când sunt suspicionate complicaţii imediate (edem al gurii de anastomoză, invaginaţia anselor în gura de anastomoză, dezunirea suturilor, fistule).Aerul conţinut în stomac sau degajat prin ingestia pulberelor efervescente poate constitui, singur,  un element de contrast care să pună în evidenţă compresiuni extrinseci, îngroşări parietale, etc.


Pentru ameliorarea explorării, în vederea obţinerii unui randament diagnostic maxim, sunt utilizate droguri care să combată spasmul făcând mai bine vizibile leziunile. Dintre antispasticele utilizate menţionăm: Buscopanul, Probanthina (propantheline bromide) în doze de 30-60 mg. i.m., Glucagonul, Scobutilul i.v., Atropina i.v. sau i.m..Ele produc hipotonie, hipoperistaltism la 5-10 minute după administrare având o durată de acţiune de 15-20 minute.


Pentru confirmarea sau infirmarea existenţei unei zone rigide a peretelui gastric, se recomandă examenul farmacodinamic cu droguri peristaltogene (Metoclopramid 10-40 mg. i.v.).


Tehnica examinării


Investigaţia cu SDC nu necesită o pregătire specială. Bolnavul trebuie să fie nemâncat de 12 ore. La examinarea cu bariu în contrast simplu, se administrează iniţial 2-3 înghiţituri din suspensie cu ajutorul căreia se studiază mucoasa în strat subţire. Bolnavul este examinat în poziţie orizontală, în procubit pentru faţa anterioară şi decubit dorsal pentru faţa posterioară, incidenţa AP şi PA, oblice OAS, OAD. În continuare, bolnavul, în poziţie verticală, ingeră întreaga cantitate de bariu. Aplicând compresiunea dozată, se examinează de sus în jos, toate segmentele stomacului şi se fac radiografii seriate şi ţintite în toate incidenţele sau, mai bine, spot filme.


Se urmăreşte aspectul morfologic al stomacului precum şi cel funcţional (tonus, chinetică, evacuare). Examinarea se face atât în poziţie verticală cât şi în poziţie orizontală, incidenţe AP şi PA, oblice, laterale. Pentru studiul herniei hiatale, refluxului gastroesofagian şi a fornixului se utilizează poziţia Trendelenburg. Bolnavului i se administrează câteva înghiţituri de bariu pentru a evidenţia o hernie hiatală intermitentă.


Poziţia şiretului (incidenţa laterală cu flexia trunchiului, membrele superioare întinse la vârful pantofului) este de asemenea utilizată pentru aprecierea refluxului şi a herniei hiatale.


Examinarea în dublu contrast este importantă pentru vizualizarea suprafeţei mucoasei, pliurilor, ariilor gastrice şi a leziunilor mici ( ulceraţii sau polipi ) de la acest nivel. Se utilizează sulfatul be bariu în concentraţie mare 200w/v sau asociat cu pulberi efervescente (acid citric, bicarbonat de sodiu sau potasiu). 


ARTERIOGRAFIA este indicată în hemoragiile acute şi cronice în special pentru precizarea sediului hemoragiei şi uneori pentru decelarea cauzei şi, mai nou, în scop terapeutic ( embolizarea arterei ).

ULTRASONOGRAFIA transabdominală sau endocavitară este utilă în diagnosticul afecţiunilor stomacului. Neoplasmele gastrice prin dislocarea şi invazia organelor vecine realizează  imagini caracteristice ecografic. La fel, pot fi diagnosticate adenopatiile şi metastazele la distanţă. Examinarea endocavitară utilizează un transducer special adaptat fibroscopului. Este importantă pentru aprecierea extinderii procesului tumoral în adâncime, pe verticală, invadarea organelor vecine, precum şi prezenţa adenopatiilor.


COMPUTER TOMOGRAFIA nu este considerată metoda primară pentru decelarea leziunilor gastrice. Ea poate pune în evidenţă modificări de grosime ale peretelui gastric realizate de tumori (leiomioame, adenocarcinoame, limfoame), extensia şi raporturile tumorii cu organele din jur, prezenţa adenopatiilor şi a metastazelor la distanţă.

7.4.2 ANATOMIA RADIOLOGICĂ NORMALĂ A STOMACULUI

Stomacul este situat în regiunea epigastrică. Forma şi poziţia lui sunt variabile. La persoanele normostenice are formă de cârlig, la cele astenice el este alungit având forma literei J sau de undiţă. La obezi, el este orizontalizat, în formă de corn de taur. Stomacul în cascadă este format dintr-o pungă superioară localizată superior şi posterior care se umple cu bariu. Când aceasta este plină, bariul se revarsă în porţiunea distală, asemeni apei dintr-o cascadă. Uneori, când porţiunea distală este umplută, greutatea acesteia determină dispariţia cascadei. Această formă a stomacului este produsă de aerocolia colonului transvers, de un ulcer sau proces infiltrativ al feţei posterioare a stomacului; se poate întâlni şi la obezi.

Fig. 178 Segmentele gastrice A-cardia,1-fornix,2-porţiunea verticală, 3-antrul, C-pilorul, D-bulbul duodenal 

Stomacul este format din cardie şi fornix, corpul stomacului, sinusul gastric, antrul prepiloric, canalul piloric. El are două curburi: mica şi marea curbură şi 2 feţe; anterioară şi posterioară care se suprapun.


Cardia reprezintă joncţiunea dintre esofag şi stomac. Pilorul este sfincterul interpus între antrul piloric şi bulb. El are o lungime de 0,5 - 1 cm, centrează baza bulbului duodenal şi antrul realizând aşa numitul H piloric.

Pliurile mucoasei gastrice apar  ca zone lacunare separate prin zone liniare de SDC (văile dintre pliuri) dispuse paralel. Mica curbură este netedă.

Fig. 179 Aspectul normal al pliurilor 






       gastrice

La 1-2 cm de pilor, se poate evdenţia unul sau mai multe pliuri transversale, care traversează antrul şi mica curbură (pliul prepiloric). La nivelul marii curburi, pliurile devin divergente şi o traversează transversal. Datorită acestui fapt, marea curbură are un contur neregulat, mai accentuat în porţiunea verticală. La nivelul fornixului, pliurile sunt mai groase, dispuse nesistematizat. Cele pericardiale au forma de stea sau de pliu circular care o înconjoară.


Examenul în dublu contrast permite evidenţierea ariilor gastrice. Aspectul mucoasei poate suferi modificări determinate de autoplastica muscularei mucoasei.


Tonusul gastric 


Tonusul gastric - starea de contractură permanentă a musculaturii - este dependent de habitusul individual fiind crescut la persoanele stenice şi scăzut la astenici.


Peristaltica

Contracţiile gastrice încep în 1/3 superioră a stomacului şi progresează spre pilor, devenind tot mai profunde. 
7.4.3 MODIFICĂRI RADIOIMAGISTICE ÎN
BOLILE STOMACULUI

MALFORMAŢII CONGENITALE


SITUS INVERSUS – Stomacul, împreună cu celelalte viscere abdominale, poate fi situat în partea dreaptă a abdomenului. De cele mai multe ori, aceasta este asociată cu inversia viscerelor toracice constituind situsul inversus total.


DUPLICAŢIA GASTRICĂ 


Duplicaţia este o malformaţie foarte rar întâlnită. Dintre cele două forme, forma deschisă a duplicaţiei care comunică cu stomacul - este rarisimă. Duplicaţia închisă, de aspect chistic, se situează intramural semănând cu leiomiomul sau este ataşată peretelui gastric fiind greu de diagnosticat radiologic.


DIVERTICOLII GASTRICI


Diverticolii sunt întâlniţi 1 la 1500-2000 de examinări gastrice. Ei sunt localizaţi subcardial, la nivelul micii curburi, pot avea incluzii ectopice de ţesut pancreatic, se pot ulcera şi pot perfora.


Radiologic, apar ca un plus de substanţă baritată de formă rotundă sau ovalară, bine delimitată de dimensiuni variabile, legat de stomac printr-un colet. Atunci când acesta este îngust, bariul retenţionează în punga diverticulară şi după evacuarea stomacului.


STENOZA HIPERTROFICĂ A PILORULUI


Se cunosc 2 forme de hipertrofie ale sfincterului piloric: forma congenitală şi forma adultă.

În forma congenitală, infantilă, simptomele apar imediat după naştere, vărsăturile domină tabloul clinic.


Stomacul este dilatat şi prezintă unde peristaltice adânci, frecvente, ineficiente. Evacuarea este încetinită. Canalul piloric este îngustat alungit de 1-2 cm, având aspect de pilor în paranteze sprijinite, de pilor între paranteze când muşchiul piloric protrude în baza bulbului duodenal sau în antru, sau pilor în duble paranteze. 

Fig.180 Diferite forme de stenoză pilorică congenitală

Fig. 181 Stenoza pilorică la nou-născut

Ea poate fi decelată şi ultrasonografic.


Se presupune ca în această formă există o deficienţă congenitală a musculaturii longitudinale cu hipertrofia musculaturii circulare.
Forma adultă, se presupune a fi produsă de gastrite sau ulceraţii. Semnele radiologice sunt asemănătoare cu cele din forma infantilă. 

Fig. 182 Stenoza pilorică la adult


MODIFICĂRI DE POZIŢIE ALE STOMACULUI


Stomacul este localizat în epigastru, având fornixul sub cupola diafragmatică. Polul inferior al stomacului are ca limită linia orizontală care trece prin crestele iliace.


PTOZA GASTRICĂ reprezintă o deplasare în totalitate a stomacului în jos, între fornix şi diafragm rămânând un spaţiu liber. Ptoza trebuie diferenţiată de alungirea gastrică, în care polul inferior ajunge în pelvis, fornixul păstrându-şi situaţia subdiafragmatică.


EVENTRAŢIA DIAFRAGMATICĂ - stomacul urmează diafragmul fiind ascensionat în cavitatea toracică, ca urmare îşi modifică forma luând aspectul de U inversat.


Stomacul poate fi deplasat de masele situate în organele din jur. Hepatomegalia împinge stomacul la stânga şi posterior şi amprentează mica curbură. Capul pancreatic mărit produce un defect de umplere prin compresiune a antrului gastric (pad sign) pe care-l împinge în sus şi anterior. Procesele expansive ale corpului împing stomacul anterior. Colonul transvers îl împinge superior. Splenomegalia amprentează fornixul şi marea curbură şi îl împinge spre linia mediană.


Orice altă masă abdominală - sarcina, chiste mezenterice, sarcoamele retroperitoneale, anevrismele aortei abdominale, adenomegaliile, procesele expansive renale produc deplasări ale stomacului.


HERNIA HIATALĂ


Hernia hiatală reprezintă pătrunderea stomacului în cavitatea toracică prin hiatusul diafragmatic.


Hernia poate fi fixată, stomacul menţinându-şi în permanenţă situaţia intratoracică sau intermitentă. În acest din urmă caz, este necesar să facem uz de toate manevrele (Valsalva, poziţia Trendelenburg, poziţia şiretului) pentru a antrena deplasarea stomacului în torace şi producerea refluxului gastroesofagian.


Pe radiografiile simple toracice, în herniile fixate în torace, se evidenţiază o imagine aerică sau hidroaerică localizată în mediastinul inferior şi posterior.
Examenul cu bariu confirmă diagnosticul şi precizează tipul de hernie.

· HERNIA PRIN ALUNECARE - este cel mai comun tip de hernie. Fornixul, împreună cu cardia, sunt situate intratoracic. Esofagul este sinuos, cudat (kinking), orificiul cardial este situat posteromedian. Refluxul gastroesofagian este frecvent. El produce esofagita care poate evolua spre stenoză.
· HERNIA PARAESOFAGIANĂ


În hernia paraesofagiană, cardia are situaţie intraabdominală, fornixul herniază prin hiatus şi se alătură marginii stângi a esofagului. În acest tip de hernie, refluxul este rar întâlnit.
· HERNIA CU ESOFAG SCURT


Acest tip de hernie seamănă cu cea prin alunecare, esofagul este scurt, congenital sau dobândit (esofagite postcaustice, ischemice).
STOMACUL TORACIC


Este foarte rar întâlnit. Stomacul, în totalitate sau în majoritate, are o situaţie intratoracică. Pilorul este subdiafragmatic, cardia fie deasupra, fie sub diafragm. De obicei, stomacul este rotat de-a lungul axului mare.


Complicaţiile herniei hiatale sunt:

· Hemoragia - care poate fi produsă de un ulcer în porţiunea herniată sau eroziuni superficiale.

· Obstrucţia - se întâlneşte în stomacul toracic şi este produsă prin volvulusul parţial sau total de-a lungul axului longitudinal.

· Esofagita şi stenoza esofagiană inferioară sunt consecinţa refluxului.


MODIFICĂRI DE FORMĂ ALE STOMACULUI

Forma normală a stomacului este acea de cârlig. Ea este dependentă de tipul constituţional: la astenici are formă de J, corpul gastric este alungit, polul inferior coborât sub orizontala care trece prin crestele iliace; la hiperstenici stomacul are formă de corn de bou sau corn de taur. 

Fig. 183 Diferite tipuri de stomac

Modificările de formă sunt reprezentate de:


Stomacul în cascadă (fig.184), prezintă o pungă superioară şi posterioară care se umple iniţial cu bariu, preaplinul revărsându-se asemenea unei cascade,  opacifiază restul corpului gastric. 

Fig. 184 Stomacul în cascadă

Volvulusul gastric (fig.185) reprezintă o răsucire permanentă sau temporară a stomacului în jurul a trei axe: axul longitudinal sau cardiopiloric, axul orizontal sau mezenterico-axial şi cardio-spleno-axial.


Volvulusul organo-axial constă în răsucirea parţială sau totală a stomacului în jurul axului cardiopiloric. În volvulusul total, faţa posterioară devine anterioară, marea curbură ia locul micii curburi. În volvulusul parţial, această răsucire interesează segmentul orizontal al stomacului. În acest caz, la locul de trecere între porţiunea normală şi cea volvulată pliurile mucoasei sunt dispuse în spirală.

Fig. 185. Diferite tipuri de volvulus 1, 2 organo-axial, 3 mezenterico-axial, 

4-cardio-spleno-axial

În volvulusul mezentericoaxial, stomacul este pliat în jurul axului orizontal, cardia şi pilorul fiind situate la acelaşi nivel.


GASTRITELE

Gastritele sunt procese inflamatorii acute sau cronice ale mucoasei gastrice. Examenul radiologic are posibilităţi limitate de diagnostic datorită faptului că modificările nu sunt patognomonice.

În formele cronice putem întâlni 2 aspecte:


GASTRITA HIPERTROFICĂ- prezintă pliuri largi separate prin văi înguste, care uneori îşi păstrează dispoziţia, alteori sunt orientate anarhic, la compresiune sunt rigide, au o mobilitate redusă. Uneori hipertrofia este accentuată dând un aspect pseudopolipoid.


Trebuie să fim precauţi în interpretarea dimensiunilor pliurilor datorită modificărilor induse de autoplastica muscularei mucoasei.

Atestarea imaginii de hipertrofie trebuie acceptată numai dacă ea se menţine la examinări repetate şi are confirmare anatomopatologică.


Hipertrofia pliurilor antrale  are o semnificaţie patologică mai mare decât cea din fornix, unde pliurile sunt, în mod normal, mai groase.


În hipertrofiile localizate, imaginea fiind asemănătoare carcinomului, se indică explorarea chirurgicală şi rezecţia.


GASTRITA ATROFICĂ - este caracterizată prin pliuri înguste sau absente.


Eroziunile sau ulceraţiile sunt greu de vizualizat la examenul cu bariu, sunt însă bine evidenţiate prin fibroscopie.


Inflamaţia mucoasei gastrice poate fi generalizată sau segmentară. 


GASTRITA MENETRIER (fig. 186) - este caracterizată printr-o hipertrofie marcată a reliefului mucos cu aspect pseudopolipoid,  cu dispoziţie anarhică, localizată mai ales în 1/3 medie, implicând atât mica curbură cât şi marea curbură. 

Fig. 186 Gastrita hipertrofică Menetrier
Ea este considerată stare precanceroasă.

ULCERUL GASTRIC

Ulcerul gastric are o frecvenţă mai scăzută comparativ cu ulcerul duodenal, raportul fiind de 1/5. Se localizează la nivelul micii curburi, în 1/3 medie.


Modificările radiologice constau în semne directe şi semne indirecte. 
Semnele directe:

Semnul direct cel mai important este prezenţa nişei (fig.187), imagine de plus de substanţă de contrast, corespunzătoare escavaţiei peretelui gastric. Din profil imaginea iese din conturul ipotetic al stomacului

Are o formă rotund - ovalară şi este dispusă, de obicei, perpendicular. Din faţă (ortograd), nişa se prezintă ca un plus de SDC rotund, bine delimitat sau ca un inel radioopac când are conţinut aeric. Mărimea nişei este variabilă, de la câţiva mm la 6-8 cm, conturul ei este net, structura omogenă. Uneori, poate avea un conţinut aeric (acest tip de nişă a fost descris de Haudeck).


De cele mai multe ori, nişa se localizează la nivelul micii curburi în vecinătatea unghiului gastric, dar o putem întâlni şi la nivelul micii curburi orizontale, a marii curburi, precum şi la nivelul feţelor.

Fig. 187 Nişa benignă pe mica curbură gastrică

Fig. 188 Edemul perilezional Hampton

Fig. 189 Ulcere benigne gastrice

Fig. 190 Ulcere pe mica curbură

În jurul nişei, există o reacţie inflamatorie edematoasă care se vizualizează ca o linie lacunară (linia Hampton), bine delimitată, având o grosime uniformă (gulerul ulcerului). Când edemul este foarte pronunţat, el poate proemina în lumenul gastric fiind greu de diferenţiat de imaginea unui carcinom.

Fig. 191 Edemul perilezional-dreapta edem masiv –
diagnostic diferenţial cu nişa malignă
La fel, el poate oblitera baza nişei astfel încât aceasta nu se mai vizualizează. În cazul nişelor localizate pe feţele gastrice, edemul apare ca o zonă lacunară care circumscrie nişa ca un halou. El are un contur intern net, bine delimitat, conturul extern se estompează continuându-se cu mucoasa normală.


Semnele indirecte sunt organice şi funcţionale:


Incizura controlaterală reprezintă un spasm al musculaturii circulare care apropie marea curbură de mica curbură. Iniţial intermitentă, devine ulterior permanentă prin formarea, la acest nivel, a unui ţesut fibros cicatricial, realizând o stenoză gastrică excentrică care biloculează asimetric stomacul (semnul indicatorului).


Gastrita hipertrofică acompaniază leziunile principale.  Poate fi localizată segmentar, în apropierea nişei, sau generalizată la întreg stomacul. În evoluţia spre vindecare, pliurile devin convergente spre nişă realizând o imagine stelată.


Spasmul segmentului  piloric poate produce, după o perioadă de timp, o îngustare permanentă a acestei regiuni ca rezultat al hipertrofiei musculare.


Rigiditatea segmentară, întâlnită în ulcerele cronice, afectează o zonă  limitată a peretelui gastric, din vecinătatea nişei. Undele peristaltice se opresc la extremitatea superioară a zonei rigide şi se continuă la extremitatea ei inferioară. 


Semnele funcţionale: hiperperistatismul, hipersecreţia şi tulburările evacuării gastrice sunt cunoscute sub numele de triada Schlessinger. Evacuarea gastrică poate fi accelerată dar de multe ori se întâlneşte retenţia, mai mult sau mai puţin îndelungată, a coţinutului.
DIAGNOSTICUL DIFERENŢIAL AL NIŞELOR
	NIŞA BENIGNĂ
	NIŞA MALIGNĂ

	- este situată în afara conturului gastric(excepţie în cazul edemului marcat care proemină în lumen), are formă ovală sau rotundă
	- este situată în conturul gast    - formă de platou, şa, menisc, estehhhfdhdfhdf s

  situat


	- este bine delimitată, contur regulat
	- contur neregulat  

	- edemul din jur este fin, neted, uniform, înălţimea lui scade spre periferie 
	- haloul transparent este larg, nodular şi bine delimitat de peretele gastric şi  din profil nişa endoluminală împreună cu haloul transparent, nodular, neregulat - realizează aşa numitul meniscus complex descris de Carman. Nişa are conturul dinspre lumenul stomacului concav dând impresia unui menisc, deşi mai frecvent suprafaţa internă e convexă

	- pliurile dispuse radiar
	- pliurile întrerupte

	- dimensiunile şi localizarea nişei nu constituie un element de diferenţiere


	

	- după o lună de tratament antiulceros nişa dispare
	- nu reacţionează la tratamentul antiulceros


TUMORILE GASTRICE

TUMORILE BENIGNE


POLIPII


Polipii adenomatoşi cu localizare gastrică se întâlnesc mai rar ca cei cu localizare colică.


Ei pot fi unici sau multiplii. Se malignizează într-un număr apreciabil de cazuri, de aceea polipoza este considerată stare precanceroasă.

Polipii inflamatori se aseamănă cu cei adenomatoşi, examenul anatomopatologic fiind cel care precizează diagnosticul.


Imagistic, polipii apar ca formaţiuni rotunde de dimensiuni variabile, bine delimitate, legate de peretele gastric printr-un pedicol mai lung care îi conferă mobilitate, sau mai larg şi scurt (polip sesil)-fig.192. Când se află în antrul prepiloric, polipul poate prolaba în bulbul duodenal.

Fig. 192 Polipoza gastrică

Fig. 193 Multiple imagini lacunare-leziuni benigne 

La examenul baritat, polipul poate produce o imagine lacunară cu pedicol de dimensiuni diferite (devine evident de la dimensiuni peste 0,5 cm), omogenă, mobilă.

   Fig. 194 Polip gastric gigant

LEIOMIOMUL


Leiomiomul provine din stratul muscular al stomacului. El se dezvoltă predominant în afara peretelui gastric, mucoasa rămânând mult timp intactă. 

NEUROFIBROAMELE


Au ca punct de plecare fibrele nervoase din peretele gastric. Schwanomul se formează din teaca neuronală Schwan.


Imagistic, ele realizează o imagine lacunară, bine delimitată (fig. 195). Uneori, tumora se exulcerează astfel încît apare nişa, de obicei, în centrul tumorii realizând imaginea în roată de automobil.

 Fig. 195 Neurofibromul

Ca simptom clinic poate apare  şi în acest caz hemoragia.
TUMORILE GASTRICE MALIGNE

CARCINOAMELE SAU ADENOCARCINOAMELE GASTRICE - produc modificări imagistice variabile, corespunzătoare tipului anatomo -patologic al tumorii.


CARCINOAMELE VEGETANTE- se dezvoltă ca mase tumorale în interiorul lumenului gastric. 

Fig. 196 Reprezentarea schematică a tumorilor gastrice

Fig. 197 Cancer gastric la nivelul fornixului, respective antral 

Expresia radiologică a acestui tip de tumoră este lacuna care are un contur neregulat, cu imagini de semiton. Joncţiunea cu peretele normal este distinctă şi formează un unghi ascuţit. Leziunea poate fi mică, dar poate ajunge la dimensiuni mari putând cuprinde 1/3 -2/3 din stomac. Pliurile mucoasei gastrice sunt întrerupte la nivelul leziunii, iar peretele este rigid. Tumora se poate localiza oriunde la nivelul stomacului, dar de cele mai multe ori preferă regiunea antrală.

Fig. 198 Cancer la nivelul corpului gastric

    Fig. 199 Cancer masiv gastric

O atenţie deosebită trebuie acordată regiunii cardiotuberozitare. Când tumora se dezvoltă circular, determină o stenoză gastrică.


CARCINOMUL INFILTRATIV 


În această formă, procesul începe în submucoasă şi musculară, mucoasa rămânând un timp îndelungat intactă.


Iniţial, procesul este limitat la o zonă mică a peretelui. Această zonă este rigidă, nu participă la peristaltică, undele ajung la extremitatea ei proximală şi se continuă la extremitatea distală. Ea poate prezenta mişcări de basculare, fiind asemănată  cu mişcarea unei scânduri pe valuri.


Când procesul cuprinde circular peretele gastric, lumenul se stenozează stomacul devenind bilocular (fig.200). Zona de stenoză este axială, contururile sunt netede, regulate, rigide, pliurile mucoase sunt infiltrate. 

Fig. 200 Infiltraţia gastrică

Fig. 201 Cancer infiltrativ gastric-corp gastric, respectiv antral (aspect de linită plastică)
În forme mai avansate, infiltraţia poate cuprinde o regiune gastrică mai extinsă cum ar fi  regiunea antrului piloric sau a fornixului. În acest caz, observăm o îngustare a regiunii interesate, rigiditatea peretelui gastric, absenţa undelor peristaltice. Trecerea spre regiunea sănătoasă se face gradual.


În formele mai avansate, se produce infiltrarea peretelui  întregului stomac realizându-se schirul gastric sau linita plastică malignă. Stomacul este mult micşorat, tubular (microgastrie), volumul gastric este redus, pereţii rigizi, pliurile infiltrative, undele peristaltice sunt absente. Infiltraţia sfincterelor le menţine destinse astfel încât evacuarea gastrică este accelerată.


În această formă biopsia stomacului este echivocă.


CARCINOM  ULCERATIV


Ulceraţia se poate produce într-o leziune vegetantă când se observă un plus de substanţă mare, cu contur neregulat într-o lacună, sau într-o îngroşare prin infiltraţie a peretelui.


Nişa malignă (fig. 203) prezintă o serie de caracteristici care o diferenţiază de cea benignă. În cazurile în care aceasta nu se poate face, biopsia este deosebit de utilă.

Fig. 202 Reprezentarea schematică a nişei maligne

Fig. 203 Nişa malignă-nişa în lacună

Calcificările în tumori se produc în leiomiom şi adenocarcinoamele mucinoase.
7.4.3 STOMACUL OPERAT

Stomacul este supus unor mari varietăţi de intervenţii chirurgicale pe care imagistul trebuie să le cunoască înainte de a efectua examinarea pentru a interpreta corect o imagine.

Procedeele chirurgicale cele mai utilizate sunt:

· gastrotomia

· excizia ulcerului

· gastroenteroanastomoza

· rezecţia gastrică subtotală

· gastrectomia totală

· vagotomia, vagotomie cu piloroplastie, vagotomie cu antrectomie


Examinarea stomacului operat se face prin radiografie simplă abdominală şi cu SDC hidrosolubilă, apoi sulfatul de bariu.


În cazul rezecţiilor gastrice, refacerea continuităţii  tubului digestiv se face prin două tipuri fundamentale de anastomoze: terminoterminală şi terminolaterală.


În anastomozele terminolaterale, porţiunea terminală a stomacului este anastomozată cu porţiunea laterală a ansei jejunale. Bariul opacifiază iniţial stomacul, trece prin gura de anastomoză în ansa eferentă, ansa aferentă nu se opacifiază.


În anastomoza terminoterminală - porţiunea terminală a stomacului se anastomozează cu porţiunea terminală a duodenului. Este una din anastomozele cele mai fiziologice.

Gastrectomiile totale sunt urmate de anastomoze esoduodenale sau esojejunale terminolaterale.


Sunt descrise în prezent peste 90 de tehnici de refacere a continuităţii tubului digestiv după gastrectomiile totale. Examinarea cu SDC trebuie făcută în clinostatism şi cu concentraţii mari şi cantităţi mici având în vedere tranzitul accelerat. 

Fig. 204 Anastomoze gastro-intestinale

     Fig. 205 Anastomoză gastro-intestinală





       termino-laterală


După vagotomie, stomacul este hipoton, dilatat, peristaltica este lentă, evacuarea gastrică întârziată, există lichid de stază şi resturi alimentare. Opacifierea duodenului în timpul examinării îl diferenţiază de o stenoză pilorică.


Suferinţele stomacului operat pot surveni precoce sau tardiv.
SUFERINŢE PRECOCE


Edemul gurii de anastomoză - poate apărea la câteva zile postoperator. El determină o întârziere a trecerii SDC prin gura de anastomoză, unde pliurile sunt îngroşate. Când acestea sunt mult îngroşate, se observă o imagine lacunară,  oprirea pasajului gastric poate fi totală ceea ce produce o dilatare a stomacului şi prezenţa unui lichid  de stază. 

 Fig. 206 Edem al gurii de anastomoză

Invaginaţia anselor la nivelul gurii de anastomoză se produce în cazul anastomozei terminolaterale. Ansa aferentă şi eferentă invaginată, opresc tranzitul şi realizează o lacună având forma cifrei trei inversate.


Dezunirea suturilor este o complicaţie gravă. Radiologic se observă extravazarea SDC în cavitatea peritoneală.

SUFERINŢE TARDIVE


Ulcerul peptic - poate să apară într-un interval variabil de timp după   intervenţia chirurgicală. Asistăm, clinic, la o recidivă a simptomelor ulceroase. Imagistic, examinând stomacul cu SDC, vom observa prezenţa nişei. Aceasta este situată, de obicei, la nivelul jejunului în anastomoza terminolaterală şi la nivelul gurii de anastomoză în cele terminoterminale. Uneori, nişa fiind plată şi întinsă în suprafaţă, poate fi mascată de pliurile mucoasei hipertrofice. Spasmul este localizat la nivelul jejunului producând îngustarea lumenului. 

Fig. 207 Ulcerul peptic postanastomotic

Gastrita bontului

Gastrita bontului este frecvent întâlnită. Ea poate cuprinde tot bontul sau poate fi localizată la nivelul gurii de anastomoză (stomită). Radiologic, se observă pliuri mari care de multe ori îşi pierd orientarea normală.


Sindromul de ansă aferentă

În mod normal, ansa aferentă nu trebuie să se umple cu bariu. În sindromul de ansă aferentă, aceasta este dilatată, opacifiată în totalitate, mucoasa este hipertrofiată, există mişcări de brasaj. După 15 - 20 min, unde peristaltice puternice reuşesc să evacueze conţinutul.


Clinic, bolnavul prezintă dureri colicative 15 - 20 min, localizate în hipocondrul drept.


Sindromul postprandial precoce şi tardiv

Clinic, bolnavii prezintă semne vegetative, stare de rău general, tremurături, astenie. Tranzitul intestinal este accelerat, indexul baritat poate ajunge la cec în 15 -20 min, undele peristaltice sunt frecvente şi profunde. 

Fistulele

Fistulele reprezintă comunicări ale stomacului cu organele din jur (jejun, ileon, colon) sau fistule externe. Ele se vizualizează prin examen cu bariu administrat per os sau prin clismă, în fistulele gastrocolice.


Cancerul bontului

Cancerul primar sau recidivat este greu de diagnosticat în fazele incipiente. Leziunea se evidenţiază când este mai mare şi proemină în lumen. Forma vegetantă este mai uşor de diagnosticat ca forma infiltrativă. Imaginea lacunară cu pinteni şi semitonuri poate oblitera uneori gura de anastomoză.

 Fig. 208 Cancerul bontului
7.5 DIAGNOSTICUL RADIOIMAGISTIC AL AFECŢIUNILOR DUODENULUI
7.5.1 METODE DE EXAMINARE

Metoda clasică - continuă examenul gastric. La 1 - 2 min după administrarea SDC, pilorul se deschide, bariul opacifiază succesiv cele 4 segmente ale duodenului. Efectuându-se o compresiune dozată asupra acestei regiuni, bolnavul se examinează în incidenţele AP, PA, oblic - OAD, OAS, poziţie verticală, orizontală  şi Trendelenburg. În această ultimă poziţie bula de gaz a stomacului se deplasează spre antrul piloric şi de aici prin pilor în duoden realizîndu-se dublul contrast.


Duodenografia hipotonă permite o mai bună examinare şi vizualizare a leziunilor mici. Metoda constă în administrarea unui antispastic (Scobutil, Buscopan, Papaverină, Atropină i.v.) cu 10 -15 min înaintea examinării. Metoclopramida este de asemenea utilă în examinarea duodenului. Ea accelerează peristaltica gastrică, relaxează pilorul, favorizând umplerea rapidă a duodenului. Tranzitul intestinal este accelerat, scurtându-se astfel timpul de examinare a intestinului subţire.


Arteriografia duodenului realizată prin cateterizarea selectivă a A. hepatice e indicată în diagnosticul şi tratamentul hemoragiilor digestive.


Ultrasonografia transabdominală şi CT sunt mai puţin utile în diagnosticul afecţiunilor duodenului. Ele pot evidenţia leziuni ale organelor învecinate (pancreas, ficat, colon, ganglioni) care implică, secundar, duodenul. Ultrasonografia endoscopică are indicaţie în tumorile duodenului sau ale ampulei Vater având rol în precizarea extensiei parietale a procesului tumoral. 

7.5.2 ANATOMIA RADIOLOGICĂ A DUODENULUI

Duodenul este porţiunea iniţială a intestinului subţire. El începe la nivelul pilorului şi se termină la unghiul duodenojejunal, Treitz. Este format din 4 porţiuni (fig.209). Prima porţiune cuprinde bulbul şi un segment extern retroperitoneal, a doua porţiune are un traect descendent, nu are mezou, a treia porţiune este orizontală. Ultima porţiune are un traiect oblic ascendent. În ansamblu, duodenul formează o potcoavă care circumsrie capul pancreatic.


Bulbul reprezintă porţiunea cea mai dilatată a duodenului, are o formă de flacără prezentând o bază, un vârf, două curburi sau recesuri (superior, inferior) şi două feţe. Baza bulbului  este paralelă cu porţiunea terminală a antrului. Ea este centrată de pilor formând H-ul piloric. Mica şi marea curbură bulbară continuă mica şi marea curbură gastrică formând cele două recesuri inferior şi superior, când bulbul este orientat orizontal, sau intern şi extern când el este orientat vertical. Curburile bulbare se evidenţiază  în incidenţa PA sau OAD. Feţele bulbului apar suprapuse. 


Pentru disocierea lor, bolnavul se examinează în OAS. În acest caz, faţa mai apropiată de coloană vertebrală este faţa posterioară. Mucoasa bulbară este formată din pliuri rare,  dispuse longitudinal care se aplatizează în repleţie.


Bulbul duodenal se continuă cu un segment scurt numit segmentul extern. Acesta se uneşte cu porţiunea inţială a duodenului II formând genunchiul superior. Duodenul II are un traiect descendent. Mucoasa de la acest nivel este formată din valvulele conivente sau falturile Kerking dispuse perpendicular pe axul intestinal. Ampula Vater este situată în 1/3 medie a marginii interne şi uneori este evidentă radiologic ca o zonă lacunară mică sau ca o neregularitate a conturului.

Fig. 209 Segmentele bulbare

Segmentul sau porţiunea a-III-a este orizontal formând cu duodenul II genunchiul inferior. AMS care îl traversează, poate determina, la persoanele astenice, o uşoară diminuare a calibrului, cu dilatarea segmentului proximal (pensă mezenterică). Segmentul lV este oblic ascendent. Aceste două segmente ale duodenului sunt de cele mai multe ori mascate de antrul gastric. Aspectul mucoasei segmentelor II, III, IV este identică cu cel din duodenul II.
7.5.3MODIFICĂRI RADIOIMAGISTICE ÎN BOLILE DUODENULUI
ANOMALIILE DUODENALE

ANOMALIILE DE CALIBRU


Megaduodenul congenital constă în creşterea totală sau parţială (bulb) a calibrului duodenal, tranzitul şi peristaltica fiind normale. Acesta constituie elementul de diagnostic diferenţial cu megaduodenul secundar unei obstrucţii.


Atrezia duodenală poate fi parţială sau totală. 

Fig. 210 Atrezia duodenală

Pe radiografiile simple abdominale, stomacul şi duodenul, pînă în porţiunea atrezică, sunt destinse, au un conţinut mare de aer, restul abdomenului fiind radioopac (double-bubble sign). După administrarea de SDC, indexul radioopac se opreşte la nivelul stenozei. În atreziile parţiale, o cantitate mică de aer este vizibilă la nivelul tractului intestinal poststenotic. Stomacul şi duodenul prestenotic sunt mult destinse aeric.

ANOMALII DE POZIŢIE


Mezenterul comun

Oprirea rotaţiei intestinului la un anumit nivel (0-90) determină o modificare a topografiei intestinale. Astfel, în mezenterul comun, D II se continuă cu ansele jejunale.


Intestinul subţire în totalitate este situat în partea dreaptă a abdomenului, iar colonul în stânga. 

Situsul inversus constă într-o inversare totală a poziţiei organelor toracice şi abdominale, stomacul fiind situat în partea dreaptă, ficatul în stânga.

Fig. 211 Anomalii de poziţie duodenale

Duodenul inversat (fig.212) este caracterizat prin modificarea poziţiei cadrului duodenal: D II îşi menţine poziţia verticală dar are un traiect ascendent, D III este orizontal situat deasupra bulbului duodenal, D IV este oblic de sus în jos şi dinafară înăuntru. 

Fig. 212 Duodenul inversat

ANOMALII DE FIXARE


Uneori, porţiunile retroperitoneale ale duodenului prezintă un mezou care le conferă o mobilitate mai mult sau mai puţin accentuată.


Duodenul poate fi parţial mobil  - când este afectat  segmentul extern al lui  D II care este lung şi atârnă în jos putând crea confuzia cu o deformare ulceroasă a bulbului, sau total mobil când mezoul este pe toată lungimea, ceea ce îi conferă mobilitate şi predispune la volvulus.


DIVERTICOLI DUODENALI


Diverticolii duodenali pot fi congenitali (adevăraţi) - formaţi din toate straturile peretelui duodenal - şi dobândiţi reprezentând hernieri ale mucoasei prin punctele slabe ale peretelui.

Diverticolii sunt localizaţi mai frecvent pe marginea internă a duodenului II şi III. Dimensiunile lor sunt variabile între 0,5 - 8 cm. 

Fig. 213 Diverticoli duodenali

Fig. 214 Diverticol la nivel D IV

În majoritatea cazurilor sunt asimptomatici. Inflamaţia lor sau ulceraţia determină apariţia unei simptomatologii clinice asemănătoare ulcerului duodenal.Uneori, la nivelul lor se pot produce hemoragii.


DUODENITELE

Duodenitele sunt procese inflamatorii ale mucoasei duodenale. Ele pot afecta întreg duodenul dar mai frecvent bulbul duodenal  Din punct de vedere evolutiv, distingem duodenite acute şi cronice. Faza iniţială a ulcerului duodenal se manifestă clinic şi radiologic ca o duodenită.


Modificările imagistice sunt complexe, ele se referă la funcţionalitatea duodenului precum şi la aspectul morfologic.


La examenul cu bariu, vom observa modificări ale tonusului: hipertonia care produce o diminuare a calibrului bulbar (bulb spastic) şi o accentuare a reliefului mucos sau hipotonia când duodenul este dilatat cu pliuri şterse. Peristaltica duodenului este accelerată, tranzitul este rapid  - se realizează aspectul de bulb iritabil, intolerant sau fugace.


Modificările organice constau în edemul inflamator al mucoasei care se hipertrofiază putând realiza diferite aspecte:

· pseudopolipoid, zone lacunare, rotunde, bine delimitate, localizate în regiunea bulbară 

· inelar  - edemul mucos central, circumscris de bariul care se prelinge de-a lungul curburilor delimitând o lacună centrală.

· în seceră - produs de un edem pronunţat care determină bariul să se prelingă de-a lungul unei singure curburi 

· ftizic - formă tubulară a bulbului, datorită edemului marcat care îl circumscrie 

Fig.215 Duodenite –diferite aspecte radiologice

La nivelul celorlalte segmente duodenale, inflamaţia îngroaşă  falturile  Kerckring realizând imagine  acordeon sau teanc de farfurii.


Mai puţin frecvent, glandele Brunner se pot hipertrofia producând lacune multiple, bine delimitate, care se pot confunda cu polipii, sau o lacună solitară determinat de o masă glandulară intramurală.


Duodenita de tip Crohn se localizează rar la nivelul acestui segment intestinal.


Imagistic, la examenul cu bariu, vom observa o hipertrofie a reliefului mucos, prezenta de ulceraţii liniare şi transversale adânci, aspect de cobble-stone. În faza de stenoză, un segment mare al duodenului îşi micşorează calibrul datorită fibrozei, conturul este neted, regulat. Segmentele suprastenotice sunt dilatate.


PROLAPSUL MUCOASEI GASTRICE PRIN PILOR

În gastritele hipertrofice antrale, mucoasa de la acest nivel poate fi antrenată prin pilor odată cu undele peristaltice. Ea se poate exulcera producând hemoragii.


Radioimagistic, vom evidenţia la nivel bulbar un defect de umplere lacunar cu contur neregulat, cu baza concavă spre pilor, având forma de umbrelă sau pălărie de ciupercă. Pilorul este larg. Odată cu relaxarea undelor peristaltice, pliurile mucoase revin în stomac lacuna de la baza bulbului dispărând.

Fig. 216 Prolapsul de mucoasă antrală

ULCERUL DUODENAL

Ulcerul duodenul este de 4 -5 ori mai frecvent ca ulcerul gastric. Se localizează în 90% din cazuri la nivelul bulbului şi în 10% postbulbar.

ULCERUL DUODENAL BULBAR


Semnele radioimagistice în ulcerul duodenal sunt dependente de faza de evoluţie. În perioada incipientă modificările sunt identice cu cele din duodenite de care nu pot fi deosebite. În perioada de stare, ulcerul se diagnostichează prin modificările funcţionale sau organice pe care le produce.


Semnele directe de ulcer:


NIŞA - spre deosebire de ulcerul gastric, este localizată în 75% din cazuri pe faţa posterioară, în 24% din cazuri pe faţa anterioară şi în 1% pe curburi. 

Radiologic, în localizările la nivelul feţelor, nişa se evidenţiază prin compresiune dozată, ca o pată radioopacă bine delimitată, rotundă, având dimensiuni variabile de la câţiva mm până la dimensiuni ce cuprind aproape toată faţa bulbară. În OAS nişa apare ca un plus de substanţă ce iese din contur, localizată pe una din feţele bulbare sau pe ambele (kissing ulcus). În cazul localizării nişei la nivelul curburilor, ea se vizualizează ca un plus de substanţă ce iese din contur.


Semnele indirecte

EDEMUL PERIULCEROS poate fi mai mult sau mai puţin întins în suprafaţă dar având înălţime redusă. El realizează o imagine lacunară care circumscrie nişa.


Pliurile mucoase sunt îngroşate şi converg spre imaginea de nişă, având o dispoziţie radiară.


Conturul bulbar poate fi normal dar de cele mai multe ori este modificat prin imagini care intră sau ies din contur.


Dintre imaginile care intră în contur menţionăm ancoşa şi incizura – acestea, la început, sunt expresia unui spasm local dar pe parcurs se pot organiza prin fibroză devenind permanente.

Imaginile care ies din contur sunt reprezentate de diverticoli paraulceroşi. Diverticolii Ackerlund reprezintă hernii ale mucoasei printre zonele de stenoză; ei au un caracter pasager. Recesul Cole este o dilatare diverticuliformă a marii curburi  bulbare.

Când recesul extern este mult dilatat, se formează aşa numită pungă a lui Hart.


Retracţia recesurilor determină deformarea bulbului prin apropierea vârfului de baza sa.

Fig. 217 Modificările bulbare în ulcerul acut respectiv cronic

Fig. 218 Ulcer acut bulbar

Semnele gastrice sunt reprezentate de: hipersecreţie, hiperchinezie şi tulburările  evacuării. 


Semnnele pilorice: pilorul excentric nu centrează baza bulbului. 
Pilorul beant determină o evacuare rapidă. Spasmul piloric întârzie evacuarea gastrică.

 
În faza finală, bulbul duodenal se deformează datorită proceselor de fibroză realizându-se bulbul în treflă, trifoi, bulbul în jerbă de flori, bulb în ciocan, bulb ftizic.

Fig. 219 Ulcer bulbar cronic

ULCERUL POSTBULBAR


Ulcerul postbulbar se localizează la nivelul segmentului extern  a lui D I şi al 1/3 superioare a duodenului II. Semnul cel mai frecvent întâlnit este spasmul care  îngustează mult lumenul duodenal. Nişa apare ca un plus de SDC rotund, bine delimitat. Aspectul de ansamblu a fost comparat cu o mărgică înşirată pe aţă. Complicaţiile care pot  apărea în cursul evoluţiei ulcerului sunt: hemoragia, stenoza şi perforaţia. 

Fig. 220 Ulcerul postbulbar

TUMORILE DUODENALE

Tumorile duodenale sunt rar întâlnite în practica medicală. Ele pot fi benigne sau maligne.


Tumorile maligne primare au o frecvenţă mai redusă ca cele secundare (tumori pancreatice, hepatice).

POLIPII


Polipii adenomatoşi duodenali se localizează la nivelul bulbului. Imaginea lor este asemănătoare cu a polipilor localizaţi în restul tractului digestiv. Ei trebuie deosebiţi de resturile alimentare, bulele de aer care sunt imagini pasagere. Uneori polipii antrali pot prolaba în bulb. Polipul apare ca o lacună cu contururi netede, fixată de peretele duodenal printr-un pedicol. 


Leiomioamele, lipoamele, adenoamele Brunneriene, neurofibroamele, angioamele, hematoamele şi duplicaţia chistică sunt tumori intramurale extramucoase; acestea produc lacune cu caracteristici de benignitate.


Lipoamele îşi modifică forma cu peristaltica, fiind tumori cu conţinut moale. Uneori ele se exulcerează în partea centrală luând aspect de „target sign”. Când formaţiunile se dezvoltă predominant extraluminal, ele diminuă moderat calibrul duodenal prin compresie. 

 Fig. 221 Polip duodenal
CARCINOAMELE DUODENULUI


Carcinoamele duodenale pot fi supraampulare (foarte rare), ampulare, subampulare. 

Radioimagistic, carcinoamele duodenale produc o stenoză circulară, scurtă. Relieful mucos este infiltrat, rigid. Pereţii zonei de stenoză sunt lipsiţi de undele peristaltice. Duodenul suprastenotic este dilatat moderat.


Carcinoamele periampulare au ca punct de plecare ampula Vater. Tumora se dezvoltă endoluminal şi apare ca o lacună în formă de 3 inversat (semnul Frostberg). Ele mai pot fi secundare unui carcinom pancreatic care invadează duodenul. În acest caz marginea internă a duodenului devine rigidă, liniară, netedă.

Carcinoamele subampulare sunt mai frecvente şi realizează aspectul de stenoză parţială cu carcteristici de malignitate

FISTULELE  BILIODIGESTIVE

Reprezintă comunicări ale căilor biliare cu tractul digestiv. În ordinea frecvenţei, distingem fistule colecistoduodenale, coledoco -duodenale, coledocogastrice, biliobiliare, biliocolice.


Cauze: procese inflamatorii, perforaţii ale unui ulcer duodenal sau gastric în căile biliare, anastomoze biliodigestive chirurgicale, traumatice, iatrogene.

 Imagistic - ultrasonografic şi CT - se observă prezenţa  de aer în căile biliare. Pe radiografia simplă a hipocondrului drept, căile biliare apar radiotransparente  reproducând  anatomia lor.

La examenul cu bariu, acesta opacifiază, parţial sau total, căile biliare extra şi intrahepatice. Ceea ce este important în acest tip de leziune este timpul de stagnare al SDC la acest nivel.

MODIFICĂRILE DUODENALE ÎN AFECŢIUNILE PANCREASULUI

Datorită rapoartelor de vecinătate dintre duoden şi pancreas, acesta poate suferi modificări morfofuncţionale caracteristice.

     Astfel,  cadrul duodenal lărgit, cu genunchiurile rotunjite se poate întâlni în pancreatite, pseudochiste pancreatice, tumori maligne ale capului pancreatic;

· rigiditatea conturului intern, pliuri mucoase care se termină brusc, (semnul rabotajului) se observă în tumorile cefalice pancreatice invadante 

·  imagini lacunare mici pe conturul intern al duodenului sunt caracteristice pancreatitei nodulare fiind asociate şi cu modificări ale coledocului retropancreatic.

· semnul Frostberg - imagine lacunară - în formă de cifra 3 inversat; caracterizează ampulomul Vaterian.
Fistula duodenopancreatică poate apărea în tumorile pancreatice cefalice necrozate.
7.6 DIAGNOSTICUL RADIOIMAGISTIC AL AFECŢIUNILOR INTESTINULUI SUBŢIRE


Examenul imagistic al intestinului subţire este dificil, pretenţios, greu de condus datorită particularităţilor sale anatomice: lungime mare cu anse care se suprapun, ceea ce nu conferă certitudinea unei explorări complete. La acestea se adaugă nespecificitatea semnelor radiologice, endoscopia cu endobiopsie fiind de un real folos.
7.6.1 METODE DE EXAMINARE A INTESTINULUI SUBŢIRE 


Examinarea intestinului subţire începe cu RADIOGRAFIA ABDOMINALĂ CLASICĂ simplă. Aceasta ne poate furniza o serie de date importante, utile diagnosticului precum şi precizării algoritmului metodelor imagistice:

· prezenţa anormală de gaz la nivelul intestinului subţire

· nivele hidroaerice

· aer în peretele intestinal

· calcificări ganglionare, vasculare, enteroliţi

· corpi străini radioopaci (calculi, obiecte înghiţite accidental)

· gaz în peretele intestinal şi în căile biliare

· gaz în vena portă

EXAMENUL INTESTINULUI SUBŢIRE CU SDC ADMINISTRATĂ PER OS

Există mai multe metode de administrare perorală. Metoda clasică, convenţională, se face în continuarea examenului gastric şi duodenal. Bolnavului i se administrează 400-600 ml sulfat de bariu 50 -60 w/v.  Se urmăreşte, fluoroscopic, progresiunea lui la intervale de 20 - 30 minute şi se efectuează radiografii de ansamblu sau spot filme pe zonele de interes până când bariul ajunge în colon. În final se radiografiază regiunea ileocecală.


Durata lungă de examinare a intestinului subţire (3-4 ore) a făcut pe unii autori să utilizeze acceleratori de tranzit: prostigmină, metoclopramidă. Astfel Weintraub şi Williams au introdus metoda prânzului îngheţat. După examinarea stomacului şi duodenului, se administrează 250 - 500ml ser fiziologic de la gheaţă. Adaosul de 10ml de Gastrografin la suspensia de bariu este de asemenea recomandat ca accelerator de tranzit.

SDC hidrosolubile sunt utilizate atunci când se suspicionează perforaţia şi ocluzia intestinală. Ele fiind hipertone produc exorbţie de apă şi se diluează - astfel efectul lor osmotic se interferează cu identificarea modificărilor anatomopatologice.


Metoda prânzurilor radioopace se utilizează pentru a diagnostica deficitele enzimatice intestinale. Ea constă în adăugarea principiului alimentar al cărui deficit îl suspicionăm, la cantitatea obişnuită de bariu, urmată de examinarea fluoroscopică şi radiografică. Metoda este utilizată mai ales pentru identificarea deficienţelor dizaharidazice. În absenţa enzimei specifice (grup lactazic, sucrazic, maltazic), dizaharidul nu mai este hidrolizat în monozaharidele corespunzătoare rămânând ca atare în lumenul intestinal, determinând exorbţie de apă din patul vascular în lumen.

Zaharoza şi lactoza reprezintă dizaharidele comune în alimentaţia noastră şi sunt hidrolizate de enzime cu substrat specific neputând fi înlocuite satisfăcător de alte enzime. Deficienţa de lactază este foarte frecventă şi importantă.


Metoda prânzului cu lactoză constă în asocierea a 50 g de lactoză la cantitatea obişnuită de bariu urmată de efectuarea de radiografii la intervale de 30 minute. Lactoza nescindată produce diluţia substanţei opace, dilată ansele intestinale şi accelerează tranzitul intestinal. În paralel, se determină nivelul glicemiei care arată o curbă plată.


ENTEROCLISMA


Este o metodă utilă de examinare a intestinului subţire, rapidă având o senzitivitate de 93,1% şi o specificitate de 96 - 97%.

Ea constă în administrarea a 800 ml bariu prin sonda nazală, introdusă pînă la nivelul duodenojejunal, sub formă de infuzie având rată de 100ml/minut. 
Metoda examinării intestinului prin reflux constă în efectuarea unei clisme baritate care să forţeze valva ileocecală şi să opacifieze, retrograd, ansele intestinului subţire. Relaxarea valvei poate fi facilitată utilizând injectabil atropină şi calciu.

Fig. 222 Enteroclisma


PNEUMATOCOLONUL - permite examinarea ultimei anse ileale.
Metoda constă în urmărirea indexului baritat pînă la opacifierea colonului drept urmată de insuflaţie aerică. Ea este precedată de administrarea de antispastice: glucagon 0,5-1mg.


ULTASONOGRAFIA ŞI CT - sunt indicate în tumori şi sindroame obstructive intestinale. Prin aceste metode, putem aprecia grosimea pereţilor, peristaltica, existenţa hipersecreţiei intestinale, a aeroenteriei, adenopatiilor, prezenţa metastazelor epiploice, subparietale, peritoneale şi hepatice. De asemenea, putem evidenţia modificările intestinale din boala Crohn, hematoamele parietale, abcese, chiste,etc.

ARTERIOGRAFIA SELECTIVĂ A TRUNCHIULUI CELIAC ŞI AMS este utilă pentru precizarea sediului hemoragiilor intestinale cronice şi acute, a cauzei lor şi a trombozării la locul hemoragiei. 


LAPAROSCOPIA verifică spaţiul peritoneal dar este, azi, limitată prin introducerea CT.


BIOPSIA INTESTINALĂ este deosebit de importantă fiind cea mai acurată metodă care confirmă sau infirmă diagnosticul.

7.6.2 ANATOMIA RADIOLOGICĂ A INTESTINULUI SUBŢIRE

Intestinul subţire se extinde de la nivelul unghiului duodenojejunal Treitz la valvula ileocecală corespunzând intestinului mediu embrionar. Are o lungime de 5 - 6 m şi este format din jejun şi ileon. Limita dintre aceste 2 segmente nu poate fi stabilită cu precizie.

Jejunul este situat mai sus, central şi spre stânga, iar ileonul mai jos spre dreapta şi la nivelul pelvisului. Joncţiunea ileocecală reprezintă porţiunea fixă a intestinului, uşor de decelat imagistic. Valva ileocecală se proiectează în lumen fiind situată pe faţa internă a cecului. Cele 2 buze valvulare, dispuse în cioc de pasăre, cea superioară mai proeminentă, dar mai scurtă, cea inferioară mai lungă delimitează un lumen filiform. Alteori valvula este situată pe peretele cecal posterior sau extern. Proiecţia ei ortogradă determină un defect de umplere rotund cu centrul intens radioopac sau stelat.


Examenul în strat subţire evidenţiază relieful mucos. Falturile Kerkring sau valvulele conivente care proemină în lumenul intestinal determină un aspect caracteristic al reliefului mucos ce se menţine chiar şi în condiţiile unei distensii marcate a lumenului. La nivel ileal, aceste valvule au înălţimea mult redusă, de aceea suprafaţa mucoasei pare netedă.

Ileonul terminal este orientat oblic ascendent spre cec,  porţiunea sa finală asemănându-se cu un cap de porumbel sau cap de şarpe. Pliurile mucoase sunt liniare, paralele cu axul intestinal.


Aparatul limfatic - reprezentat de foliculi şi plăci Payer este bogat reprezentat la nivel ileocecal. În mod normal, aceste structuri anatomice nu se văd radiologic.
7.6.3 MODIFICĂRI RADIOIMAGISTICE ÎN BOLILE INTESTINULUI SUBŢIRE

ANOMALII CONGENITALE

DIVERTICOLII INTESTINALI - pot exista fără a produce simptome clinice. Ei apar ca imagini de plus de substanţă de dimensiuni variabile, legate de lumen printr-un colet prin care pătrund pliurile mucoase.


Inflamaţia lor - determină apariţia diareei, steatoreei, anemiei megaloblastice.


Diverticolul Meckel este un rest al canalului omfalomezenteric. El are o frecvenţă de 4% şi, în marea majoritate a cazurilor, este asimptomatic. Se poate invagina producând ocluzia, sau poate fi sediul volvulusului. Celulele secretante de acid pe care le conţine mucoasa diverticulară pot cauza ulceraţii şi hemoragii.

Fig. 223 Diverticolul Meckel

Enteroclisma reprezintă metoda de elecţie pentru evidenţierea lui.


Examenele cu izotopi radioactivi sunt utile la bolnavi pentru precizarea sediului diverticular al hemoragiei la cei cu incluzii diverticulare ectopice ale mucoasei gastrice.

ANOMALII ALE LUMENULUI INTESTINAL

Atrezia şi stenozele intestinale pot fi multiple sau unice. Simptomele se manifestă imediat după naştere. Radiografiile simple pun în evidenţă anse intestinale destinse de aer şi lichid.

ANOMALII DE ROTAŢIE


Iniţial, intestinul subţire este situat în cavitatea abdominală. Creşterea lui rapidă face ca acesta să iasă înafara ei. În viaţa embrionară, rotaţia intestinului mijlociu (unghi duodenojejunal, 1/3 mijlocie a colonului transvers) începe în săptămâna a 8-a şi se face în sens invers acelor de ceasornic. 

Fig. 224 Mezenterul comun

În stadiul al doilea, intestinul poate reveni în abdomen fără a se rota complet realizând mezenterul comun. În acest caz, se observă absenţa potcoavei duodenale; DII se continuă cu jejunul. Ansele intestinului subţire sunt situate în partea dreaptă a liniei mediene, colonul în stânga. Cecul este median, ileonul şi valvula ileocecală se implantează pe partea dreaptă a cecului.

INFLAMAŢIILE INTESTINULUI SUBŢIRE
ENTERITA REGIONALĂ (BOALA CROHN)


Enterita regională este o inflamaţie cronică, recidivantă a tubului digestiv a cărei etiologie nu este deplin elucidată. Datorită localizării mai frecvente la nivelul ileonului terminal, boala este denumită, impropriu, ileită terminală.


Termenul de enterită regională este cel mai corect - indicând posibilitatea localizării bolii pe tot traiectul tractului digestiv. Pentru localizările în exclusivitate la nivelul la nivelul colonului, se utilizează denumirea de colită granulomatoasă.


Inflamaţia cuprinde, de obicei, mai multe segmente separate prin zone de intestin normal (arii skip).


Dacă statisticile autorilor americani indică cifre foarte mari ale frecvenţei acestei boli, studiile noastre statistice pot surprinde printr-o frecvenţă scăzută.


Semnele radiologice depind de stadiul de evoluţie a bolii.


În faza iniţială se produc:

Modificări funcţionale ileale:

· hipotonie

· hipertonie
· tranzitul accelerat la nivelul zonei inflamate, nu permite vizualizarea ansei, sunt opacifiate numai ansele pre- şi postlezionale (semnul Stierlin)    

Modificări funcţionale cecale:

· spasmul controlateral valvulei Bauchin

· accentuarea haustrelor (cec în frunză de stejar)

Modificări organice ileale:

· îngroşarea pliurilor mucoasei cu dispunerea lor perpendicular pe axul intestinal (aspect de jejunalizare a mucoasei ileale) 

· hipertrofia foliculilor limfatici care apar ca imagini lacunare mici, rotunde separate prin spaţii largi de mucoasă (aspect de ileon ţintuit) sau mari luând aspect de fagure de miere. Proiecţia periferică a foliculilor conferă marginilor ileonului un aspect în timbru poştal

· hipertrofia plăcilor Payer - apare ca imagine lacunară ovalară, bine delimitată, orientată paralel cu axul intestinal. Cea mai constantă este placa sentinelă, localizată prevalvular.

·  eroziuni superficiale ale mucoasei, ulceraţii caracteristice, liniare, profunde care se extind pînă la seroasă dispuse longitudinal sau transversal realizând aspectul de „cobblestone”
· fistulele sunt consecinţa ulceraţiilor profunde. Ele se formează între ansele intestinale vecine, ileon - cec, ileon - sigmoid, vagin, rect, vezică urinară, fistule perianale, fistule externe, fistule oarbe.

· abcesele - apar ca mase de ţesut moale care amprentează ansele. Se pun în evidenţă ultrasonografic şi prin CT.

· edemul mezenteric determină o îndepărtare a anselor ileale cu realizarea aspectului de ansă în omega. Porţiunea terminală a ileonului ia formă de gât de lebădă. 

Fig. 225 Modificări organice ileale

Semnele cecale: hipertrofia foliculară produce apariţia de lacune multiple rotunde de dimensiuni mici, bine delimitate


În faza stenotică - peretele intestinal se îngroaşă, devine rigid, suprafaţa internă este netedă, dar de cele mai multe ori este neregulată, lumenul se îngustează.

Fig. 226 Faza stenotică

Radiologic, se observă o stenoza mai mult sau mai puţin strânsă cu contur net sau neregulat, cu pseudodiverticoli, având o lungime variabilă (semnul sforii sau string sign). Segmentele intestinale prestenotice sunt dilatate. Boala are un caracter recidivant. 
ILEITELE NESPECIFICE BENIGNE

Ileitele nespicifice benigne par să se contureze din ce în ce mai mult, formând o entitate patologică distinctă, a cărei frecvenţă este mai mare, la noi în ţară, comparativ cu boala Crohn.

În literatură vom găsi acordate diferite denumiri acestor forme de ileită - toate având aceeaşi semnificaţie - inflamaţie ileală cu evoluţie „benignă nerecidivantă”- „ileită foliculară,(Maria Fiol)”, „ileita nestenozantă”, „pseudopolipoza limfatică”, „ileita catarală”, „adenolimfoileita”.

Greu de diferenţiat de boala Crohn, mai ales în fază iniţială a bolii, prin dificultatea abordării anatomopatologice a regiunii ileocecale singura în măsură să dea verdictul diagnostic, ele impun o analiză minuţioasă şi o strânsă colaborare între clinician, radiolog, chirurg, endoscopist, anatomopatolog.
Evoluţia bolii se face lent, leziunile se vindecă în 1 - 2 luni.

Cauzele incriminate sunt adenovirusurile, bacilul Melassez şi Vignal, richetzii, mycoplasme, corinebacterium, etc.


Modificările radiologice nu sunt specifice, se aseamănă cu cele în enterită regională şi TBC - se remarcă printr-o predominanţă a modificărilor induse de hipertrofia aparatului limfoid.
TUBERCULOZA INTESTINALĂ

Tuberculoza intestinală are o frecvenţă redusă în ţările din vestul Europei şi în Statele Unite, la noi în ţară însă, înregistrează o creştere apreciabilă.


Leziunile se localizează la nivelul ileonului, cecului şi colonului ascendent fiind, în majoritate, secundare localizărilor pulmonare.


Aspectul radiologic în faza de debut este similar celui din enterita regională exceptând ulceraţiile care au formă rotundă.


Alteori, leziunile sunt limitate la o anumită arie apărând ca un defect de umplere care se poate confunda cu carcinomul. Proliferarea fibrolipomatoasă determină o hipertrofie locală a ţesutului adipos mezenteric care disociază ansele.

În fazele tardive, fibroza parietală determină dispariţia haustrelor, îngustarea moderată şi neuniformă a lumenului ileonului şi cecoascendentului.


TUMORILE INTESTINALE 
TUMORILE BENIGNE


Tumorile benigne sunt puţin frecvente şi greu de identificat când au dimensiuni mici. Polipii adenomatoşi se întâlnesc mai rar ca tumorile de provenienţă din ţesutul conjunctiv: fibroame, leiomioame, mixoame, angioame,  lipoame.


TUMORILE MALIGNE

TUMORILE  MALIGNE  PRIMARE

ADENOCARCINOAMELE INTESTINULUI SUBŢIRE - sunt mai rar întâlnite ca şi leiomiosarcoamele. Iniţial, ele apar ca lacune cu contur neregulat, însoţite de rigiditatea peretelui, apoi cuprind circular lumenul determinând o zonă de stenoză excentrică, cu contur neregulat, pliuri întrerupte. Tumora se invaginează frecvent producând dilatarea ansei şi aspectul de „coiled spring”. Invaginaţia poate fi intermitentă sau persistentă, când apar semne de ocluzie.


Foarte frecvent,  tumorile se necrozează apărând ulceraţii neregulate mari. CT poate aprecia foarte bine grosimea tumorii.


LIMFOSARCOMUL, în afară de aspectul de mai sus, mai poate îmbrăca aspectul unor imagini lacunare mici de tip polipoid. Leziunile sunt localizate la nivelul ileonului. Formele infiltrative sunt rare putând lua aspectul de infiltraţie difuză a unor segmente multiple şi a mezenterului. Clinic produc un sindrom de malabsorbţie.


LIMFOMUL HODGKIN se poate manifesta diferit. Uneori, se întâlneşte aspectul anular stenotic alteori, ca o masă tumorală lacunară care produce invaginaţie, alteori se produce o dilatare segmentară a intestinului subţire.

CT poate decela extensia extraluminală a tumorii precum şi alte localizări - hepatice, splenice, ganglionare.
TUMORILE MALIGNE METASTATICE

La nivelul intestinului subţire pot metastaza cancerul mamar, pulmonar, renal, melanomul, sarcomul Kaposi. Prin contiguitate, tumorile ovariene, uterine, vezicale şi colice se pot extinde la nivelul intestinului subţire.  


Metastazele sunt multiple apărând ca mase polipoide ce produc defecte de umplere. Uneori se necrozează central realizând un aspect de cocardă. De cele mai multe ori este infiltrat şi mezenterul. 
7.7 DIAGNOSTICUL RADIOIMAGISTIC AL AFECŢIUNILOR COLONULUI


Progresele realizate în domeniul tehnicii medicale, evoluţia explozivă a informaticii, au contribuit la optimizarea examenului imagistic al colonului.


Sensibilitatea investigaţiei cu bariu a crescut prin utilizarea metodei în dublu contrast, sigmoidoscopia şi colonoscopia flexibilă nu numai că au îmbunătăţit diagnosticul afecţiunilor colonului, dar s-au implicat din ce în ce mai mult în tratamentul lor, restrângând în acest fel, domeniul chirurgiei clasice.


Ultrasonografia, angiografia, computertomografia, scintigrafia şi IRM completează imagistica suferinţelor colorectale.

Algoritmul metodelor imagistice se stabileşte în funcţie de boală şi bolnav.

7.7.1 METODE DE EXAMINARE ALE COLONULUI
Metodele principale utilizate pentru evaluarea diagnostică sunt :

1.  Radiografia abdominală simplă

2.  Rectosigmoidoscopia şi colonoscopia
3.  Explorarea prin clismă baritată simplă

4.  Explorarea în dublu contrast

5.  Explorarea prin administrarea bariului per os

6.  Explorarea cu SDC hidrosolubilă

7.  Defecografia

8.  Angiografia

9.  Scintigrafia

10.  CT - endo şi exoscopia virtuală
11.  Ultrasonografia

12.  IRM

Orice investigaţie imagistică a colonului trebuie să fie precedată de inspecţia regiunii anale şi tuşeul rectal care pot decela formaţiunile situate distal ce ar putea trece neobservate la examenul cu bariu. De asemenea, este importantă decelarea hemoragiilor oculte.

RADIOGRAFIA ABDOMINALĂ SIMPLĂ

Radiografia abdominală simplă poate evidenţia:

· aerocolia - prezenţa excesivă a aerului în colon

· nivelele hidroaerice dispuse periferic, largi

· corpi străini radioopaci - calculi, obiecte înghiţite, sau introduse intrarectal accidental sau voluntar, iatrogene 
· interpoziţia colonului între ficat şi diafragm (sindromul Chilaiditi).
EXAMENUL  PRIN CLISMĂ BARITATĂ 


Pentru o apreciere corectă a diagnosticului, este necesară o bună pregătire a colonului. Interpretarea unor imagini în condiţii de pregătire deficitară conduce la erori diagnostice şi terapeutice. Metodele standard de pregătire includ un regim alimentar, purgative, clisme evacuatorii.

Soluţiile saline: sulfatul de magneziu, citratul de Mg, sunt hiperosmolare şi produc exorbţie de lichide în lumenul intestinal. Necesită hidratare. Nu se administrează la bolnavii cu insuficienţă cardiacă. În ultimul timp, au fost introduse alte purgative: X Prep, Fortrans.

Clisma evacuatorie: se face cu 2 litri de apă caldă. Primii 500 ml sunt administraţi în decubit lateral stâng, următorii 500-1000 ml în poziţie de procubit, iar restul în poziţie de decubit lateral drept. Sunt necesare 2 clisme: prima în seara dinaintea examinării, a doua, în ziua examinării cu 2-3 ore înainte.

Există 2 metode de examinare prin clismă baritată: examenul cu contrast simplu şi examenul în dublu contrast.


Examenul în dublu contrast - pare a fi superior prin posibilitatea decelării unor leziuni mici. El este considerat metoda radiografică standard de explorare a colonului la adult.


Examenul cu contrast simplu este indicat în diverticuloză, fistule, subocluzii, la bolnavii în vârstă, la bolnavii cu stare generală alterată  care nu pot fi mobilizaţi pe masă. Este o metodă mai ieftină, simplu de aplicat, se efectuează într-un timp redus, este mai puţin iradiantă.


Orice examinare prin clismă trebuie începută prin tuşeul rectal, pentru a putea decela eventualele tumori distale, care presupun precauţii la introducerea canulei. La bolnavii cu incontinenţă anală sunt utilizate canule cu balonaş. În cazul unor fistule perianale dureroase se face anestezie locală cu xilocaină 2 %.
EXAMENUL ÎN DUBLU CONTRAST


Pentru efectuarea acestuia, se utilizează sulfatul de bariu în concentraţie de 70 - 100 % w/v în cantitate de 400 ml. Înaintea examinării, se administrează un antispastic ; glucagon 0,5 - 1 mg., buscopan, scobutil.

Tehnica examinării.

Se introduce canula cu dublu curent intrarectal şi se urmăreşte progresiunea bariului până la flexura stângă, se clampează tubul şi se insuflă aer. Când rectul s-a destins, pacientul se întoarce în decubit lateral stâng şi apoi în procubit, timp în care se insuflă continuu aer. Prin aceasta, cea mai mare parte a bariului este împinsă în colonul descendent. În poziţie de procubit, se drenează rectul punând punga pe jos. Se ridică masa în poziţie verticală şi se efectuează radiografii ale regiunii rectosigmoidiene în diferite incidenţe.


Când bariul ajunge la flexura hepatică, bolnavul se poziţionează în decubit lateral drept şi apoi în decubit dorsal. În felul acesta se realizează opacifierea întregului colon. Se ridică din nou în poziţie verticală şi se efectuează radiografii ale unghiului hepatic şi splenic. Se poziţionează din nou masa la orizontală şi se fac radiografii ale cecului si colonului ascendent. În final, se face o examinare de ansamblu fluoroscopică a colonului. Pentru insuflaţia aerică a colonului mai poate fi utilizat şi CO2.

EXAMINAREA ÎN SIMPLU CONTRAST 


Pentru examinarea colonului în contrast simplu se utilizează bariu lichid în concentraţie de 150w/v. Se umplu succesiv porţiunile colonului până la cec forţând valvula ileocecală pentru a opacifia ileonul terminal. Înaintea examinării se administrează antispastice (glucagon).


Se efectuează radiografii succesive în diferite incidenţe a tuturor segmentelor colice. Unghiurile colice trebuie bine desfăşurate. Sigmoidul trebuie radiografiat şi cu raza înclinată la 30 grade caudo-cranial, apoi bariul introdus se elimină efectuându-se o  nouă radiografie de ansamblu.

EXAMENUL COLONULUI PRIN ADMINISTRAREA BARIULUI PER OS


Se aplică bolnavilor la care clisma baritată este contraindicată (colite grave, incontinenţă anală, infecţii perianale severe) sau la care nu s-a putut evidenţia colonul drept.

Fig. 230 Indexul baritat la nivelul colonului

Metoda constă în urmărirea indexului baritat până la opacifierea colonului drept urmată de insuflaţie aerică: metoda este cunoscută sub numele de pneumatocolon. Ea este precedată de administrarea de antispastice, glucagon 0,5-1 mg. 

ANGIOGRAFIA


Principala indicaţie a angiografiei în afecţiunile colonului este evaluarea hemoragiei digestive inferioare.

Angiografia este mult mai puţin sensibilă ca scintigrafia, ea putând decela hemoragia numai la o rată mai mare de 0,5 ml/min.


Se efectuează, de obicei, în cazurile în care scintigrafia este pozitivă. Cateterizarea arterei mezenterice inferioare şi superioare poate fi utilizată drept cale de administrare a perfuziilor de vasopresină sau a embolizărilor pentru oprirea hemoragiilor.
COMPUTER TOMOGRAFIA

Colonoscopia şi examenul cu bariu decelează leziunile mucoasei. CT vizualizează leziunile parietale, dar mai ales extensia extramurală a procesului în spaţiile pericolice. CT este utilă pentru stadializarea cancerului colorectal, decelarea recidivelor după rezecţie prin posibilitatea efectuării de biopsii ghidate.

CT decelează procesele inflamatorii extrinseci (abcesele apendiculare, abcesele din boala Crohn, diverticulita). Drenajul abceselor pericolice se poate face prin puncţie ghidată CT.
7.7.2ANATOMIA RADIOLOGICĂ A COLONULUI

Colonul este dispus în formă de cadru la periferia abdomenului; are o lungime de 150 cm, iar grosimea peretelui de 3 mm.


Segmentele colonului: cecul, colonul ascendent, colonul transvers, colonul descendent, sigmoidul, ampula rectală, anusul au un calibru în descreştere progresivă.


Cecul - porţiunea iniţială şi şi cea mai largă a colonului este separată de colonul ascendent printr-un plan ce trece prin valvula ileocecală. Aceasta, situată pe faţa lui internă, protrude în lumen. Este formată din 2 buze, superioară, mai scurtă, şi inferioară, mai lungă, care delimitează un lumen.


Văzută ortograd, valvula are o formă stelară datorită convergenţei pliurilor spre orificiul ileal. Valva cu un conţinut grăsos ridicat, realizează o imagine lacunară rotundă, bine delimitată, diametrul ei nedepăşind 3 cm 


Colonul ascendent continuă cecul, are un traiect ascendent - este acoperit de peritoneul posterior care reprezintă o structură a spaţiului pararenal anterior. Lateral şanţul paracolic reprezintă o cale de propagare a lichidelor din spaţiile subdiafragmatice spre pelvis.


În regiunea hepatică, colonul îşi schimbă direcţia devenind transversal, formând unghiul hepatic.


În traiectul său spre stânga, intersectează rinichiul drept, duodenul II, capul pancreatic şi este situat intraperitoneal.

Mezocolonul transvers fixează colonul la faţa anterioară a pancreasului.


Epiplonul se inseră pe faţa antero-superioară a colonului tansvers. Porţiunea sa proximală, ligamentul gastrocolic, se extinde spre marea curbură a stomacului fiind mai lungă. Porţiunea inferioară este situată anterior anselor intestinului subţire.


Unghiul splenic este fixat prin ligamentul frenocolic, care limitează inferior loja splenică, constituind un baraj în calea difuzării infecţiilor din pelvis spre spaţiul subdiafragmatic stâng.


Colonul descendent începe la flexura stângă devenind din nou retroperitoneal. El vine în raport cu rinichiul stâng.

Fig. 231 Segmentele colonului 1-cecul, 2 unghiul hepatic, 3-unghiul splenic, 4-colonul descendent, 5-sigmoidul, 6 ampula rectală, 7 apendicele

Colonul sigmoid se întinde între 1/3 medie a osului iliac şi vertebra a 3-a sacrată.


El este intraperitoneal fiind suspendat de mezosigmoid.

Rectul este porţiunea terminală a colonului, are o lungime de 15 cm şi un calibru mare în porţiunea ampulară. Treimea superioară este acoperită de peritoneu care se reflectă anterior spre uter şi vagin la femeie şi vezica urinară la bărbat. În acest reces există anse ileale şi ansele colonului sigmoid.


Canalul anal are o lungime de 3 cm şi se termină la anus având un traiect oblic spre posterior.
[image: image97.png]



Fig. 232 Relieful mucos al colonului


Cele 3 tenii care sunt mai scurte determină formarea haustrelor la nivelul colonului proximal. La nivelul colonului distal haustrele sunt rezultatul contracţiei active a teniilor. Haustrele sunt separate prin falturi care nu circumscriu complet colonul. Ele sunt mai numeroase în segmentul proximal.


Colonul are un conţinut aeric mare care pe radiografiile simple, în decubit dorsal, se localizează mai ales în porţiunea transversă care este situată mai anterior.
7.7.3 MODIFICĂRI RADIOIMAGISTICE ÎN BOLILE COLONULUI
MALFORMAŢII CONGENITALE

ABSENŢA ROTAŢIEI (MEZENTERUL COMUN)


În acest caz, jejunul şi ileonul sunt situate la dreapta liniei mediane, în timp ce colonul în stânga, cecul este anterior sacrului. Valva ileocecală se află pe conturul drept al cecului. Duodenul nu mai are formă de potcoavă, segmentul II se continuă cu jejunul.

ROTAŢIA INCOMPLETĂ


Rotaţia incompletă este asociată de obicei cu un defect de fixare. Cecul este mobil, flotant.


Colonul ascendent are un mezou lung care predispune la volvulus.


DUPLICAŢIA COLONULUI este o anomalie rară; uneori ea apare ca un al doilea lumen, dar de cele mai multe ori are un aspect chistic care nu comunică cu lumenul intestinal.


IMPERFORAŢIA ANALĂ


ATREZIA ŞI STENOZA COLONULUI


MEGACOLONUL CONGENITAL ( BOALA HIRSCHPRUNG )


Megacolonul congenital reprezintă o dilatare marcată a colonului, cu excepţia rectului care are un calibru normal sau chiar redus. El este produs de absenţa celulelor ganglionare ale plexului mienteric, care determină o întrerupere a peristalticii. Se poate asocia cu megavezică.
[image: image98.png]


     [image: image99.png]



Fig. 233 Megacolonul congenital

Radiografia simplă abdominală evidenţiază o distensie marcată a colonului cu aer şi materii fecale. Diafragmele sunt ascensionate. Examenul cu bariu trebuie făcut cu precauţie datorită posibilelor accidente. 


Astfel se recomandă:

· utilizarea soluţiilor saline pentru prepararea bariului

· presiunea de administrare să fie mică

· să avem posibilitatea sifonării şi sucţiunii) 


Clisma baritată  evidenţiază un rect cu calibru normal. În timp ce restul colonului este mult dilatat şi alungit, trecerea între cele două segmente se poate face brusc, abrupt sau poate exista un segment aganglionat mai lung al cărui calibru poate fi normal dar este mai mic ca al colonului supraiacent.


Evacuarea conţinutului colic se face lent, o dată la 2-3 săptămâni.
DIVERTICOLII COLONULUI 


Diverticolii pot fi congenitali, având toate straturile peretelui colic, sau dobândiţi; se localizează la nivelul anumitor segmente ale colonului (sigmoid) sau pe tot cadrul colic.


Radioimagistic, apar ca imagini de plus de substanţă baritată cu colet, au structură omogenă, sunt bine delimitaţi.

Complicaţii: - hemoragia

· inflamaţia - în acest caz conturul devine neregulat iar structura neomogenă.

Fig. 234 Diverticolii colonului

Fig. 235 Diverticoli giganţi la nivelul sigmoidului
TUMORILE COLONULUI
TUMORILE BENIGNE

POLIPII ADENOMATOŞI


Frecvenţa polipilor adenomatoşi variază. Astfel, la autopsie ei sunt decelaţi într-o proporţie de 30 - 40 %. Statisticile radiologilor indică o frecvenţă de 5%, iar ale endoscopiştilor de 10%.
Frecvenţa polipilor creşte cu vârsta. 


Localizare: mai ales la nivelul rectosigmoidului, colonului descendent, mai rar la nivele proximale.


Histologic: există adenoame tubulare, tuboviloase, viloase.

Au potenţial de malignizare direct proporţional cu mărimea polipului. 


Radiologic, se evidenţiază o imagine lacunară bine delimitată cu pedicol mai larg sau mai îngust, mai lung sau mai scurt. Atunci când pedicolul este proiectat ortograd, imaginea lui se suprapune polipului realizând aspectul de „pălăria mexicană” sau cocardă. Conturul lacunei este bine delimitat, lobulat la formaţiunile peste 2 cm.


Polipii pot fi unici sau multipli. Nu există criterii precise radiologice de apreciere a malignizării. Singurul în măsură să precizeze aceasta este examenul anatomopatologic. Dimensiunile polipilor sunt variabile. Potenţialul de malignizare creşte cu dimensiunea.

Fig. 236 Polipoza colică

SINDROMUL PEUTZ - JEGHERS


Sindromul Peutz-Jeghers - asociază polipozei gastrointestinale o pigmentaţie mucocutanată, de obicei periorificială.

LIPOMUL


Se localizează în submucoasă, în special la nivelul cecului, mai rar la nivelul seroasei.


Este de obicei unic, mai rar multiplu.


Radioimagistic - la examenul cu bariu - lipomul apare ca o lacună cu contur bine delimitat, neted, cu baza largă pe peretele colic. 


CT - confirmă diagnosticul; valorile densităţii fiind între -80 - (-120) HU


LEIOMIOMUL


LIMFANGIOMUL


HEMANGIOMUL


ENDOMETRIOZA 

TUMORILE MALIGNE

CARCINOMUL PRIMAR


Carcinomul primar colorectal este cea mai frecventă formă de carcinom gastrointestinal care are un prognostic mai bun - rata de supravieţuire fiind de 50%.

Factorii favorizanţi sunt: colita ulceroasă, boala Crohn, polipii, cancerul colic anterior, cancer în antecedentele heredocolaterale, carcinomul genital feminin, iradierea pelvisului, ureterosigmoidoneostomia, retinita pigmentară.


Localizare: în aproximativ 50% din cazuri carcinomul se localizează la nivelul rectosigmoidului, 35% la nivelul cecului şi colonului ascendent, restul în celelalte segmente colice.


Anatomopatologic - există mai multe forme cărora le corespund aspecte radiologice caracteristice.

Forma vegetantă - este caracterizată prin dezvoltarea tumorii spre lumenul intestinal şi are un prognostic mai bun ca celelalte forme.

Forma anulară - se dezvoltă circumferenţial, reprezintă o leziune mai avansată şi are un prognostic mai sever.

Forma ulcerativă - este localizată la nivelul unei singure margini a colonului şi poate evolua spre forma anulară.

Forma schiroasă - infiltrează peretele colonului (submucoasa şi mucoasa) producând o îngroşare a lui fără a leza mucoasa.


IMAGISTICA CARCINOMULUI  COLORECTAL


Modificările imagistice depind de forma anatomopatologică. În formele vegetante - se observă o imagine lacunară, la început mică, cu conturul net, care nu poate fi deosebită de un polip. Biopsia este, în acest caz, metoda cea mai sigură de diagnostic. Când vegetaţia are dimensiuni mari, lacuna are un contur neregulat, prezintă semitonuri şi pinteni sau ulceraţii. Formaţiunea este ataşată unei margini a colonului. Când formaţiunea se dezvoltă circumferenţial, se produce o stenoză excentrică cu contururi neregulate, pliuri întrerupte, realizându-se o imaginea în „cotor de măr”. Tumora se poate invagina în porţiunea sănătoasă a colonului realizând imagine în „pantalon de golf”. Tumorile mari ileocecale invaginează în porţiunea ascendentă evidenţiindu-se o imagine lacunară caracteristică.


Carcinoamele plate sunt rare; apar ca defect unilateral al conturului. 


Formele infiltrative produc o stenoză axială cu contur neregulat. Pliurile mucoase sunt infiltrate, peretele intestinal rigid.


Calcificări intratumorale se întâlnesc rar observându-se mai ales în adenocarcinoamele mucosecretante.

Fig. 237Cancer colic vegetant

Fig.238 Cancer anular colic
ULTRASONOGRAFIA


Carcinomul produce o îngroşare a peretelui intestinal realizând un aspect în cocardă sau de pseudoinel. 
COMPUTER TOMOGRAFIA


Stabileşte extensia procesului tumoral, invadarea organelor din jur, depistează adenomegaliile metastatice regionale şi la distanţă precum şi metastazele în alte organe
COMPLICAŢIILE CANCERULUI COLORECTAL

· Ocluzia intestinală este produsă în ¾ din cazuri de cancer colorectal. În localizările cecale, semnele imagistice sunt caracteristice ocluziei la nivelul intestinului subţire.

· Perforaţii. Necroza tumorală poate produce perforaţii cu formare de abcese pericolice intraperitoneal sau retroperitoneal. 

· Colitele asociate, localizate de obicei deasupra tumorii, pot masca de cele mai multe ori leziunea de bază. Cuprinzând un segment lung al colonului - pliurile mucoase sunt mult îngroşate, neregulate.

· Invaginaţia colonului are un aspect de coild spring.
Deşi sensibilitatea metodei în dublu contrast este mare, 6% din carcinoame pot fi omise. Cauze: pregătire incorectă, coexistenţa diverticulozei, deficite de tehnică.

COLITA ULCEROASĂ


Colita ulceroasă este o afecţiune inflamatorie, recidivantă caracterizată prin diaree şi rectoragie.


Afectează vârstele decadei a 2-a şi a 4-a.

Boala lezează mai ales mucoasa, mai rar straturile profunde. Se localizează iniţial la nivelul rectului, apoi se extinde retrograd afectând colonul, care se îngroaşă şi se scurtează. Seroasa este hiperemică. Ulceraţiile sunt superficiale, mucoasa este hemoragică, granulară şi friabilă şi de multe ori se formează polipi inflamatori.


După vindecare, ulceraţiile dispar, suprafaţa mucoasei rămâne granulară sau devine atrofică. Valva ileocecală este edemaţiată, mărită în dimensiuni, incontinentă. Ileonul terminal este afectat în 10% din cazuri (ileita back wash). Prognosticul bolii este dependent de mărimea implicării colonului. Riscul displaziei şi a malignizării este mare în colita ulcerativă. 
Porţiunea terminală a colonului se dilată, peretele colonic este subţire, papiraceu realizând megacolonul toxic. Ulceraţiile alternează cu insule de mucoasa normală. Riscul perforaţiei este mare.

MODIFICĂRILE RADIOIMAGISTICE ALE COLITEI ULCEROASE 


Sigmoidoscopia şi colonoscopia


Diagnosticul colitei ulceroase are la bază metodele endoscopice şi simptomatologia clinică. 

Radiografia simplă poate evidenţia:

· un contur neregulat determinat de hipertrofia pliurilor mucoase 

· contur spiculat produs de existenţa ulceraţiei

· pierderea haustrelor şi a falturilor interhaustrale 

· peretele intestinal este îngroşat în colitele fulminante datorită edemului din submucoasă

· calibrul colonului transvers creşte peste 8,5 cm (N=5,5)

· aerocolie localizată pe transvers

Radiografia simplă trebuie repetată de mai multe ori într-o zi deoarece dilatarea toxică a colonului poate să se dezvolte foarte rapid.
· pneumoperitoneul indică perforaţia

· absenţa conţinutului stercoral în colon

Examenul radioimagistic prin clismă baritată în dublu contrast


În colita ulceroasă, examenul în dublu contrast nu necesită pregătire datorită faptului că mucoasa inflamată elimină rapid SDC. În fazele de inactivitate, este indicată pregătirea obişnuită: laxative, regim alimentar, clisma evacuatorie. Dintre cele 2 metode: contrastul dublu este mult mai sensibil (97%) pentru diagnosticul colitei decât contrastul simplu (77%).

Modificări radioimagistice:

· modificări ale mucoasei; aspect granular, fin sau grosolan, care este evident numai pe radiografia de faţă. La o examinare mai atentă, se observă că acest aspect este format din puncte fine şi inele care corespund ulceraţiilor superficiale şi insulelor de edem al mucoasei.

· dispariţia lizereului de siguranţă. 

· conturul poate fi întrerupt de ondulaţii neregulate ori de mici plusuri de substanţă reprezentând ulceraţiile. Ele au o adâncime sub 3 mm.

· dublul contur prin infiltrarea bariului între mucoasă şi submucoasă

· modificări de tip polipoid determinate de inflamaţia mucoasei dintre zonele ulcerate şi de hipertrofia foliculilor limfatici.

Fig. 239 Modificările în colita ulceroasă
În fazele tardive se produc:

Modificări de formă (configuraţie) a colonului care sunt determinate de:

· dispariţia haustrelor

· dispariţia falturilor dintre haustre

· lărgirea spaţiului presacrat

· îngustarea rectului (poate fi produsă de spasm, când reducerea calibrului colic e mai mare de ½, este vorba de stenoză

· îngustarea şi scurtarea colonului 

· ştergerea unghiurilor colonice

Fig.240 Aspectul imagistic în colita ulcero-hemoragică

Polipii inflamatori sunt prezenţi în 15-20%, apar atât în perioadele de evoluţie active ale bolii cât şi în perioadele de vindecare. Diferenţa între polipii din faza activă şi de vindecare se face examinând mucoasa din jur care în perioada de vindecare e lipsită de granulaţie şi ulceraţii. Polipii apar ca lacune sesile sau filiforme, bine delimitate fără pedicol. În evoluţie, polipii pot regresa, câte unul dintre ei se poate mări mult (polip gigant) putând fi comparat cu un carcinom.

SCINTIGRAFIA


Scintigrafia efectuată cu leucocite marcate cu In (Indiu), în fazele active ale colitei ulceroase arată o captare a izotopului la nivelul intestinal. De asemenea, este posibilă măsurarea eliminării leucocitelor marcate în scaun. Fiind neinvazivă, metoda este indicată mai ales bolnavilor gravi la care celelalte metode de investigaţie nu pot fi aplicate. Scintigrafia este importantă pentru decelarea activităţii bolii şi aprecierea răspunsului la tratament.

7.8 DIAGNOSTICUL RADIOIMAGISTIC AL 
AFECŢIUNILOR APENDICELUI


Apendicele emerge de pe faţa internă a cecului, se dirijează median şi inferior. În 75% este situat anterior cecului, iar în 25% este retrocecal.

Fig.241 Apendicele opacifiat cu SDC
APENDICITA ACUTĂ

Apendicita acută reprezintă 25% din urgenţele abdominale. În formele clasice nu este necesară evaluarea imagistică care ar creşte riscul perforaţiei. În formele atipice, se recomandă radiografia simplă, ultrasonografia, CT. 


Radiografia abdominală simplă evidenţiază: 

· fecaliţii calcificaţi - apendiculoliţi care apar ca opacităţi de 0,5 - 2 cm, rotunzi, ovali, stratificaţi

· nivele hidroaerice în ileonul terminal şi cec

· apendice umplut cu aer

· ştergerea marginii psoasului

· opacitate în fosa iliacă dreaptă sau deformarea conţinutului gazos cecal 

· aerocolie - produsă de peritonită


Examenul cu contrast simplu sau dublu este indicat în formele cronice.

El evidenţiază:

· neregularităţi ale lumenului

· neopacifierea, opacifierea incompletă (au valoare redusă ca semne solitare)

· deformarea cecului, induraţie a peretelui intestinal, coil spring appearance sau o masă nodulară

· mase inflamatorii care deformează faţa posterioară şi laterală a colonului - în apendicele retrocecal

· când vârful apendicelui se află în pelvis, sigmoidul apare spastic

ULTRASONOGRAFIA


Este importantă în diagnosticul apendicitei acute. Cu un transducer de frecvenţă înaltă, se comprimă gradat fosa iliacă dreaptă. În apendicita acută se evidenţiază o structură tubulară sau rotundă cu centrul lipsit de ecouri, înconjurată de un strat ecogenic reprezentând mucoasa şi un strat lipsit de ecouri corespunzând peretelui edemaţiat, îngroşat. Abcesele periapendiculare apar ca zone transonice, cu ecouri în interior, localizate în fosa iliacă dreaptă. Se poate face drenajul lor echoghidat.


Imaginea hiperecogenă cu con de umbră posterioară sugerează apendiculoliţii.

COMPUTER TOMOGRAFIA

- CT evidenţiază abcesele periapendiculare şi pericecale - zone hipodense (sub 20 HU) cu bule de gaz care deformează cecul sau ansele intestinale adiacente. Conturul abcesului devine hiperdens după contrast. 


- CT apreciază extinderea acestui abces; diferenţiază abcesul de flegmonul periapendicular (are conturul difuz), permite drenajul abceselor
NEOPLASMUL APENDICULAR

Tumorile apendiculare pot fi tumori carcinoide, tumori epiteliale benigne,  adenocarcinoame. Ele sunt descoperite cu ocazia apendicectomiei. Se manifestă ca apendicite sau mucocele.

CAPITOLUL 8

DIAGNOSTICUL RADIOIMAGISTIC AFECŢIUNILOR FICATULUI ŞI CĂILOR BILIARE

8.1 DIAGNOSTICUL RADIOIMAGISTIC AL AFECŢIUNILOR HEPATICE

Ficatul, organ parenchimatos, beneficiază mai puţin de investigaţia radiologică, care nu poate sesiza diferenţe mici de densitate. Echografia, CT simplă şi spirală cu şi fără contrast, IRM, scintigrafia reprezintă metode imagistice de elecţie pentru diagnosticul hepatopatiilor difuze sau circumscrise.


Metode de examinare radioimagistică


Radiografia simplă a regiunii hepatice poate evidenţia o modificare a organelor din jur. Astfel, în hepatomegalie se descrie:

· poziţia înaltă a diafragmului 

·  deplasări ale gazului din unghiul hepatic al colonului

· deplasarea bulei de gaz a stomacului

· boseluri pe conturul superior al diafragmului în: chist hidatic, tumoră benignă, tumoră malignă
· prezenţa de calcificări în procese inflamatorii: TBC, bruceloză, abces hepatic, histoplasmoză, echinocoroză, tumori, ateromatoză, micoze

· calculi radioopaci/micşti în căile biliare intrahepatice

· prezenţa de gaz în căile biliare - în fistulele biliodigestive

· prezenţa de gaz în vena portă în infarctul mezenteric.

 Fig. 242 Aspect normal echografic hepatic


Ultrasonografia şi CT sunt metodele imagistice cele mai indicate pentru diagnosticul hepatopatiilor difuze şi focale.
[image: image115.jpg]


 [image: image116.jpg]



Fig. 243 Computertomografia hepatică

Arteriografia selectivă a trunchiului celiac, cu vizualizarea arterei hepatice, pune diagnosticul în afecţiunile vasculare: anevrisme, malformaţii vasculare (fistule arterio-venoase), tromboze, afecţiuni parenchimatoase - hemangioame, tumori. Cateterismul A.H. este utilizat şi în scop terapeutic pentru chimioterapia şi embolizarea tumorilor.

Pasajul baritat confirmă creşterea în dimensiuni a ficatului. Astfel, în hepatomegalie, mica curbură a stomacului este amprentată, rotunjită. Stomacul în totalitate este împins spre stânga. Unghiul hepatic al colonului este deplasat inferior.

IRM este utilă în special în diagnosticul proceselor expansive hepatice.

Aspectul ultrasonografic şi CT normal al ficatului: ficatul este un organ parechimatos omogen situat subdiafragmatic în dreapta, are densitatea cea mai mare, 62-65HU şi o structură fin granulară; este format din doi lobi, limita dintre ei fiind reprezentată de o linie care porneşte de pe faţa inferioară şi conţine ligamentul rotund sau de linia care uneşte vena cavă inferioară cu vezicula biliară şi peretele abdominal iar în partea superioară de vena hepatică medie.

 Fig. 244 Imagistica ficatului prin IRM


Hilul hepatic conţine vena portă, artera hepatică şi calea biliară principală. Vena portă este situată latero-extern, calea biliară medial iar artera hepatică anterior căii biliare. Artera hepatică, ramura trunchiului celiac se divide în ramuri lobare şi segmentare. Venele suprahepatice în număr de 3 converg spre vena cavă inferioară. Vena portă (12-14mm.) se divide la nivelul hilului hepatic în două ramuri, vena portă dreaptă (4mm.), cu traiect orizontal, şi vena portă stângă dispusă perpendicular. 

Fig. 245 Segmentaţia hepatică

Vena cavă inferioară are o formă ovală şi este înconjurată de ţesut hepatic în porţiunea sa superioară. Ficatul poate fi divizat în 8 segmente.

8.2 AFECŢIUNILE PARENCHIMULUI HEPATIC

HEPATOPATII DIFUZE


Hepatita acută şi cronică nu produc modificări specifice; examenul ultrasonografic şi CT. sunt utile, în acest caz, pentru infirmarea dilatării căilor biliare intrahepatice caracteristice icterului mecanic.


Steatoza hepatică reprezintă acumularea de grăsimi la nivelul hepatocitelor; ea poate fi focală sau difuză. 


Ultrasonografic: hepatomegalie, hiperreflectivitate anterioară cu atenuare posterioară, venele hepatice bine vizibile până la periferie.


La examenul CT valorile densităţii hepatice sunt scăzute uneori foarte mult.

Cirozele hepatice
Ultrasonografic şi CT. Se constată:


- modificări de structură hepatică: heterogenitate, hiperreflectivitate anterioară cu atenuare posterioară, venele hepatice nevizualizate.

 
- modificări de volum  - creştere hepatică globală sau parţială (lob 




hepatic stâng, lob caudat, atrofia lobului 




hepatic drept)



          
      - atrofie 


- modificări ale contururilor hepatice  - contur neted




             

    - contur neregulat (micro sau 





        macronodular)


 - ascita (ultrasonografic imagine transsonică, CT imagine hipodensă cu valori lichidiene) este localizată perihepatic, perisplenic, în fundul de sac Douglas, spaţiile laterocolice, punga Morrison; ansele intestinale plutesc în lichid realizând aspect de coral sau căluţ de mare


- splenomegalie, dilatarea venei splenice cu aspect de varice în hil

           - hipertensiune portală: dilatarea VP, VS, VMS, (varice esofagiene, splenice, retroperitonele, în peretele vezicii biliare, inversare de flux portal)

- repermeabilizarea venei ombilicale

 Fig. 246 Ciroza hepatică –CT
HEPATOPATII CIRCUMSCRISE


Leziunile hepatice circumscrise, din punct de vedere al comportamentului faţă de ultrasunete, pot fi transsonice sau ecogene. 


CT ele pot fi hipodense, izodense şi hiperdense.



Hepatopatii circumscrise transsonice (ultrasonografic), hipodense (CT)

Chistele hepatice
· Chistele apar ca zone transsonice cu hiperreflectivitate posterioară, omogene, sau hipoecogene cu perete subţire de formă rotundă sau ovalară, unice sau multiple (polichistoză hepatică ce poate fi asociată cu polichistoza renală, pancreatică, splenică sau ovariană).

· Chistele biliare sunt localizate de cele mai multe ori periferic, subcapsular, având diametrul de 4cm.

· Boala Caroli este caracterizată prin existenţa unor formaţiuni chistice pe traiectul căilor biliare.


· Chistul hidatic hepatic poate fi unic sau multiplu, aspectul imagistic fiind variabil cu faza de evoluţie. Apare ca o imagine transsonică sau hipoecogenă bine delinitată, omogenă. Uneori poate fi vizualizată detaşarea parţială a membranei proligere, vezicule  fice  şi imagini calcare.

 Fig. 247 Chist hidatic hepatic-CT

Hepatopatii circumscrise solide

Tumorile benigne: adenomul, focarul de hiperplazie nodulară, hemangiomul, nodulul de regenerare, au aspecte imagistice specifice.



Tumorile maligne: 


Tumori maligne primitive (carcinomul hepatic, carcinomul hepatic fibrolamelar şi colangiocarcinomul). Carcinomul hepatic apare frecvent la bolnavii cu ciroză. Leziunile sunt unice dar, de foarte multe ori, sunt multiple fiind formate dintr-o masă tumorală mare acompaniată de mase nodulare mici.


Ultrasonografic, apar ca imagini izoecogene, hipoecogene, în cocardă sau imagini cu ecogenitate mixtă; CT ca zone hipodense, izodense sau hiperdense cu structură neomogenă care se încarcă rapid şi precoce cu SDC, au un contur neregulat, dimensiuni variabile, se asociază frecvent cu tromboza venei porte.

Tumorile hepatice maligne secundare

   Fig.248 Metastaze hepatice-aspect IRM

Pot avea mai multe aspecte imagistice:


- zone hiperecogene, hiperdense unice sau multiple, 


- zone hipoecogene sau hipodense


- zone în cocardă 

- zone hiperdense, hiperecogene la periferie având centrul hipodens sau hipoecogen 

- infiltraţie heterogenă a parenchimului hepatic


Ecografia şi CT sunt utile în tratamentul tumorilor hepatice maligne (alcoolizări).
8.3 DIAGNOSTICUL RADIOIMAGISTIC AL AFECŢIUNILOR CĂILOR BILIARE
Metode radioimagistice de examinare


Ultrasonografia este metoda imagistică de primă intenţie, este metoda screening pentru explorarea căilor biliare. Ea a înlocuit cu succees colecistocolangiografia  fiind o metodă neinvazivă, simplă, ieftină, rapidă, bine suportată de bolnav.

Radiografia simplă a hipocondrului drept este deosebit de utilă, ea putând pune în evidenţă:


- calculi radioopaci şi micşti localizaţi la nivelul colecistului şi căilor biliare


- calcificarea pereţilor veziculari (vezicula de porţelan)

   Fig.245 Vezica de porţelan

- bila calcică. Când conţinutul biliar are o concentraţie crescută de calciu, în vezicula biliară ea se opacifiează spontan


- prezenţa de aer în căile biliare (aerobilie) - imagine radiotransparentă în căile biliare

 Fig. 246 Aerobilie CT

- semne indirecte din partea organelor vecine cu vezicula biliară (ex. deformări bulbare în cazul în care vezica biliară este mărită).


Radiografia cu substanţă de contrast


Pentru vizualizarea căilor biliare se utilizau substanţe de contrast iodate, care se excretă pe cale hepatică: Pobilan, Biligrafin, Endomirabil, Razebil, Acid iopanoic.


În funcţie de modul de administrare, distingem următoarele metode:


Colecistografia orală se bazează pe principiul de asociere a unei substanţe iodate (Razebil şi Acid iopanoic) la o substanţă care are proprietatea de a se elimina prin ficat, respectiv prin bilă şi pe proprietatea veziculei biliare de a reţine şi concentra substanţele iodate – nu se mai utilizează

Colecistografia şi colecistocolangiografia intravenoasă constă în administrarea substanţei de contrast (Pobilan, etc.) pe calea intravenoasă. Este o metodă de opacifiere rapidă, atât a veziculei biliare, cât şi a căilor biliare. SDC ajunge direct în ficat de unde, împreună cu bila, este eliminată prin căile biliare intra- şi extrahepatice în vezicula biliară. În cazul administrării intravenoase, substanţa de contrast nu mai este concentrată de vezicula biliară, deci prin această metodă nu putem studia starea mucoasei veziculare. Substanţa de contrast se injectează lent intravenos, deobicei în perfuzie, iar radiografiile se efectuează la diferite intervale de timp; la 15-30 minute de la injectare, se opacifiază ramurile canalului hepatic, la 30-40 minute coledocul, la 11/2 - 2 ore vezicula biliară. 

Pentru o mai bună opacifiere a veziculei biliare şi a canalelor biliare, putem utiliza morfina sau codeina care produc un spasm puternic al sfincterului lui Oddi, favorizând acumularea substanţei de contrast în căile biliare.

Colangiografia peroperatorie - metodă de explorare cu substanţă de contrast administrată direct în căile biliare prin puncţie a canalului cistic după ligatura capătului biliar al acestui canal sau prin tubul Kehr. Ea este obligatorie la bolnavii cu litiază veziculară pentru depistarea eventuală a unor calculi migraţi în căile biliare. Concentraţia substanţei de contrast trebuie să fie mai scăzută, 25%, pentru a putea vizualiza şi calculii de dimensiuni mai mici.


Colangiografia postoperatorie - este obligatorie înainte de scoaterea tubului Kehr.


Colangiografia transparietohepatică

Această metodă este indicată în obstrucţiile mecanice de lungă durată ale căii biliare principale, asociate cu insuficienţă hepatică. Ea se efectuează prin puncţie hepatică transcutanată. În momentul pătrunderii acului într-un canal hepatic dilatat, se injectează SDC şi se efectuează o radiografie a regiunii hepatice. 

Fig. 247 Colangiografia –obstrucţie coledociană

Pe aceeaşi cale pot fi introduse şi stent-urile pentru menţinerea permeabilităţii căilor biliare.


Colangiografia radioizotopică constă în administrarea de izotopi radioactivi tip HIDA, PIPIDA - care se excretă pe cale biliară.

Se marchează momentul apariţiei izotopului în duoden şi se studiază morfologia căii biliare principale.


ERCP - metodă imagistică modernă de diagnostic a bolilor căilor biliare şi în acelaşi timp metodă terapeutică, permiţând extracţia calculilor coledocieni jos situaţi sau sfincterotomiile. Se vizualizează sfincterul Oddi cu ajutorul fibroscopului cu vedere laterală. Se cateterizează coledocul şi se injectează substanţa de contrast. Se efectuează radiografii ale regiunii hepatocolecistice.

Fig. 248 ERCP
Colangio-IRM - vizualizează neinvaziv căile biliare prin utilizarea unor secvenţe adecvate (RARE, HASTE).

Fig. 249 Colangio IRM
Anatomia radioimagistică normală a căilor biliare


Majoritatea autorilor descriu o cale biliară principală, reprezentată de canalul coledoc şi hepatic, şi o cale biliară secundară reprezentată de vezicula biliară şi canalul cistic. 

Fig 250 Anatomia căilor biliare

Vezicula biliară are formă piriformă, este situată laterovertebral, la nivelul T12- L4. Ea prezintă patru porţiuni: fundul, corpul veziculei, infundibulul vezicular, colul vezicular şi canalul cistic.

Vezicula biliară are următoarele funcţii:

· funcţia de rezervor biliar

· funcţia de concentraţie şi resorbţie

· funcţia de secreţie

· funcţia de contractibilitate.


În perioadele interdigestive, sfincterul lui Oddi este închis, iar bila secretată de ficat se adună în coledoc de unde refluează, prin canalul cistic, în vezicula biliară.


Evacuarea veziculei biliare se face în timpul digestiei când alimentele trecând prin duoden, produc un reflex care deschide sfincterul lui Oddi.


Poziţia veziculei biliare depinde de constituţia bolnavului. La hiperstenici, vezicula este sus situată, sub ficat având direcţia aproape orizontală iar la astenici, vezicula este jos situată chiar la nivelul crestei iliace şi este paralelă cu coloana vertebrală.


Ultrasonografic, vezicula bilară apare ca imagine transsonică piriformă având un perete ecogen cu grosime de 3-4mm şi dimensiunile de 5/8/4 cm. Căile biliare apar ca structuri tubulare cu pereţii hiperecogeni. Hepaticul drept este situat anterior ramurei drepte a venei porte având diam. de 4mm, coledocul este situat anterior venei porte având diametrul de 6mm.


CT căile bilare intrahepatice nu sunt vizualizate, canalul hepatic apare localizat în hil, canalul coledoc se vizualizează în porţiunea posterioară a capului pancreatic. Vezicula biliară  are o formă şi poziţie variabilă, ea este situată caudal hilului hepatic şi medial lobului hepatic drept; valorile densităţii sunt situate între 0-25UH, peretele vezicular este greu vizibil datorită absenţei ţesutului adipos din jur.

Modificări radioimagistice în afecţiunile căilor biliare
Diskineziile biliare

Prin diskinezie biliară se înţelege tulburarea kineticii şi tonusului căilor biliare.

Diskineziile se împart în două mari grupe:


1. Diskineziile hipoton-hipokinetice, din care fac parte colecistatonia şi diskinezia hipotonă a sfincterului lui Oddi.


Colecistatonia se caracterizează prin veziculă biliară mare, care se contractă foarte slab după Boyden, se evacuează foarte lent în absenţa unui  obstacol la nivelul cisticului. Radiologic, vezicula este slab opacifiată sau ne opacifiată.


Diskinezia hipotonă a sfincterului lui Oddi (insuficienţa sfincterului) produsă de cauze diferite: tulburări neuro-endocrine, senilitate, etc. Radiologic, vezicula biliară nu se opacifiază sau se opacifiază slab, iar substanţa de contrast se vede în intestin. Uneori, examenul baritat al duodenului pune în evidenţă refluxul bariului în ampula lui Vater. Dacă după 15 minute de la injectarea substanţei de contrast, se injectează 0,01 g morfină subcutanat, se produce o hipertonie oddiană, care face ca vezicula biliară să se opacifieze.


2. Diskineziile hiperton-hiperkinetice sunt reprezentate de: diskineziile hipertone oddiene, diskineziile infundibulo-cistice şi diskineziile hiperkinetice.

Litiaza biliară


Calculii biliari, în majoritatea cazurilor, au sediul în vezicula biliară. 
După compoziţia lor chimică, sunt calculi biliari de colesterină (radiotransparenţi) şi calculi de bilirubinat de calciu sau carbonat de calciu (radioopaci).


După sediul unde se găsesc, litiaza poate fi: veziculară, cistică, hepatică, coledociană,


În cazul calculilor radioopaci, metoda de examinare radiologică este radiografia pe gol a ficatului care ne pune uşor în evidenţă opacităţi intense calcare, unice sau multiple, situate în hipocondrul drept.

Fig.251 Litiaza biliară-reprezentare schematică-calculi radioopaci 
respectiv calculi radiotransparenţi

Calculii micşti de colesterină la centru, acoperiţi la periferie de săruri de calciu, apar ca opacitaţi poliedrice intens opace la periferie sau stratificate.


Diagnosticul diferenţial al calculilor radioopaci trebuie făcut cu: calculii renali, ganglionii mezenterici calcificaţi, resturi de bariu sau corpuri străine în colon, calculi pancreatici, calcificări intrahepatice, calcificări în TBC renală, calcificări în glanda suprarenală dreaptă, coproliţi calcificaţi, etc. Pentru diagnosticul diferenţial radiologic al calculilor veziculei biliare, cu cei renali, este necesară radiografia de profil a abdomenului. În cazul calculilor renali, opacităţile sunt situate posterior, la nivelul coloanei vertebrale, iar a celor veziculare, opacităţile sunt situate anterior.


Calculii formaţi din colesterină, sunt transparenţi la razele Roentgen, astfel încât ei pot fi puşi în evidenţă prin ultrasonografie şi colecistografie. Ei apar ca imagini lacunare, în interiorul opacităţii veziculei biliare. Ei trebuie diferenţiaţi de polipii de colesterol, adenoame, edem al mucoasei, corpi străini, tumori maligne, etc. 

 Fig. 252 Calculi radiotransparenţi -colecistografie

Calculii mici şi foarte mici, deseori, nu dau imagine radiologică fiind mascaţi de substanţa de contrast. Deseori, calculii mici nu se vizualizează decât în ortostatism, când plutesc deasupra bilei pe o linie orizontală.


Ultrasonografic, calculii apar ca imagini hiperecogene cu con de umbră posterioară, mobile, unice sau multiple. În colecistitele atrofice, în care există o reducere importantă a volumului vezicular, se va evidenţia o imagine hiperecogenă de dimensiuni mai mari cu con de umbră posterioară (semnul cochiliei). 

Fig. 253 Echografie-litiaza veziculară respectiv sludge biliar
Ultrasonografia pune în evidenţă calculii indiferent de structura lor chimică.


CT depistează litiaza în 80-90% din cazuri. Radiodensitatea bilei oscilînd între 1-80 HU, calculii pot fi izodenşi şi în acest caz nu se văd, hipodenşi  cum este şi în cazul calculilor de colesterină care datorită fenomenului de vacuum au valori de densitate negativă (uneori se evidenţiază trei crivaje liniare-orizontale semnul Mercedes-Benz) sau hiperdenşi datorită conţinutului de calciu.

Litiaza coledocului este asociată foarte des cu litiaza veziculei biliare. În litaza coledocului, colangiografia cu Biligrafin evidenţiază, în cazul calculilor radiotransparenţi, imagini lacunare asociate cu dilatarea supraiacentă a coledocului.

 Fig. 254 Litiaza veziculară şi coledociană

Ultrasonografic, calculul apare ca imagine hiperecogenă cu con de umbră posterioară asociat cu dilatarea căi biliare în amonte şi care poate fi mai bine vizualizată după administrarea unui prânz colecistochinetic.


Litiaza cisticului este greu de pus în evidenţă. Lipsa de opacifiere a veziculei biliare poate constitui un indiciu al existenţei calculilor. 
Inflamaţiile veziculei biliare

Colecistita acută este caracterizată prin:

- îngroşarea peretelui vezicular care, ultrasonografic, realizează o imagine cu structură ecogenă în sandwich (două linii hiperecogene care delimitează o zonă hipoecogenă)

- creşterea ecogenităţii şi a densităţii conţinutului biliar


- prezenţa de calculi

- pericolecistită: imagine hipoecogenă ultrasonografic, hipodensă CT, care înconjoară vezicula biliară, uneori, îmbrăcând aspectul de abcese pericolecistice


Colecistita cronică este caracterizată prin:


- perete colecistic îngroşat, hiperecogen, hiperdens


- micşorarea volumului vezicular


Colesteroloza
- polipii de colesterol sunt ataşaţi peretelui vezicular, au dimensiuni sub 0,5 cm 


Imagistic – ultrasonografic - ei apar ca zone hiperecogene cu hiperreflectivitate posterioară în coadă de cometă. CT ei realizează mici imagini hiperdense bine delimitate ataşate peretelui vezicular.

Fig.255 Colesteroloza

Tumorile veziculare 

- tumorile benigne


- adenoamele realizează, ultrasonografic, imagini hiperecogene cu diametru peste 1cm fixate pe peretele vezicular iar CT ca imagini hiperdense bine delimitate cu aceleaşi carcteristici


- adenomiomatoza veziculară constă în îngroşarea parţială sau completă a peretelui vezicular asociată cu diverticoli intramurali


- tumorile maligne survin în 75% din cazuri pe fondul unei litiaze.


Ultrasonografic, realizează o imagine hiperecogenă cu contur neregulat, aderentă de peretele vezicular care creşte rapid în dimensiuni şi invadează parenchimul hepatic din jur. CT, adenocarcinomul vezicular apare ca o formaţiune intraveziculară de densitatea părţilor moi care invadează rapid hilul hepatic, pancreasul şi duodenul. 
CAPITOLUL 9
DIAGNOSTICUL RADIOIMAGISTIC AL AFECŢIUNILOR PANCREASULUI

Metode radioimagistice de examinare


Pancreasul, organ retroperitoneal, este puţin accesibil explorării radiologice. Introducerea metodelor imagistice (ecografie, CT, IRM, tomografie prin emisie de pozitroni) a constituit un real progres pentru diagnosticul afecţiunilor pancreatice.


Metodele radiologice de examinare ale pancreasului le clasificăm în metode directe şi metode indirecte.


Metodele directe


Ultrasonografia

Radiografia simplă a lojei pancreatice este utilă pentru decelarea calcificărilor pancreatice specifice pancreatitei cronice şi a calculilor din canalele pancreatice. De asemenea, se pune în evidenţă aerograstria, aeroenteria, aerocolia; aşa numita "ansa sentinelă" pe care le întâlnim în pancreatitele acute. Enzimoragia pancreatică produce o pareză a musculaturii netede a acestor sectoare a tubului digestiv cu acumulare de aer.


Tomografia liniară evidenţiază mai bine calcificările şi calculii, eliminând suprapunerile straturilor anterioare sau posterioare ale pancreasului.

CT şi IRM, cu şi fără contrast, reprezintă metode performante de diagnostic ale afecţiunilor pancreatice.

ERCP (endoscopic retrograd colangio-pancreathography) este o metodă directă de examinare a canalelor pancreatice, cu substanţă de contrast. Se reperează papila, cu ajutorul fibroscopului cu vedere laterală, şi se introduce un cateter în ampula Vater. Sub control fluoroscopic, se injectează 5 ml substanţă de contrast şi se efectuează radiografii ale regiunii pancreatice. 

[image: image135.png]


 Fig. 256 ERCP


Arteriografia - utilizată în trecut pentru diagnosticul tumorilor - a fost astăzi abandonată în favoarea CT şi IRM.


Metode indirecte


Pancreasul, având relaţii de vecinătate cu stomacul, duodenul, colonul şi rinichiul, poate produce modificări ale acestora. Pentru evidenţierea lor se utilizează tranzitul baritat şi urografia. 


Procesele expansive ale capului pancreatic produc modificări ale cadrului duodenal.


În pseudochistele pancreatice, cadrul duodenal este mult lărgit, calibrul îngustat, conturul marginii interne este neted. Antrul gastric este împins superior şi îngustat. 

Fig. 257 Modificările gastro-intestinale în afecţiunile pancreatice

În cancerul de cap de pancreas, când tumora e mică nu se evidenţiază radiologic. Diagnosticul se pune ultrasonografic şi CT. Formaţiunile de dimensiuni mari, localizate în vecinătatea duodenului, produc lărgirea moderată a cadrului. Infiltrarea peretelui duodenal determină îngroşarea pliurilor de la acest nivel precum şi un aspect neted al conturului intern al cadrului duodenal (semnul rabotajului). 

Fig. 258 Infiltrarea peretelui duodenal
Procesele expansive ale corpului pancreatic amprentează antrul şi sinusul gastric împingând în jos unghiul lui Treitz, măresc distanţa dintre faţa posterioară a stomacului şi faţa anterioară a corpilor vertebrali.

Tumorile cozii pancreatice invadează unghiul splenic al colonului, subocluzia fiind în acest caz un simptom constant întâlnit.


Irigografia este utilă în acest caz precizând existenţa şi gradul stenozei colice, eventual prezenţa de fistule.


Colangiografia  evidenţiază invadarea şi compresiunea canalului coledoc. Dilatarea căilor biliare suprapancreatice şi a veziculei biliare contituie semnul lui Courvoisier-Terriere.


Urografia evidenţiază extensia renală a procesului proliferativ a cozii pancreasului.
ULTRASONOGRAFIA PANCREASULUI

Aspectul normal 

Pancreasul este localizat retroperitoneal în dreptul lui L1, L2, are formă de rachetă de hochei, ecogenitate mai mare ca a ficatului şi splinei, ea creşte cu vârsta datorită infiltraţiei grăsoase şi fibrozei. Pancreasul este situat anterior vaselor mari, aortă şi vena cavă inferioară, element de reper fiind vena splenică care mărgineşte posterior capul şi coada. Capul este situat între vena cavă inferioară şi vena portă.

Diametrele: cap - 30mm, corp-25mm, coadă - 20mm.

Fig.259 Aspect normal ultrasonografic al pancreasului
Pancreatita acută


Pancreasul este mărit în dimensiuni, hipoecogen cu contururi difuze. În formele hemoragice, apar zone de ecogenitate normală într-un pancreas hipoecogen. În pancreatita necrotică, apar zone mai intens hipoecogene, imprecis delimitate. Concomitent poate să apară ascită, reacţie pleurală, infiltraţie lichidiană a mezourilor şi fasciei Gerota.


Complicaţii: pseudochistul, abcesul, flegmonul. Pseudochistul se evidenţiază ca o zonă transsonică bine delimitată de un perete de 3mm., poate fi localizat intrapancreatic, subcapsular, parapancreatic (fascia Gerota, ligamentul pancreaticosplenic, intrasplenic, mezenteric). El poate fi evacuat prin puncţie ghidată eco sau CT.
Pancreatita cronică

Pancreatita cronică poate îmbrăca două aspecte: 


Pancreatita cronică hipertrofică; poate afecta pancreasul în totalitate sau parţial. Este caracterizată prin: pancreas mare, de aspect pseudotumoral, ecodens, cu contur neregulat, difuz. 


Pancreatita atrofică caracterizată prin: pancreas cu dimensiuni reduse,  wirsung dilatat, moniliform, prezenţa de calcificări (arii hiperecogene cu con de umbră posterioară) şi calculi, ecogenitate neuniformă
Tumorile pancreatice
Clasificare: 

Tumori pancreatice benigne


Tumorile pancreatice maligne 


Tumori neendocrine - adenocarcinoame, carcinoame, sarcoame


Tumori endocrine - insulinoame, gastrinoame (sunt mici 7-17mm); glucagonoamele, vipoamele (dimensiuni mai mari).
Ultrasonografic:


- imagine hipoecogenă cu contur bine delimitat printr-o zonă reflectogenă dată de scleroza peritumorală


- denivelarea contururilor pancreasului 


- dilatarea căilor biliare extrahepatice


- înglobează VMS şi AMS


- tomboză a VP şi a VMS


- dacă sunt localizate cefalic, Wirsung-ul se dilată în porţiunea corporeală şi caudală


- comprimarea structurilor anatomice din jur, VCI


- adenopatie regională


- metastaze retroperitoneale

COMPUTER TOMOGRAFIA PANCREASULUI


Aspectul normal 


Pancreasul este orientat oblic pornind din hilul splenic, trece anterior venei splenice apoi devine vertical descendent terminându-se cu procesul uncinat. Vena splenică reprezintă reperul major de identificare a pancreasului. El are densitate de 40-50UH. 

 Fig. 260 Imaginea computer

 




tomografică a pancreasului
Pancreatita acută


În pancreatita acută edematoasă aspectul poate fi normal. De cele mai multe ori, putem evidenţia o mărire localizată sau generalizată a organului având densitate scăzută sau normală.


În pancreatita seroexudativă se observă:


- mărirea în dimensiuni a pancreasului, contururi difuze, densitate scăzută


- exudat peripancreatic, pararenal anterior drept sau stâng care produce o îngroşare a fasciei Gerota, exudat în mezocolonul transvers, mezenter, ligament gastrohepatic, gastrosplenic, gastrocolic. El poate pătrunde, superior, în mediastin, spre spaţiul pericardiac.


În pancreatita hemoragică apar zone localizate sau generalizate hiperdense cu contur neregulat.


În pancreatita necrotică se evidenţiază zone hipodense care au tendinţa să conflueze şi au un contur neregulat.

Complicaţii:     - pseudochistul,



 - flegmonul



 - abcesul



 -complicaţii vasculare (pseudoanevrisme, obstrucţii arteriale)

Pancreatitele cronice


Forma hipertrofică apare ca o masă focală localizată în regiunea cefalică sau difuză afectând întreg organul. Parenchimul este neomogen şi mai dens datorită fibrozei. Se pot observa calculi intraductali şi calcificări.

Căile biliare pot fi dilatate datorită compresiunii sau unor zone de stenoze multiple.

 Fig.261 Pancreatita cronică

Forma atrofică este caracterizată printr-un pancreas mic cu contururi bine delimitate, neomogen, ductul pancreatic dilatat, cu contur neregulat. Lobulii pancteatici sunt atrofiaţi, exită o sclerolipomatoză interlobulară.
Tumorile pancreatice

În ordinea frecvenţei, tumorile se pot localiza:


- în regiunea cefalică 60%


- în regiunea corporeală 15% 


- înregiunea caudală 5%


- difuze 20%

Tumorile cefalice, având în vedere localizarea în vecinătatea duodenului şi a căii biliare, se diagnostichează mai devreme şi la dimensiuni mai mici ca cele localizate în corp şi coadă.


CT – nativ, se pot realiza următoarele aspecte:

- masă izodensă sau hipodensă care nu deformează pancreasul  

- masă izodensă sau hipodensă care deformează
local conturul pancreatic

- masă izodensă care produce atrofia corpului şi a cozii

- masă neomogenă 

- masă hiperdensă - în pancreas infiltrat gras


- după administrare de SDC, intensitatea tumorii este mai mică ca ţesutul pancreatic din jur ceea ce face  ca ea să pară ca zonă hipodensă.

Vasele trunchiului celiac şi AMS sunt dilatate, opace, obliterate, se  dezvoltă circulaţia colaterală.


Limfadenopatia parapancreatică, periaortică, pericavă, periportală nu poate fi uneori diferenţiată de pancreas formând masă comună. Diagnosticul se face prin injectare de SDC care impregnează diferit ganglionii şi pancreasul.

Datorită lipsei capsulei pancreatice, metastazele apar devreme având următoarea localizare, în ordinea frecvenţei: ficat, ganglioni regionali, peritoneu, plămâni; la fel, prin contiguitate, se produce invadarea organelor din jur.


Tumorile celulelor insulare
Din punct de vedere funcţional există 2 tipuri de tumori insulare:


1. tumori ale celulelor  hormonal inactive


2. tumori ale celulelor hormonal active
1. Tumori hormonal inactive


Se pune diagnosticul tardiv producând simptome datorită dimensiunilor sau metastazelor. Ele au diametre mari, cuprinse între 3-24 cm. După contrast devin parţial hipodense.

2. Tumori hormonal active


Semnele funcţionale sunt evidente, dependente de hormonul secretat: insulinom, gastrinom, glucagonom, somatostionom.

De obicei, dimensiunile sunt mici, sub 2 cm, pot fi unice sau multiple.

CT - ele nu afectează contururile organului de aceea se evidenţiază numai cu SDC când devin hiperdense.

Adenoamele chistice

Sunt rare, reprezentând 10% din chistele pancreatice.

Există 2 forme: - adenoame microchistice (chistadenoame seroase)



   - adenoame macrochistice  (chistadenoame mucinoase)

Limfomul - seamănă cu tumora primară dar implicarea ganglionilor peripancreatici, retoperitoneali şi mezenterici ne orientează spre diagnosticul de limfom. Semnele de diferenţiere sunt:


- existenţa unui plan grăsos de separare între ganglioni şi pancreas


- deplasarea anterioară a pancreasului
CAPITOLUL 10
DIAGNOSTICUL RADIOIMAGISTIC AL 
AFECŢIUNILOR SPLINEI


Splina, ca şi pancreasul, se explorează prin metode radiologice directe şi indirecte, care trebuie completate cu metodele imagistice moderne - ultrasonografia, CT, IRM, tomografia cu emisie de pozitroni, angiografia selectivă, etc.

Metode directe de examinare


Radiografia simplă poate evidenţia:

· deplasarea superioară a diafragmului în splenomegalie sau tumori splenice

· deplasarea stomacului şi unghiului splenic al colonului prin modificarea topografiei bulei de gaz şi a gazelor din unghiul splenic al colonului

· calcificări ale venelor (fleboliţi), arterelor (ateromatoză), ale parenchimului (chist hidatic, după afecţiuni inflamatorii, tumori, infarcte)



Ultrasonografia este o metodă simplă, neinvazivă, care permite aprecierea localizării, formei, contururilor, mărimii şi a structurii splinei.

Fig. 262 Ecografie normală splină


Computer tomografia aduce elemente în plus referitoare la modificări, chiar minime ale densităţii, făcând posibilă decelarea unor formaţiuni chiar de dimensiuni mici. Ea se efectuează cu şi fără substanţă de contrast.

Fig. 263 Tomografie computerizată –splina
Splenoportografia percutană 

Reprezintă o metodă de explorare cu substanţă de contrast a venei splenice şi a venei porte. Se puncţionează, transcutan, vena splenică injectându-se substanţe de contrast hidrosolubile nonionice 20-40 ml, urmată de efectuarea de radiografii seriate. Această metodă permite studierea sistemului vascular spleno-portal, furnizând astfel informaţii asupra stării morfofuncţionale a vaselor ce alcătuiesc sistemul port. Este indicată în splenomegalie, hipertensiune portală, afecţiuni hepatice şi ale organelor de vecinătate. 

Fig.263 Splenoportografia

Obstacolele în circulaţia portală determină dilatări ale venelor sistemului spleno-portal, inversarea fluxului, prezenţa unei circulaţii colaterale. Ele trebuie corelate cu datele obţinute prin explorarea Doppler.


Angiografia selectivă a trunchiului celiac este indicată în cazul suspiciunii unor malformaţii, anevrisme, tromboze arteriale, tumori splenice.


IRM
Metode indirecte de examinare


Pasajul baritat arată amprentări şi deplasări ale stomacului şi colonului.


Urografia - pune în evidenţă deplasările inferioare şi interne ale rinichiului în caz de splenomegalie.

ANATOMIA RADIOIMAGISTICĂ NORMALĂ A SPILNEI


Splina este situată în loja corespunzătoare din abdomenul superior stâng sub cupola diafragmatică, ea vine în contact cu peretele toracic. Faţa mediană are raport cu stomacul, anterior, şi rinichiul, posterior. Hilul splenic este direcţionat antero-median, artera splenică este sinuoasă. Diametrele normale, au următoarele valori: dimetrul longitudinal 12cm, dimetrul anteroposterior 7cm, diametrul transversal 4cm. 


Ultrasonografic şi CT, splina apare cu o structură fin granulară, omogenă având densitatea de 45 unităţi HU. După administrarea, în bol, a SDC în primele minute ea ne apare neomogen opacifiată, corespunzător structurii trabeculare şi pulpare. După 1, 2 minute precum şi în administrările lente de SDC, densitatea devine uniformă.

MODIFICĂRI RADIOIMAGISTICE ÎN BOLILE SPLINEI


MALFORMAŢII CONGENITALE 

Asplenia

Polisplenia

Spline accesorii

Splina „wandering”se datorează unei laxităţi ligamentare care îi permite o mobilitate în întreg abdomenul simulând o tumoră.


TRAUMATISMELE SPLINEI


Hematomul subcapsular - apare ca o colecţie fluidă situată periferic, subcapsular, în formă de seceră care decolează capsula.  Ultrasonografic, colecţia apare transsonică iar CT este iniţial hiperdensă apoi devine izodensă şi hipodensă.

Laceraţia splenică poate să fie sau nu însoţită de un hematom subcapsular. Splina este mărită în dimensiuni, conturul este neregulat se evidenţiează şanţuri care o fragmentează. În cavitatea peritoneală se evidenţiază prezenţa de lichid (hemoperitoneu). 

 Fig. 264 Laceraţia splenică CT

Hematoamele parenchimatoase apar ca zone hipoecogene, difuz conturate, de dimensiuni variabile; CT ele apar ca zone hiperdense, în leziunile recente, care evoluează spre formarea unui chist posttraumatic care apare ca o imagine hipodensă, lichidiană, fără delimitare epitelială. Uneori pot fi observate calcificări.   


TUMORILE SPLENICE

Tumorile splenice sunt rare. 

Clasificare:    -  tumori maligne primitive şi secundare



- tumori benigne 

Tumori maligne primare 

Limfoamele hodgkiniene şi nonhodgkiniene produc splenomegalie asociată cu adenopatii. Modificările ultrasonografice constau în apariţia de imagini hipoecogene de tip miliar sau nodulare mari. CT, ele sunt hipodense şi sunt mai bine vizibile după SDC.

Sarcoamele primare sunt foarte rare, cele mai multe au ca punct de plecare peretele vascular (hemangiosarcoame, hemangioendotelioame). Ultrasonografic şi CT, apar ca arii focale heterecogene asociate, uneori, cu zone chistice.

Tumorile secundare sau metastatice   au ca punct de plecare melanoamele, carcinomul pulmonar, cancerul de sân, prostată, de colon şi rect.

Tumori benigne: hamartomul, hemangiomul cavernos, angiomatoza capilară.


INFLAMAŢIILE SPLENICE   


Sunt uşor de diagnosticat prin examen ultrasonografic şi CT, ele putând fi utilizate şi ca metode terapeutice, dirijând puncţia şi drenajul. 


Aspectul ultrasonografic  şi CT este carcacteristic: se remarcă o zonă hipoecogenă sau hipodensă cu delimitare netă, formă rotundă sau lobulată, cu bule aerice în interior. După administrare de SDC, captarea se produce periferic realizând imaginea unui inel hiperdens.


CHISTELE SPLENICE 


Sunt rare, marea majoritate de origine parazitară (chist hidatic).


Chistele disodontogenice, epidermoide sunt singurele chiste adevărate.


AFECŢIUNI VASCULARE SPLENICE 


Infarctul splenic este produs prin ocluzia trunchiului principal sau a unei ramuri a arterei splenice. Imagistic, apare ca o imagine hiopecogenă sau hipodensă de formă triunghiulară cu baza la capsula splenică.


Tromboaza venei splenice este caracterizată prin splenomegalie, circulaţie colaterală la nivelul fornixului, a venelor gastroesofagiene. Trombul apare hiperdens pe traiectul venei dilatate.
CAPITOLUL 11
DIAGNOSTIC RADIOIMAGISTIC AL
AFECŢIUNILOR APARATULUI URINAR

11.1 METODE DE EXAMINARE RADIOIMAGISTICE


Radiografia renală simplă, efectuată în condiţii standard, este utilă pentru aprecierea mărimii, formei şi poziţiei rinichilor, a prezenţei calculilor reno-ureterali radioopaci,  a calcificărilor lombare, a unor semne indirecte de tumori renale (ştergerea umbrei muşchiului psoas homolateral, boseluri localizate pe conturul renal). Rinichii normali au formă de boabe de fasole, cu concavitatea medială. Ei se privesc reciproc prin concavităţi. Sunt situaţi de-o parte şi de alta a coloanei vertebrale lombare, la nivel T12 - L2. Rinichiul stâng este  mai sus situat, cu 2-3cm. Rinichii au axul longitudinal oblic de sus în jos şi dinăuntru în afară. Diametrele au următoarele valori: longitudinal - 12-13 cm; transversal - 6-7 cm; sagital - 3-4cm. Rinichiul stâng este cu 0,5-1 cm mai mare în toate diametrele. 

    Fig. 265 Radiografia renală simplă

Explorarea cu substanţă de contrast presupune fie evidenţierea căilor excretorii, fie a circulaţiei arteriale sau venoase a rinichilor.


Obiectivarea sistemului excretor şi, implicit a funcţiei excretoare renale se poate face prin două procedee.


Urografia intravenoasă (pielografia descendentă) utilizează substanţe de contrast iodate hidrosolubile ionice în concentraţie mare (Odiston 75%, Urografin 76%), în cantitate de 1-3ml/Kg corp, în funcţie de integritatea morfo-funcţională a rinichilor. Astăzi, se utilizează tot mai frecvent substanţe de contrast iodate hidrosolubile nonionice (Ultravist, Iopamiro, Omnipaque). Între 1-4 minute de la terminarea injectării se opacifiază omogen corticala renală; acesta este timpul nefrografic al urografiei sau nefrograma. Se apreciază astfel, foarte clar dimensiunea, forma, poziţia, orientarea, conturul renal. Conturul renal trebuie să fie net, regulat, liniar-arcuat. În continuare, între 5-15 minute se opacifiază, progresiv, sistemul pielo-calicial renal şi ureterele (acestea, în mod normal, nu se vizualizează pe toată lungimea lor, pe acelaşi clişeu, datorită peristalticii proprii) - timpul urografic al urografiei. Acum se fac aprecieri asupra grosimii corticalei (măsurarea indexului parenchimatos - valori normale= 2-3,5 cm), structurii sistemului pielocalicial, eventualelor anomalii congenitale sau dobândite ale sale. Fiecare rinichi are trei grupe caliciale (superior, mijlociu, inferior), care confluează în bazinet sau pelvisul renal. Acesta are formă triunghiulară şi se continuă cu joncţiunea pielo-ureterală, situată la nivelul concavităţii renale. 

Între 15-30 minute de la terminarea injectării substanţei de contrast, se opacifiază, progresiv, vezica urinară (timpul cistografic al urografiei sau cistograma). 


Cistografia urografică se poate efectua atât pre- cât şi postmicţional, pentru aprecierea reziduului vezical. La bărbat, uneori se face în continuare şi cisto-uretrografia permicţională (care se poate executa şi retrograd, prin instilare), pentru decelarea stenozelor intrinseci sau compresiunilor extrinseci ale uretrei (indicată mai ales în adenomul periuretral, cancerul prostatic, stricturile uretrale postinflamatorii şi în malformaţiile congenitale cisto-uretrale). Există situaţii când, după efectuarea a 1-2 radiografii în timpul urografic, să fie nevoie şi de executarea urografiei după compresiunea externă a ureterelor în segmentul lor iliac, caz în care se văd mai clar, mai contrastant, detalii structurale ale sistemului pielo-calicial.


Expunerile tardive se folosesc în cazul rinichiului insuficient, cu excreţie întârziată (mai ales în uropatii obstructive). Clişeele se fac la 1, 3, 6, 8, 12 sau 24 de ore de la injectarea contrastului intravenos, până apar imagini optime.


La bolnavii cu ptoză renală, se recomandă efectuarea unei expuneri în poziţie ortostatică.


Pielografia ascendentă sau retrogradă se execută cu substanţă de contrast diluată (Odiston 30%), în cantitate redusă, de 10-20 ml, instilată pe sonda ureterală, uni- sau bilateral, simultan în ambii rinichi, dar numai atunci când, din diferite cauze, rinichii nu excretă substanţa de contrast administrată la urografia i.v. (rinichiul mut urografic). Dacă presiunea de instilare este prea mare se pot observa diferitele forme de reflux (pielo-venos, pielo-interstiţial, pielo-limfatic). Contrastul este bun şi se urmăresc detaliile structurale pielo-caliciale. Ea are anumite contraindicaţii de utilizare datorită faptului că pot fi vehiculaţi, ascendent, germeni patogeni.


Arteriografia renală selectivă după tehnica Seldinger este indicată practic în toată patologia renală, dar mai ales pentru descoperirea unor malformaţii renale, reno-vasculare, procese expansive tumorale, boli  inflamatorii renale, traumatisme. O indicaţie specială este la donatorii de rinichi pentru transplant, unde se urmăresc anomaliile de vascularizaţie arterială (arterele polare renale).


Cavografia inferioară, cu vizualizarea venelor renale şi a circulaţiei venoase parenchimatoase, a fost azi aproape pretutindeni abandonată, fiind depăşită de metodele imagistice moderne.


Dintre metodele imagistice de investigaţie a aparatului reno-urinar, azi se folosesc :


Ultrasonografia abdomino-pelvină, efectuată transabdominal, transperineal sau intrarectal/intravaginal - metodă simplă, neinvazivă, care permite diagnosticul pozitiv şi diferenţial al diferitelor maladii, stadializarea acestora şi urmărirea lor în dinamică, pre- şi postterapeutică; 

 Fig. 266 Ecografia renală

Computer- tomografia abdomino-pelvină indicată în toate cazurile care nu au fost depistate prin celelalte metode; împreună cu ecografia, arteriografia şi urografia face parte din protocolul de stadializare TNM pre- şi postterapeutică a cancerelor reno-urinare.

Fig. 267 Computertomografia renală-nativă, respectiv cu SDC

Imagistica prin rezonanţă magnetică şi angio- IRM sunt indicate pentru diagnosticul tumorilor renale, a extensiei lor, pentru diagnosticul malformaţiilor sau a leziunilor vasculare renale. Secvenţele HASTE şi RARE sunt folosite pentru studiul cavităţilor excretorii renale.

 Fig. 268 IRM renal

Scintigrafia renală 
11.2 ANATOMIA RADIOLOGICĂ A APARATULUI URINAR


Forma rinichilor: bob de fasole; cei doi rinichi se privesc prin concavităţi. Conturul renal este regulat, exceptând zona mijlocie internă care poate fi întrerupt sau se vede depresiunea dată de hil. Sub hil, conturul intern renal este mai bombat decât deasupra hilului. Uneori, la adult, conturul renal extern este boselat datorită persistenţei lobulaţiei fetale.


Mărimea rinichilor: diametrul longitudinal = 12-13cm; diametrul transversal = 6-7cm;  diametrul sagital =3-4cm. Rinichiul drept este cu 0,5-1cm mai mic decât stâng. La femei rinichii sunt cu 0,3-0,5cm mai mici în toate diametrele.


Poziţia rinichilor: în lojele renale (lombare); rinichiul stâng este situat mai sus; în 1/3 din cazuri sunt la acelaşi nivel; suprafaţa posterioară a rinichiului este la 9cm de pielea peretelui dorsal. Axul longitudinal al rinichilor face un unghi de 20º cu mediana. Conturul medial renal este paralel cu  muşchiul psoas. Rinichii sunt situaţi oblic de sus în jos şi dinăuntru în afară, astfel că se apropie  prin polii superiori. Mobilitatea renală cu mişcările respiratorii poate varia larg între 3-10 cm. ptoza renală se însoţeşte şi de malrotaţie.

Anatomia cavităţilor exretorii renale


Există, de regulă, 14 papile: 6 superioare, 4 intermediare şi 4 inferioare dispuse într-un plan anterior şi altul posterior. Fiecare calice are o cavitate ca o pâlnie, care este fixată de una sau mai multe papile. Se disting trei grupe caliceale mari: superior, mijlociu şi inferior, alcătuite fiecare din calice mici.

Fig.269 Aspect normal renal, respectiv caliceal

Fig. 270 Aspecte diferite pielo-caliceale

De la periferie spre hilul renal, calicele mici converg în calicele mari, iar acestea converg în bazinet sau pelvisul renal. Bazinetul are o formă aproximativ triunghiulară pe secţiune şi se continuă cu joncţiunea pielo-ureterală,  o zonă ceva mai strâmtă decât restul ureterului. În continuare, joncţiunea se continuă cu ureterul. Are o lungime de 25-30cm şi prezintă trei porţiuni anatomice: lombară, iliacă şi pelvină. Are peristaltică proprie şi de aceea nu se poate vizualiza pe toată lungimea, pe un singur clişeu urografic. Ureterul se termină  prin ostium-ul  sau orificiul ureteral vezical, situate pe peretele posterior al vezicii urinare. Între cele două ostium-uri se află pliul interureteral.


Vezica urinară este un organ cavitar situat median, în micul bazin. Are un aspect piriform cu vârful în jos. La cistografie, se pot studia părţile vezicii: fundul, peretele posterior cu ostium-urile ureterale, planşeul vezical, joncţiunea vezico-uretrală. 

Fig. 271 Reprezentarea schematică a 





           vezicii urinare

Peristaltica vezicală şi capacitatea sa se evidenţiază prin cistografia premicţională şi mai rar astăzi, prin uretro-cistogafie retrogradă.


Uretra reprezintă segmentul final al aparatului urinar. Se studiază prin uretrografie premicţională sau uretrografie retrogadă. La bărbat, este mai lungă şi are trei porţiuni: uretra prostatică, mai strâmtă; uretra membranoasă şi uretra peniană, care este mai largă. La femeie, uretra este scurtă (5-6cm) şi are un calibru uniform.
11.3 SEMIOLOGIA RADIOLOGICĂ ELEMENTARĂ

1. Modificările dimensiunilor renale


Bolile renale pot produce fie măriri, fie micşorări ale taliei renale.

2. Modificările conturului extern renal


Conturul regulat, indiferent de mărimea rinichiului, sugerează un proces patologic difuz parenchimatos. Deformările conturului (retracţie, bombare) apar în leziuni localizate, limitate. 

3. Uni- sau bilateralitatea leziunilor - dacă boala este limitată, monocentrică sau difuză parenchimatoasă, sau este manifestarea regională a unui proces patologic sistemic. 


Prin coroborarea celor trei criterii de mai sus, se desprind următoarele grupe:

Rinichi de dimensiuni mărite sau micşorate:

a) rinichi mic unilateral cu modificări retractile de contur = PNC, infarctul renal global


b) rinichi mic unilateral cu contur regulat = ischemia renală, infarctul renal global cronic, nefrita post-radioterapie, hipoplazia congenitală, atrofia postinflamatorie, postobstructivă.


c) rinichi mic bilateral cu contur regulat = arterioscleroză, nefroangioscleroză, boala ateroembolică renală, GNC, necroză papilară, nefropatia ereditară şi endemică, hipotensiunea arterială.

Rinichi de dimensiuni normale sau mărite


a) rinichi mare unilateral cu o bombare localizată = tumori maligne, benigne, tumori inflamatorii, colecţii lichidiene.


b) rinichi mare unilateral, cu multiple bombări = pielonefrită xantogranulomatoasă, rinichiul multichistic.


c) rinichi mare bilateral, cu multiple bombări =   boala polichistică, limfom malign Hodgkin sau nonhodgkinian.


d) rinichi mare unilateral, cu contur regulat = tromboza venei renale, infarctul arterial acut, uropatia obstructivă, PNC, hipertrofia compensatorie, rinichiul dublu. 


e) rinichi mare bilateral, cu cotur regulat = leziuni proliferative necrozante (GNA, periarterita nodoasă, LES, glomeruloscleroza diabetică, granulomatoză Wegener, sindromul GOODPASTURE, amiloidoza renală); hemolimfopatiile; necroza tubulară acută; necroza corticală acută; nefropatie acută  interstiţială sau uratică; acromegalia;  status postadministrare de diuretice sau substanţe de contrast.

4. Alte aspecte semiologice

· papila = dimensiuni mărite (unică sau globală); amputare; retracţie; modificări morfostucturale (întreruperi, neregularităţi, striaţii, ectazii chistice);
· sistemul pielocalicial = dilatare (difuză sau parţială); micşorare (difuză sau parţială); neregularitate topografică (dislocare, amprentare); modificări morfostructurale (defecte de umplere, infiltrare); modificări funcţionale (întârzieri de opacifiere, întârzieri sau accelerări ale golirii, opacifiere mai intensă sau mai slabă);
· grosimea parenchimului renal = mărirea (difuză sau localizată); micşorarea (difuză sau localizată)

· nefrograma = modificări morfologice (“lacune” nefrografice periferice, centrale, net sau difuz delimitate); alterări funcţionale (timp de apariţie, intensitate, persistenţă, creştere progresivă, absenţă globală);
· calcificările = topografice (difuze, localizate, corticale, medulare, papilare, intralumenale); morfologice (punctiforme, liniare, arciforme, structurale); volum (minim, mijlociu, mare);
· alte aspecte motilitatea pasivă a rinichiului; aspectul (umbra) muşchilor psoas; modificările capsulei grăsoase perirenale.   

5. Modificări funcţionale 


Absenţa bilaterală a secreţiei denotă lezări ale ambilor rinichi, cu instalarea insuficienţei renale. Pot exista diferenţe în intensitatea opacifierii între cei doi rinichi. Uneori, apare o întârziere şi o opacifiere mai slabă de partea rinichiului afectat. Alteori, se observă o creştere a densităţii opacifierii, numită “imagine prea frumoasă”, dată de stagnarea urinii şi concentrarea substanţei de contrast datorită unui obstacol (amprente vasculare, stenozări, calculi).  


Absenţa unilaterală a secreţiei constituie “rinichiul mut urografic”, care va fi tratat în cadrul uropatiei obstructive.

11.4 MALFORMAŢIILE CONGENITALE RENALE

A. DE NUMĂR

1. Rinichiul unic congenital este consecinţa fie a aplaziei, fie a ageneziei renale unilaterale. Aortografia face diferenţa dintre ele: în agenezie, de aceeaşi parte, lipseşte artera renală iar în aplazie există un rudiment arterial. Rinichiul unic este de formă, dimensiune şi funcţionalitate normale. Diagnosticul diferenţial trebuie făcut cu rinichiul unic chirurgical, care este hipertrofiat compensator şi cu rinichiul mut urografic, vizibil însă, prin alte metode imagistice (ecografie, CT, arteriografie renală selectivă).

 Fig. 272 Rinichi unic congenital
2. Agenezia şi aplazia renală bilaterală sunt incompatibile cu viaţa, de la naştere.

3. Rinichii supranumerari pot fi unilaterali sau bilaterali. Sunt de talie mai redusă ca cei normali şi au o funcţie excretorie normală, scăzută sau absentă; au capsulă proprie şi vascularizaţie aparte. Diagnosticul diferenţial se impune cu rinichii dubli, care constau din prezenţa unei mase renale, uni sau bilaterale, cu capsulă comună, cu două sisteme pielo-caliciale şi două uretere (bifiditate pielo-calicio-ureterală); ureterele sunt duble pe toată lungimea lor sau pot fuziona pe traiect (ureter dublu "în Y"). Rinichii dubli au o funcţie excretorie normală.

Fig. 273 Rinichi dubli bilaterali
B. DE MĂRIME

1. Rinichiul mic congenital (hipoplazic) este redus la scară, proporţional, cu sistem pielocalicial miniatural, dar distinct şi cu funcţie excretorie normală. Trebuie diferenţiat de rinichiul mic dobândit (pielonefritic, glomerulonefritic, vascular sau hidronefrotic), care este întotdeauna cu o funcţie excretorie alterată sau abolită, având şi modificările structurale parenchimatoase şi caliciale caracteristice etiologiei respective.

 Fig. 274 Rinichi mic congenital stâng
2. Rinichiul mare congenital (hiperplazic) este foarte rar, de regulă malformaţia fiind bilaterală. Se întâlneşte la rinichii dubli. Este normofuncţional şi se va diferenţia de alte cauze congenitale sau dobândite de rinichi mare (polichistoza renală, hipertrofia renală compensatorie după nefrectomie controlaterală, hidronefroza stadiul I şi II).

C. DE FORMĂ

1. Persistenţa lobulaţiei fetale este o malformaţie asimptomatică, decelabilă urografic sau/şi arteriografic, în faza nefrografică. Rinichiul are funcţie excretorie normală. Se va diferenţia de alte afecţiuni renale cu modificări de contur (boselat), cum ar fi: polichistoza renală, tumorile, pielonefrita cronică, rinichiul multichistic.

2. Rinichiul în potcoavă constă din fuziunea rinichilor la nivelul polilor inferiori printr-un istm fibros sau parenchimatos. Rinichii sunt malrotaţi, având axul longitudinal inversat (oblic de sus în jos şi din afară înăuntru). Bazinetele şi calicele sunt dispuse în plan frontal sau lateralizate, iar ureterele nasc din mijlocul sau marginea laterală a rinichilor şi pot fi comprimate de istmul de fuziune, 

Fig. 275 Rinichiul în potcoavă

De aceea, la urografie se decelează frecvent fie hidronefroză, fie leziuni de tip pielonefritic, sau litiază renală. Anomalia se poate releva şi imagistic, în special prin ecografie şi CT.

D. DE SEDIU

1. Malrotaţia renală se recunoaşte uşor deoarece, la urografie, bazinetul este aşezat în plan frontal, fie anterior, fie posterior, iar ureterele se formează în mijlocul masei renale.

2. Ectopia renală poate fi înaltă (rinichiul intratoracic), încrucişată sau joasă (rinichiul ectopic pelvin), uni- sau bilaterală. În ectopia încrucişată rinichiul se dezvoltă în partea opusă, de obicei în regiunea lombară inferioară; ureterul încrucişează coloana vertebrală, orificiul ureteral având sediul normal la abuşarea în vezica urinară.


Urografic, rinichiul prezintă anomalii structurale pielo-caliciale, este deseori hipoplazic şi hipofuncţional; ureterul este alungit, scurtat sau încrucişează coloana vertebrală, în funcţie de tipul ectopiei. Arteriografic, şi artera renală este ectopică, corespunzătoare cu gradul ectopiei. 

[image: image161.png]



Fig. 276 Ectopie renală stângă încrucişată cu fuziune renală

Cea mai frecventă formă este ectopia pelvină, care trebuie diferenţiată de ptoza renală (ureterul are lungime normală, dar este pluricudat, "în braţ de sifon"; artera renală este normal implantată, dar alungită şi cu traiect oblic în jos; frecvent se asociază uropatie obstructivă).

   Fig. 277 Ectopie renală pelvină stângă
E. ANOMALIILE DE DEZVOLTARE A PARENCHIMULUI RENAL

1. Chistele renale simple sunt situate în corticală şi pot proemina fie spre exteriorul conturului renal, fie spre medulară (chiste parapielice). Sunt rotunde, cu contur propriu, bine delimitate, de dimensiuni variabile (de la 2mm la 10 cm). La urografie, sistemul pielo-calicial este amprentat şi dislocat de chiste. Diagnosticul diferenţial cu cancerul renal sau alte tumori benigne renale este posibil prin arteriografie renală (zone avasculare, cu arterele intraparenchimatoase comprimate şi deplasate în afară, în jurul chistelor), ecografie (imagini rotunde, transsonice, cu perete propriu), sau prin CT (formaţiuni hipodense de tip lichidian, rotunde, bine delimitate, în corticala renală).

Fig. 278 Chiste renale; dreapta: echografie
2. Diverticulul calicieal este o anomalie parenchimatoasă asimptomatică, care, la urografie, se prezintă ca un plus de substanţă de contrast de formă rotund-ovalară, ce se deschide printr-un pedicul îngust într-o cupă calicială. Pereţii diverticulului şi conturul calicelui sunt liniare, regulate, iar umplerea şi golirea pungii diverticulare sunt sincrone cu restul sistemului pielo-calicial. În interiorul diverticulului se pot forma microcalcificări. Diagnosticul diferenţial se face cu caverna tuberculoasă renală (vezi în continuare).

3. Polichistoza renală este o anomalie genetică cu transmitere ereditară autosomal-recesivă, bilaterală, relativ simetrică, ce se asociază, de obicei, cu alte determinări viscerale (polichistoză hepatică, pancreatică, pulmonară, ovariană), în cadrul unei afecţiuni generale numită hamartoză. Întreaga masă renală este înlocuită progresiv de numeroase formaţiuni chistice. Boala se depistează la maturitate (40-50 ani), în faza de insuficienţă renală şi hipertensiune arterială severă. Urografic, rinichii sunt mari, cu contur neregulat, boselat, iar sistemul pielo-calicial este complet distorsionat, cu secreţie întârziată, simetric, bilateral. Arteriografic, arterele intraparenchimatoase sunt gracile şi distorsionate, circulaţia este săracă, în schimb arterele renale sunt normale până la hil. Aspectele ecografice şi CT sunt de asemenea, caracteristice (examenul CT depistează mai ales hemoragia intrachistică). Diagnosticul diferenţial se impune cu rinichiul multichistic, maladie congenitală, dar nu şi ereditară, care este frecvent unilaterală (când este bilaterală, este asimetrică) şi în care funcţia renală nu este afectată; nu există afectări concomitente multiviscerale; arteriografic, arterele intraparenchimatoase sunt doar dizlocate, dar au calibru şi sunt în număr normal.

Fig. 279 Polichistoza renală-computertomografie
4. Rinichiul în burete (maladia Cacchi-Ricci) este o disembrioplazie cu ectazii ale tubilor uriniferi, dilatări chistice, fuziforme la nivelul papilelor medularei renale. Corticala renală este indemnă. La radiografia renală simplă se disting microcalcificări renale bilaterale în medulară (în tuberculoza renală calcificările sunt corticale şi grosiere, unilaterale sau bilaterale asimetrice). La examenul urografic dilataţiile tubilor uriniferi pot lua aspect de: penson de bărbierit, evantaie, ciorchini, mozaic, buchete de flori şi afectează ambii rinichi, simetric; excreţia substanţei de contrast este normală.

11.5 MALFORMAŢIILE CĂILOR URINARE

1. Ureterocelul este o ectazie sacciformă a ureterului terminal, proeminentă în vezica urinară. La urografie ureterul pelvin este dilatat şi se sfârşeste "în cap de şarpe". Este o cauză majoră de uropatie obstructivă şi litiază renală.

2. Ureterul retrocav este comprimat între coloana vertebrală şi vena cavă inferioară, ducând cu timpul la instalarea unei uropatii obstructive. La urografie ureterul este dilatat şi formează o buclă mediană în "S". 
3. Ureterul orb se termină în fund de sac, prevezical. Se asociază cu aplazie renală homolaterală.

4. Megaureterul se datorează unei aganglionoze intramurale a ureterului terminal. Este dilatat uniform pe întreaga sa lungime şi nu se însoţeşte de hidronefroză (diagnostic diferenţial cu hidroureterul). Poate fi uni- sau bilateral.

11.6 MODIFICĂRI RADIOIMAGISTICE ÎN BOLILE RENALE

LITIAZA URINARĂ

Din punct de vedere radiologic calculii urinari pot fi radioopaci, radiotransparenţi şi micşti. Calculi radioopaci şi micşti sunt întâlniţi cu o frecvenţă de 90-95%, iar cei radiotransparenţi în 5-10% din cazuri. Cei radioopaci se decelează la radiografia renală simplă. Calculii de dimensiuni mici (sub 1 cm) migrează din sistemul pielo-calicial pe ureter, spre vezica urinară. În porţiunea iliacă a ureterului şi în cea pelvină calculii radioopaci mici sunt, uneori mai greu depistabili. Un semn radiologic indirect al calculozei urinare, în special în timpul colicilor renale, este scolioza lombară cu concavitatea spre partea afectată, datorită contracturii antalgice a musculaturii paravertebrale. 

Calculii radioopaci din aria de proiecţie renală dreaptă trebuie deosebiţi de calculii biliari (pe radiografia abdominală simplă de profil drept aceştia se plasează pe un plan anterior faţă de cei renali, situaţi posterior, proiectaţi pe coloana vertebrală). Calculii opaci ureterali lombari se vor deosebi de calcificările paravertebrale vasculare (aortice, cave inferioare) sau ganglionare limfatice. Calculii ureterali pelvini şi cei migraţi în vezica urinară se diferenţiază de fleboliţii şi coproliţii din micul bazin, cel mai bine prin urografie (sunt situaţi în afara  ureterelor). De asemenea, în diagnosticul diferenţial se regăsesc şi alte cauze, mai rare cum ar fi: diabetul zaharat, calcificările postiradiere, abuzul de fenacetină, vezicula biliară “de porţelan”, calcificările renale parenchimatoase (tbc., chist hidatic), calcificările suprarenale, calculi pancreatici, calcificările parietale toraco-lombare, alte calcificări în micul bazin (fibromiom uterin, simpexioame  prostatice), resturi de substanţă de contrast în tubul digestiv.

Fig. 280 Reprezentarea schematică a calculilor renali şi ureterali

Din punct de vedere chimic, calculi radioopaci sunt alcătuiţi din oxalate de calciu, fosfat de magneziu, fosfat de calciu.  

 Fig. 281 Calcul ureteral

Calculii radiotransparenţi (compuşi din uraţi sau xantină) se prezintă la urografie sub forma unor lacune în căile excretorii renale sau extrarenale şi care trebuie diferenţiate de tumorile de uroteliu şi de cheagurile de sânge din căile urinare. În diagnosticul diferenţial trebuie amintite şi alte cauze posibile: edemul mucoasei uroteliale, corpii străini în căile excretorii, bule de gaz în căile excretorii, puroi sau fibrină.

Fig. 282 Calcul radiotransparent

Chimic, aceşti calculi sunt alcătuiţi din acid uric, uraţi sau cistină. Calculii micşti pot fi stratificaţi, constituiţi din inele  radiotransparente şi radioopace sau pot avea centrul radiotransparent şi periferia radioopacă. 


Litiaza vezicii urinare poate fi primară sau cu calculi migraţi din căile urinare superioare. Cea primară apare pe fondul stazei urinare vezicale din adenomul periuretral şi sunt mari, rotund-ovalari, cu contur net, regulat. Există întotdeauna şi alte leziuni asociate (cistită hipertrofică, diverticuli vezicali, amprentă inferioară prostatică a fundului vezical, uretere pelvine alungite, deformate "în cârlig de undiţă"). 

 Fig. 283 Calculi radioopaci vezicali

Litiaza reno-ureterală predispune costant la uropatie obstructivă, care se va explora urografic. Se produce hidrocalicioză sau uretero-hidronefroză, care se asociază în timp cu pielonefrită cronică, cu atrofie corticală renală şi chiar insuficienţă renală cronică, în caz că obstacolul este bilateral. Rinichii sunt hiposecretanţi sau muţi urografic, atunci când uropatia obstructivă este veche. Calculii renali de dimensiuni mari pot conglomera în calculi coraliformi, care uneori blochează complet căile excretoare, ducând la insuficienţă renală acută, dacă litiaza este bilaterală. 


Un aport deosebit în depistarea litiazei urinare, în decelarea complicaţiilor şi în urmărirea evoluţiei sub tratament îl au astăzi ecografia şi computer-tomografia abdominală. Ele sunt superioare urografiei şi pentru că pot evidenţia calculi indiferent de structura lor chimică, pot diferenţia litiaza de alte afecţiuni şi pentru că evidenţiază şi calculii de dimensiuni reduse (2-3 mm); pot explora structura şi funcţionalitatea renală chiar în caz de rinichi mut urografic.

UROPATIA OBSTRUCTIVĂ

Reprezintă totalitatea leziunilor reno-ureterale produse prin obstrucţia intrinsecă sau extrinsecă, compresivă a  căilor excretorii. Se recunosc multiple cauze ale bolii.


Etiologia congenitală este dominată de stenozele joncţiunii pielo-ureterale (aganglionoza murală a plexurilor nervoase Meissner şi Auerbach sau achalazia, bride compresive sau interne, artere renale polare inferioare compresive, emergenţa înaltă a ureterului din bazinet). Alte cauze înnăscute sunt mai rare: ureterul retrocav, ureterocelul, stricturile ureterale. 


Dintre cauzele dobândite cea mai frecventă este litiaza urinară. Celelalte cauze, mai rare sunt: sindromul de venă ovariană, fibroza retroperitoneală, tumorile retroperitoneale, metastazele ganglionare limfatice compresive, ureteritele infecţioase sau inflamatorii, ligatura accidentală a ureterului. 


Uropatia obstructivă joasă poate fi dată de adenomul periuretral, tumorile uroteliale vezicale, tumori pelvine compresive (fibromiomul uterin), disectazia colului vezical.

Există mai multe forme anatomo-radiologice ale uropatiei obstructive.

1. Staza urinară acută se recunoaşte şi la radiografia renală simplă standard. Umbra renală este de mărime şi cu opacitate crescute uşor faţă de normal. Urografia i.v. cu doze mari de substanţă de contrast  va evidenţia secreţia renală întârziată, opacifierea slabă a sistemului pielo-calicial sau chiar rinichi mut de partea afectată. Dacă rinichiul este realmente mut urografic, nefuncţional (şi la expunerile tardive la 24 de ore de la injectare), atunci structura sa se va releva prin ecografie, CT abdominală nativă şi cu contrast şi eventual prin pielografie ascendentă (pe cât posibil de evitat datorită riscului major de suprainfecţie). 

2. Staza urinară intermitentă o întâlnim în stenozele congenitale ale joncţiunii pielo-ureterale, ptoza renală, vase accesorii sau aberante compresive pe ureter (artere renale polare inferioare). De regulă, puseele obstrucrive se instalează după un aport hidric excesiv, urmat de diureză crescută. Se recomandă efectuarea aortografiei şi a arteriografiei renale, urografiei după creşterea diurezei, efectuate în clino- şi în ortostatism. Modificările radiologice sunt similare celor din staza urinară acută sau cronică (vezi în continuare).

3. Staza urinară cronică poate urma stazei acute sau să evolueze de la început lent progresiv. Radiologic, se obiectivează hidronefroza sau/şi uretero-hidronefroza. Radiografia renală simplă arată un rinichi mărit de volum şi, uneori, calculul obstructiv incriminant situat pe ureter. La urografia cu doze mari de substanţă de contrast se relevă un rinichi hipofuncţional, cu întârzierea secreţiei, cu opacifierea slabă a sistemului pielo-calicial. Căile excretorii renale sunt ectaziate, cupele caliciale sunt aplatizate sau eversate. La arteriografia renală nefrograma este întârziată, cu opacifiere slabă şi neomogenă; arterele intraparenchimatoase sunt gracile, îndepărtate unele de altele. Atrofia corticală este variabilă în funcţie de vechimea obstrucţiei. Urografic, ecografic şi computer-tomografic se disting trei etape ale evoluţiei hidronefrozei. Stadiul I - când se observă un rinichi mărit de volum, cu ectazie moderată a grupelor caliciale, cu index parenchimatos normal, cu secreţie cvasinormală. Stadiul II - rinichi mărit, cu ectazia şi aplatizarea şi apoi, balonizarea calicelor, bazinet dilatat, cu scăderea progresivă a indexului parenchimatos; rinichiul este hipofuncţional. 

Fig. 284 Hidronefroză-urografie, respectiv ecografie
Stadiul III - atrofie corticală extremă, chiar până la 0, calicele şi bazinetul sunt mult dilatate şi tind să formeze o pungă excretorie unică, prin confluare; rinichiul este uşor micşorat (rinichiul mic hidronefrotic), nefuncţional sau cu secreţie mult întârziată.

4. Stadiul final al stazei urinare. Rinichiul este mut urografic, cu modificări de hidronefroză stadiul III, cu cvasidispariţia totală a corticalei renale. Se supraadaugă şi modificări de pielonefrită cronică, rinichiul având în acest caz un contur neregulat şi redus de volum. Pe radiografia renală simplă umbra renală este micşorată relativ, cu sau fără modificări de contur. Sistemul pielo-calicial se poate releva doar prin ecografie, CT sau pielografie ascendentă. Arteriografia renală prezintă o arteră renală de calibru uşor redus, artere intraparenchimatoase gracile, dislocate, arciforme. Nefrograma este mult întârziată, de intensitate slabă. 


Rinichiul mut urografic din uropatia obstructivă va fi diferenţiat de alte situaţii în care nu se văd căile excretorii: rinichiul unic congenital, rinichiul unic chirurgical, ectopia renală, rinichi cu cavităţi excretorii spastice. Diagnosticul se tranşează prin ecografie, CT abdominală şi urografie i.v. intensivă şi arteriografie renală.  Astăzi se evită pe cât posibil efectuarea pielografiei ascendente (risc mare de suprainfecţie).

Etiologia rinichiului mut este foarte diversă şi se poate sistematiza astfel:

-cauze prerenale: stenoza arterei renale, infarctul renal arterial;

-cauze renale: pielonefrita cronică, tuberculoza renală, cancerul renal, glomerulopatiile cronice, nefropatiile interstiţiale cronice;

-cauze postrenale: uropatia obstructivă (cauza cea mai frecventă), infarctul renal venos (posttrombotic).

MALADIILE RENALE INFLAMATORII

1. Pielonefrita acută de regulă, nu este diagnosticabilă prin examen radiologic convenţional. Rinichii pot fi uşor măriţi de volum, cu contur net, regulat. Sistemul pielo-calicial este spastic sau normal la urografie (rareori indicată). Ecografia, metodă neinvazivă, este cea care se foloseşte de primă intenţie.

O menţiune specială se cuvine să facem pentru pielonefrita emfizematoasă. Apare în evoluţia diabetului zaharat sever sau a uropatiei obstructive. În cavităţile excretorii şi perirenal se acumulează gaze produse de germenii anaerobi gram-negativi incriminanţi. Gazele se obiectivează pe radiografia renală simplă, urografie, CT. 

2. Supuraţiile renale (abcesul renal, carbunculul renal, pionefroza) sunt complicaţii infecţioase propagate hematogen sau din aproape în aproape, de la nefropatii inflamatorii. Abcesul şi carbunculul renal apar iniţial ca leziuni corticale. Radiografia renală simplă poate releva o bombare parcelară a conturului renal, uneori rău delimitată, dacă procesul infecţios a străbătut capsula renală şi s-a propagat în spaţiul perirenal. Rinichiul devine imobil cu respiraţia. Umbra muşchiului psoas se şterge, iar coloana lombară are scolioză antalgică, cu concavitatea de partea afectată. Urografia i.v. arată amprentarea, dislocarea sau amputarea calicelor din imediata vecinătate a supuraţiei. Diagnosticul diferenţial urografic şi chiar arteriografic este uneori dificil, în special cu cancerul renal, fiind necesare şi alte investigaţii imagistice (ultrasonografia, CT abdominală). Se observă o imagine neomogenă, încapsulată, cu contur gros neregulat, cu aripi de necroză în interior, care apar hipodense la examenul CT sau hipoecogene la ultrasonografie

Pionefroza este de obicei o complicaţie a pielonefritei cronice sau a uropatiei obstructive neglijate. Radiologic, conturul renal este neregulat, pe alocuri rău delimitat, iar sistemul pielo-calicial este distorsionat, cu amputări multiple ale calicelor. Ecografia şi mai ales computer-tomografia abdominală precizează întinderea leziunilor, invadarea spaţiilor perirenal sau/şi pararenal. cu lipsa prizei de contrast a parenchimului renal. La urografie rinichiul pionefrotic este mut, nefuncţional. 

3. Pielonefrita cronică este cea mai frecventă nefropatie interstiţială şi boală renală, în general. Iniţial, la urografie aspectul poate fi normal sau se observă o uşoară hipofuncţionalitate renală, cu umplere neomogenă, de intensitate redusă a sistemului pielo-calicial, care are un grad relativ de spasticitate - semnul Lichtenberg- Ravassini. La radiografia renală simplă rinichii au dimensiuni normale, cu contur net, regulat.

În evoluţie, apar leziuni parenchimatoase localizate, care se vindecă vicios prin cicatrice sclero-retractile. Ele debutează în regiunile polare ale rinichilor, prin necroze papilare circumscrise, care captează substanţa de contrast. Corticala renală, iniţial indemnă, se îngustează treptat în dreptul calicelui bolnav, iar cicatrizarea produce o depresiune a conturului renal, datorită retracţiei capsulare. Indexul parenchimatos se reduce treptat, uneori chiar până la 0. Calicele se deformează: la început se aplatizează cupa calicială, apoi se eversează, "în măciucă" sau "în ciupercă"; tija calicială, iniţial spastică, se destinde ulterior, putând avea un contur neregulat, datorită cicatricelor  medulare.

Fig. 285 Modificări pielonefritice

În stadiul final, se instalează rinichiul mic pielonefritic, cu contur neregulat, cu index parenchimatos sever micşorat. Corticala renală este în bună măsură dispărută. Sistemul pielo-calicial este afectat în întregime, distorsionat, mutilat, cu stricturi şi elongaţii ale tijelor caliciale, cu retracţia şi micşorarea pelvisului renal. Urografic, rinichiul are secreţia progresiv întârziată, iar în final, devine mut, nefuncţional. La arteriografia renală se observă imagini caracteristice. La început, arterele arciforme şi cele interlobulare se rarefiază în regiunea necrozelor papilare. Arterele sunt elongate, distorsionate, subţiate. Artera renală este cu calibru normal până la hil.

Fig. 286 Pielonefrită localizată –ecografie

Diagnosticul diferenţial al PNC incipiente se face cu tulburările funcţionale de la ciclu şi din timpul sarcinii, precum şi cu hipotonia calicială după diureză crescută de aport. Calicele spastice sunt întâlnite şi în hipertensiunile arteriale secundare arteriosclerozei renale. Amprentele vasculare se pot confunda cu PNC de tip mucos.


În stadiile avansate PNC se va deosebi de cavernele renale şi leziunile pielo-caliciale din tuberculoza renală, de chistele parapielice şi diverticulii caliciali, de rinichii în burete, de leziunile sclero-retractile renale de tip vascular.


Pentru diferenţiere este necesară coroborarea metodelor radio-imagistice (ecografie, CT, arteriografie renală, urografie i.v., radiografia renală simplă).

4. Tuberculoza reno-urinară este consecinţa diseminării hematogene a tuberculozei pulmonare primare complicate. Granuloamele tuberculoase se localizează la început în corticală, subcapsular, având o evoluţie centripetă, spre medulară, în zona papilară. Cazeificarea granuloamelor duce la necroza papilelor renale. Până în acest punct  s-a derulat  faza închisă a bolii, relativ asimptomatică, cu urină sterilă de bacili Koch. În această fază diagnosticul este doar imagistic, în special prin CT sau ecografie abdominală, care evidenţiază granuloamele corticale şi papilare, multiple, de mărimi diferite (2mm - 1 cm), cu contur neregulat, neomogene, uneori cu calcificări amorfe în interior. Radiografia renală simplă relevă doar calcificările corticale, iar urografia i.v. arată doar semne funcţionale discrete, nespecifice : opacifiere întârziată într-un grup calicial sau chiar într-un singur calice mic; hipotonia calicelui respectiv cu "imagine prea frumoasă" (calicele se opacifiază lent şi păstrează substanţa de contrast mai mult timp decât restul sistemului pielo-calicial neafectat). 

Fig. 287 Calcificări intraparenchimatoase

În momentul când cazeumul se elimină într-un calice mic se intră în faza deschisă a maladiei. Urina conţine bacili Koch, poate fi hematurică frust sau franc, iar la urografia i.v. apar leziunile caracteristice: cupa calicelui afectat prezintă eroziuni, cu contur neregulat, şters, uneori "ca ros de molii". 

Fig.288 Modificările caliceale in TBC

Când boala este mai avansată la radiografia renală simplă se pot observa calcificări neomogene, amorfe, neregulate în regiunea papilelor renale şi a corticalei, care uneori pot depăşi chiar capsula renală. Rinichii au un contur neregulat şi, treptat se micşorează. 


Urografia intravenoasă urmăreşte cu fidelitate remanierile pielo-caliciale şi medulare. Cupa calicială are contur neregulat, zdrenţuit şi se poate baloniza, ca urmare a stenozării tijei caliciale corespunzătoare. Dacă toate calicele mici ale unui grup calicial se dilată bulos, iar tija este îngustată apare imaginea "în margaretă". 

Fig. 289 Aspectul de margaretă

 Fig.290 Urografie-leziuni polimorfe tuberculoase

Tija calicială se poate obstrua, iar la urografie se observă aspect "de spin", cu lipsa umplerii calicelor tributare. În urma necrozei papilare, a leziunilor parietale caliciale şi a eliminării cazeumului, rămâne o cavitate, o cavernă tuberculoasă renală secundară. Aceasta se umple tardiv cu substanţă de contrast. Rând pe rând, leziunile papilare cazeoase se deschid în calice, astfel că, în final, întreg sistemul pielo-calicial va fi interesat; bazinetul fie se fibrozează şi se stenozează neregulat, anfractuos, fie se dilată prin stenoza joncţiunii pielo-ureterale şi se va umple neomogen, cu intensitate redusă şi tardiv. Apar multiple caverne tuberculoase, care tind să expandeze şi să conflueze, ducând la distrugerea progresivă a parenchimului renal. În acestea se depun săruri de calciu, care în final, pot interesa rinichiul în totalitate. În acest caz rinichiul calcificat, mic, cu contur neregulat este vizibil şi la radiografia renală simplă - aspectul de rinichi mastic. Urografia relevă o deteriorare treptată a funcţiei excretorii iar, la sfârşit, rinichiul mut, nefuncţional. El se va explora prin CT, ecografie sau pielografie ascendentă. 

În evoluţie, bacilul afectează cranio-caudal şi ureterul - ureterita bacilară. Acesta devine moniliform, cu traiect neregulat, anfractuos, rigid. Se pot produce stenoze etajate care să determine leziuni de tip hidronefrotic, ce se vor suprapune peste cele tuberculoase deja descrise. 


Descendent, este prinsă şi vezica urinară - cistita bacilară. Are o capacitate redusă, o distensibilitate mică; conturul este foarte neregulat, zdrenţuit; uneori prezintă hemicontractură de partea ureterului afectat (semnul Freundenberg- Constantinescu) - aspectul de vezică mică tuberculoasă.


Dacă boala nu este jugulată prin tratament tuberculostatic intensiv, ea se poate extinde caudo-cranial la ureterul şi rinichiul controlateral, unde va produce aceleaşi leziuni ca cele amintite mai sus. În cele din urmă, se ajunge la insuficienţă renală cronică.


Arteriografia renală poate releva zone avasculare circumscrise parenchimatoase corespunzătoare cavernelor, dislocarea periferică şi distorsionarea arterelor intraparenchimatoase, rarefierea circulaţiei renale, micşorarea calibrului arterelor renale.


Este necesară diferenţierea tuberculozei urinare de litiaza renală, nefrocalcinoză, tumorile renale benigne sau maligne,  de pielonefrita cronică şi alte nefropatii interstiţiale, de rinichiul în burete, precum şi de diverticulul calicial.

TUMORILE RENALE

A.  Tumori benigne. Sunt rare (chiste, fibroame, papiloame, angiomiolipoame). Tumorile mici sunt evidente doar la ecografie şi computer-tomografie abdominală. Cele de mărime medie, produc boselări ale conturului renal, strict localizate iar, dacă se dezvoltă spre interior, duc la amprentarea căilor excretorii, cu dislocări caliciale, fără invadarea lor. La arteriografia renală apar zone avasculare, cu dislocarea peritumorală a vaselor parenchimatoase, fără amputarea lor. Tumorile benigne ale căilor excretorii apar la urografie ca lacune omogene, bine delimitate în sistemul pielo-calicial, ce trebuie diferenţiate de tumorile maligne de uroteliu, de cheagurile de sânge şi de calculii radiotransparenţi.

B. Tumori maligne. Se pot prezenta morfopatologic ca adenocarcinoame (hipernefroame, tumori Grawitz), ca embrioame (tumori Wilms), ca sarcoame sau ca tumori maligne ale cavităţilor excretorii (cancere de uroteliu). Reprezintă 90-95 % din totalitatea neoplaziilor renale. Cancerul renal este de 4-5 ori mai frecvent la bărbaţi, mai ales între 50-60 ani. 


Cancerul de uroteliu este depistabil la urografia i.v. sub forma unei lacune în sistemul pielo-calicial, cu contur neregulat, neomogenă, cu bază largă de implantare la perete şi tendinţă invaziv-infiltrativă a parenchimului renal. Şi în acest caz, diagnosticul diferenţial se impune cu: tumorile benigne de uroteliu, cheagurile de sânge şi calculii urinari radiotransparenţi.                                                                                                                                                                                                                                                                                                                                                                                                                                                                                                                                                                                                                                                                                                        

Fig.291 Schematizarea tumorilor de uroteliu

Cancerul renal propriu-zis (parenchimatos) de dimensiuni reduse este abordabil prin metode imagistice (ecografie, CT), care permit relevarea unor tumori de până la 1,5-2 cm diametru. Cancerele ce se dezvoltă periferic produc boselarea localizată a conturului renal, uneori cu aspect neregulat, anfractuos. Tumorile mai mari, prezintă deseori calcificări amorfe, grosiere, neregulate, care se văd chiar la radiografia renală simplă. Examenul urografic va arăta dislocări şi compresiuni ale tijelor caliciale şi calicelor, amprentări bazinetale. Tumorile ce se dezvoltă medio-renal produc îndepărtarea grupelor caliciale între ele - "semnul ghearei". Cancerul polului renal inferior determină o împingere mediană, spre coloana lombară a ureterului proximal.

Fig. 292 Neoplasm parenchimatos renal-

      echografie

Tumorile de dimensiuni mari, produc invazia sistemului pielo-calicial, moment care, urografic, se traduce prin amputarea calicelor şi bazinetului, lipsa lor de umplere cu substanţă de contrast, precum şi lacune cu contur anfractuos, neregulat (în caz că invadarea este doar marginală). Ureterul poate fi comprimat extrinsec de tumora renală şi, uneori, chiar complet obstruat, ducând la imaginea de rinichi mut urografic. 

Fig. 293 Cancerul renal, jos CT

Arteriografia renală distinge tumori maligne hipervascularizate (majoritatea lor) sau hipovascularizate/avasculare. Cancerele hiper vascularizate au multiple vase de neoformaţie, anarhic plasate, cu lacuri vasculare şi şunturi arteriovenoase, cu timpul venos precoce. 

 Fig. 294 Angiografie renală-tumoră renală

Cancerele hipovascularizate se prezintă cu vase foarte rare sau absente în structura tumorii; arterele intraparenchimatoase sunt amputate brusc la limita tumorii, fiind invadate de către aceasta. 


Pentru stadializarea TNM preterapeutică a cancerului renal se recurge, pe lângă urografia i.v., la radiografia pulmonară standard şi arteriografia renală, la metode imagistice, în primul rând la computer-tomografia abdominală, care precizează invazia venelor renale sau a venei cave inferioare, a fasciei perirenale şi a fasciei pararenale Gerota, adenopatiile retroperitoneale, metastazele regionale sau la distanţă, precum şi dimensiunea exactă, structura şi repercursiunile morfo-funcţionale asupra căilor excretorii renale şi extrarenale. Prin CT se poate deseori diferenţia un cancer renal de o tumoră benignă şi chiar se poate prognoza tipul de cancer, în unele situaţii. Cu valoare asemănătoare, se utilizează şi ecografia abdominală (nu are totuşi sensibilitatea şi specificitatea examenului CT, fiind o metodă complementară valoroasă, indispensabilă).


Cancerul renal şi tumorile benigne renale fac parte din grupa aşa-ziselor procese expansive renale (sau procese înlocuitoare de spaţiu), în cadrul căreia se impune un riguros diagnostic diferenţial. 

Diagnosticul diferenţial al proceselor expansive renale. 


Procesele expansive extrarenale ca splenomegalia, adenopatiile, tumorile retroperitoneale sau colecţiile purulente paravertebrale (abcesele reci pottice), pot produce deformări sau dizlocări renale. În precizarea sediului renal sau extrarenal al leziunilor, rolul major îl deţine CT abdominală, urmată de ecografia abdminală, angiografia renală sau/şi aortografia abdominală şi urografia i.v.


Procesele expansive pararenale pot mima leziuni expansive renale. Leziunile inflamatorii simulează deseori tumorile renale periferice, mai ales dacă folosim doar metode radiologice convenţionale. Sarcoamele pararenale sunt rău delimitate de conturul rinichiului, însă la aortografie vasele intrarenale sunt nemodificate, în timp ce în afara rinichiului vascularizaţia este anormală, anarhică. Tumorile suprarenalelor sunt, de regulă, net delimitabile de rinichi; acesta este uneori aplatizat superior sau dislocat în jos; tranşarea diagnosticului o va face CT abdominală. 


Procesele expansive intrarenale sunt, pe lângă tumori, date de hidronefroze parcelare sau totale, de unele nefropatii glomerulare sau interstiţiale (glomerulonefrita acută, pielonefrita acută), de pionefroză, de chistele renale, de TBC renală în faza de stare, de polichistoza renală, de hipertrofia compensatorie a rinichiului unic chirurgical.  Toate aceste cauze sunt încadrate în noţiunea de rinichi mare.  Şi în aceste cazuri diferenţierea se va face prioritar prin metode imagistice (CT, ecografie, angiografie). Uneori sunt probleme în deosebirea dintre o tumoră renală şi o hidronefroză cu rinichi mare (stadiul I şi II), în special când este afectat polul superior şi când rinichiul este dublu. 


Dacă la urografia i.v. doar unele calice mici sunt neopacifiate, iar celelalte apar numai dislocate, se poate aprecia că este vorba mai degrabă de o tuberculoză renală, decât de o tumoră renală.


O problemă de diagnostic diferenţial este uneori, asemănarea dintre un chist renal şi o tumoră renală malignă. Pe lângă metodele diagnostice deja amintite sunt necesare puncţia percutanată eco- sau CT-ghidată şi chiar examenul baritat al colonului. Dacă la investigaţiile radiologice se decelează semne ca: neregularităţi de contur ale unei boseluri a conturului renal, calcificări grosiere, neomogene, infiltrarea sau amputarea sistemului pielo-calicial, coexistenţa unor metastaze osoase sau/şi pulmonare, hiposecreţia renală sau rinichi mut urografic, vascularizaţie anarhică a formaţiunii, iar la puncţia aspirativă se exprimă fie lichid hemoragic, cu celule maligne la examenul microscopic, fie nu se extrage nimic; în plus, dacă se mai observă deplasări sau invadări sau/şi infiltrări ale pereţilor colonului juxta-renal, atunci toate aceste indicii sunt foarte sugestive pentru un cancer renal.

TRAUMATISMELE RENALE


Sunt de regulă contuzii, fisuri sau rupturi parenchimatoase, care pot interesa capsula sau sistemul pielo-calicial, vasele renale din hil sau vasele intrarenale. Examenul radiologic este obligatoriu şi este important pentru stabilirea conduitei terapeutice (chirurgicale sau conservatoare), a momentului operaţiei şi a prognosticului pacientului.


Radiografia renală simplă poate releva ştergerea conturului renal, a marginii muşchiului psoas, opacifierea lojei renale; coloana lombară are scolioză antalgică, cu concavitatea spre partea afectată. 

Fig.295 Modificări in trauma renală: 1,2 hematom capsular -laceraţie, 
3 leziune bazinetală, 4 fisuri parenchimatoase

Urografia i.v. este utilă în primul rând pentru relevarea condiţiei morfologice şi funcţionale a rinichiului de partea opusă. La rinichiul traumatizat, fie aspectul urografic este normal, fie se observă: opacităţi intrarenale sau perirenale, cu contur flu, neregulat (ca expresie a rupturii sistemului pielo-calicial şi extravazării urinii); amputări, compresiuni sau dislocări a căilor excretorii; lacune neomogene, cu contur neregulat în căile excretorii (cheaguri de sânge); hipofuncţia excretorie sau rinichi mut urografic.


Arteriografia renală este indicată când rinichiul este mut urografic şi există suspiciunea rupturii sau fisurării arterei renale. Se decelează : deplasări sau subţieri ale vaselor intraparenchimatoase sau ale vaselor renale mari, hilare; avulsia de fragmente de parenchim; anevrisme, tomboze arteriale sau fistule arterio-venoase sau arterio-pielo-caliciale; extravazarea substanţei de contrast în loja renală în timpul injectării (semn cert de ruptură a arterei renale).


Examinările imagistice (CT, în special şi ecografia abdominală) sunt folosite cu mai mare sensibilitate şi specificitate pentru depistarea, urmărirea eficienţei terapeutice şi stabilirea conduitei terapeutice a traumatismelor renale.

HIPERTENSIUNEA RENO-VASCULARĂ


Cea mai frecventă cauză a ischemiei renale este stenoza arterei renale, alte etiologii posibile fiind: compresiunile extrinseci ale arterei renale, cicatricele renale din pielonefrita cronică, urmate de leziuni ischemice, perinefrita constrictivă, polichistoza renală, uropatia obstructivă cu hidronefroză, ischemia din glomerulonefritele acute sau cronice, nefroangiosclerozele. 


Arteriografia renală este examenul uzual radiologic în evidenţierea stenozelor arteriale. Se observă micşorarea calibrului arterei renale, eventual şi dilatarea poststenotică. Stenoza poate fi situată pe oricare porţiune a arterei. În timpul nefrografic se vede un rinichi mic, cu contur regulat (când ischemia e totală) sau cu boseluri şi ancoşe, în caz de ischemie parţială sau infarct renal. În cayuri selectate, se poate face dilatare percutană a arterei cu sondă cu balonaş.

La urografia i.v., rinichiul ischemic se prezintă prin: întârzierea unilaterală a excreţiei, însoţită sau nu de "imagine prea frumoasă"; diminuarea secreţiei substanţei de contrast sau rinichi mut, nesecretant, dar cu aspect morfologic normal al sistemului pielo-calicial la pielografia ascendentă; scăderea cu peste 1 cm în toate diametrele a rinichiului ischemic; contur neregulat, cu ancoşe în dreptul infarctului renal. 


Ecografia abdominală asociată cu Doppler vascular color pe vasele renale în hil este o metodă neinvazivă, comodă, sensibilă şi specifică în diagnosticarea hipertensiunii reno-vasculare, fiind deseori, examinarea de primă intenţie utilizată.

11.7 DIAGNOSTIC RADIOIMAGISTIC AL AFECŢIUNILOR VEZICALE,  PROSTATICE ŞI URETRALE

Metode de investigaţie

Radiografia renală simplă pune în evidenţă calculi vezicali, calcificări prostatice, corpi străini radioopaci intravezicali.

Cistografia ascendentă, descendentă şi prin puncţie suprapubiană
Examinarea cu substanţă de contrast se poate face cu Odiston 75%,  în timpul urografiei i.v., sau cu Odiston 30% sau cu iodură de potasiu 10%, prin instilare retrogradă transuretrală. Astăzi, se utilizează preferenţial substanţele de contrast iodate, hidrosolubile, nonionice.  

Anatomia radiologică normală a vezicii urinare

Pe radiografia simplă vezica urinară nu se vizualizează.

Cistografic, ea realizează o imagine opacă de formă ovală având, la femei, amprenta uterului pe conturul superior.

Ultrasonografic şi CT, ea apare ca o imagine transonică sau hipodensă cu valori lichidiene, omogenă cu un perete subţire de ≤4mm.

MODIFICĂRI RADIOIMAGISTICE ÎN BOLILE VEZICII URINARE, PROSTATEI ŞI VEZICULELOR SEMINALE

Malformaţiile vezicii urinare: 

- Agenezia vezicală - este asociată cu sindroame plurimalformative

- Hipoplazia vezicală - vezica urinară este mică, cu pereţi subţiri.

- Duplicaţia vezicală - poate fi completă, incompletă sau aspectul de vezică septată.

- Megavezica - vezică urinară mare cu capacitate de peste 1000 ml, cu pereţi subţiri. Se asociază cu megadolicocolonul congenital. Se diferenţiază de vezica neurogenă.

- Diverticulii vezicali congenitali - apar ca plusuri de substanţă de contrast pediculate. Se vor diferenţia de diverticulii câştigaţi, mai ales în evoluţia adenomului periuretral.

Fig. 296. Diverticul vezical
- Ureterocelul - este o dilataţie chistică a ureterului terminal, intra sau extra vezicală; determină retenţie cronică de urină şi uropatie obstructivă.


- Valva uretrală posterioară - se observă un pliu mucos care produce obstrucţie joasă cu retenţie urinară cronică. Uretra prostatică este dilatată deasupra valvei. Vezica urinară este destinsă, cu hipertrofie musculară şi trabeculaţie accentuată. Ureterele sunt dilatate şi se produce extravazarea urinei la nivelul rinichilor, uneori subcapsular.  

-  Chisturile vezicale - se localizează superior median (chisturi de uracă)  sau trigonal. Se pot evacua fie în vezică, fie prin ombilic.  

Cistitele inflamatorii determină, la cistografie, apariţia unui contur neregulat, anfractuos sau dublu. 

Papilomatoza vezicală se exprimă prin numeroase lacune, neregulate, uneori grupate în ciorchini, legate de perete, care protrud intravezical. 

Fig. 297 Papilom vezical

Cancerul vezical produce imagini lacunare, neomogene, cu contur neregulat, cu semitonuri şi pinteni marginali, aspecte tipice pentru orice tumoră vegetantă care se dezvoltă într-un organ cavitar. Uneori, tumora poate invada ostium-ul ureteral, iar la urografie se va obseva uretero-hidronefroză sau rinichi mut, care coexistă cu imaginea lacunară vezicală homolaterală.

Fig. 298 Cancer vezical-ecografie, respectiv cistografie

Hipertrofia de prostată şi adenomul periuretral se recunosc pe urografie prin amprenta inferioară caracteristică pe vezica urinară, de formă ovalară, cu contur net. Aceasta are modificări radiologice de cistită cronică, cu diverticuli vezicali şi reziduu postmicţional important. Ureterele pelvine sunt alungite şi deformate "în cârlig de undiţă". Deseori se evidenţiază calculi vezicali primitivi. În cazurile vechi, există şi aspecte tipice de uropatie obstructivă, cu uretero-hidronefroză şi leziuni de PNC. Uneori se văd şi calcificări în aria de proiecţie prostatică (pe simfiza pubiană), mai ales dacă este şi un proces prostatitic cronic asociat. Diagnosticul direct, de certitudine, se pune prin ecografia transabdominală, transperineală sau endorectală, aceasta din urmă permiţând şi diagnosticul diferenţial cu cancerul de prostată (se localizează în lobii laterali, pe când adenomul periuretral este situat în lobul median).


La nivelul uretrei prostatice se pun în evidenţă stenoze prin compresiune extrinsecă datorată unui adenom periuretral sau unui cancer prostatic. 


Stricturile uretrale, consecinţa unor infecţii, se vizualizează foarte bine la uretrografie permicţională descendentă sau retrogradă. 


Calculii, tumorile şi malformaţiile congenitale uretrale (hipo- sau epispadias) sunt foarte rare, fiind depistate de asemenea, prin uretrografie.

11.8 EXPLORAREA RADIOIMAGISTICĂ A GLANDELOR SUPRARENALE


Retropneumoperitoneul diagnostic nu se mai foloseşte astăzi, fiind depăşit de examenul computer-tomografic şi  ecografia abdominală. Prin cele două metode se evidenţiază structura corticalei şi a medularei, localizarea normală sau ectopică, rapoartele cu rinichii şi cu celelalte organe retroperitoneale. Hiperplaziile, hipertrofiile, tumorile benigne şi maligne, inflamaţiile acute şi cronice, metastazele suprarenale pot fi lesne recunoscute ca atare, diferenţiate între ele şi urmărite în dinamică sub tratament. Ectopiile medulosuprarenalei se studiază cel mai bine prin scintigrafia ţesutului cromafin. Tuberculoza corticosuprarenală produce atrofia scleroasă a glandelor, bilaterală, însoţită de calcificări amorfe, vizibile şi la radiografia abdominală sau renală simplă. Cancerele suprarenale produc invadarea lojei renale, a capsulei renale şi a rinichilor, ducând chiar la întârzierea sau suprimarea secreţiei substanţei de contrast la urografia i.v.

CAPITOLUL 12
DIAGNOSTIC RADIOIMAGISTIC AL AFECTIUNILOR OSTEOARTICULARE

12.1 METODE RADIOIMAGISTICE DE EXAMINARE


Examenul radiologic este metoda cea mai valoroasă şi absolut indispensabilă pentru explorarea scheletului şi a articulaţiilor, singura metodă de explorare în măsură să ofere clinicii date esenţiale, de cele mai multe ori de neînlocuit, atât despre anatomia, fiziologia scheletului cât şi despre eventualele sale modificări patologice. El dispune de mijloace multiple pentru explorarea scheletului, locul cel mai important aparţinând radiografiei. Examenul radiologic trebuie să fie întotdeauna precedat şi însoţit de un examen clinic atent şi complet local, regional şi general. Radiografiile trebuie efectuate cel puţin în două incidenţe perpendiculare între ele şi a ambelor oase simetrice. Celelalte procedee şi tehnici de explorare (radiografia mărită, tomografie liniară, arteriografia, artrografia, scintigrafia) aduc numai date suplimentare, elemente care verifică datele evidenţiate pe radiografie, metodă care nu poate fi înlocuită ci doar completată.


Tehnicile moderne (ultrasonografia, CT, IRM, PET, SPECT) aduc date importante în stadiile timpurii ale modificărilor scheletului. Ele sunt în măsură să scoată în evidenţă elemente ale substratului anatomic care nu apar întotdeauna pe radiografie.

12.2 ASPECTUL RADIOLOGIC NORMAL AL OSULUI ŞI ARTICULAŢIEI


Oasele sunt formate din ţesut osos compact şi ţesut osos spongios repartizate diferit în oasele lungi, late sau scurte. Un os proaspăt este format din 50% substanţă minerală, 25% substanţă organică şi 25% apă. Pe o radiografie osoasă se vede partea minerală. Periostul normal nu are corespondent radiologic.


Macroscopic oasele prezintă:


- o parte centrală, canalul medular, care, radiologic apare ca o bandă transparentă;


- o parte periferică densă, compacta osoasă, care apare pe radiografie ca o bandă intens opacă, net conturată mai ales spre exterior, fără structură.


- ţesutul spongios al epifizelor oaselor lungi, al oaselor scurte şi late este format din lamele osoase dispuse în trabecule întretăiate care formează o reţea. Trabeculele spongioase sunt dispuse în direcţia liniilor de forţă, în raport cu legile biomecanice. Radiologic, ţesutul spongios apare ca o reţea fină de linii. 


La un os lung, pe radiografie se disting următoarele elemente: diafiza, metafizele şi epifizele iar la copii şi cartilagiile de creştere. 


Diafiza, de formă cilindrică, are în interior canalul medular care este înconjurat de compactă.

Metafizele sunt regiunile osului situate între diafiză şi epifize.

Fig. 299 Structura normală a osului

Oasele late sunt formate din două compacte între care se găseşte spongioasa.


Oasele scurte sunt formate din ţesut spongios înconjurat de o corticală formată din ţesut osos compact.


ASPECTUL NORMAL AL OSULUI LA COPIL


La naştere epifizele şi apofizele au o structură cartilaginoasă. Pe măsură ce copilul creşte apar nucleii de osificare (fiecare nucleu având o anumită vârstă de apariţie) care se măresc şi în finalul evoluţiei ocupă întreaga epifiză. Acestea rămân separate de metafiza osoasă prin cartilajul de creştere care se osifică până la vârsta de 25 ani.


Metafiza osoasă are o formă convexă spre epifiză fiind delimitată de o linie de osteoscleroză de 1-2 mm - aşa numita zonă provizorie de calcificare, care suferă modificări specifice în diferitele boli ale oaselor.    

12.3 SEMIOLOGIA RADIOLOGICĂ A  BOLILOR SISTEMULUI OSTEOARTICULAR

Semiologia radiologică trebuie să se bazeze pe fenomenul de interferenţă care există între aspectele normale şi anormale ale scheletului, cu procesele fiziopatologice care le determină. Fără o interpretare a dinamicii şi a legilor biologice care conduc reactivitatea ţesutului osos, a oaselor şi articulaţiilor, în cadrul reactivităţii generale a organismului ca un întreg, nu se poate trece de bariera care limitează semiologia radiologică la o simplă descriere obiectivă şi nu se poate ajunge pe terenul raţionamentului deductiv, care se bazează pe interpretarea obiectiv ştiinţifică a elementelor descriptive în emiterea unui diagnostic. Din acest motiv ţinem să vă reamintim câteva date, cunoscute deja, despre structura histologică, anatomia şi fiziologia normală şi patologică a oaselor şi articulaţiilor.


A.MORFOLOGIA ŢESUTULUI OSOS


a. Osteogeneza Ţesutul osos este o formă specializată a ţesutului conjunctiv din care provine prin metaplazie osoasă, fenomen prin care se defineşte „osteogeneza” – proces în care matricea conjunctivă (sub influenţe de ordin general – neurohormonal şi chimic – precum şi sub influenţe de ordin local, mecanice) se impregnează cu un complex proteino–mineral, după o anumită dispoziţie structurală. Macrostructura ţesutului osos, definită de legile osteogenezei, include între trabeculele formate de întretăierea lamelor osoase, nişte spaţii comunicante între ele, în care rămâne ţesut conjunctiv netransformat sau metaplaziat în forme intermediare, şi în care pătrund vase limfatice, nervi, ţesut grăsos, reticulo-endotelial, etc., fără a mai vorbi de măduva osoasă, în mare cantitate şi cu o deosebită importanţă. Histologic, ţesutul osos este caracterizat prin prezenţa „osteocitelor” celule osoase ramificate, aşezate în osteoplaste, cavităţi în matricea dură osoasă formată dintr-o reţea de fibre colagene şi substanţă amorfă, organică impregnată cu săruri minerale fosfocalcice. Ţesutul osos, odată format, nu este static; el este sediul unor remanieri continue în care se intrică procesul de „osteoformare” şi „osteodispariţie” Raportul echilibrat dintre continua distrugere şi refacere osoasă determină structura şi forma ţesutului osos cu anumite caractere particulare pentru fiecare din cele trei perioade ale vieţii: creştere, de maturitate şi senescenţă.

b. Fiziologia ţesutului osos este, în principal, determinată de cele două procese care se exercită continuu, concomitent şi intricat: distrugerea – rezorbţia şi crearea de substanţă osoasă. Procesul de distrugere se poate referi numai la componenta minerală, numai la cea organică sau la ambele. În condiţii normale, aceste modificări sunt un proces fiziologic continuu şi echilibrat. În condiţii patologice, distrugerea sau producerea de os poate predomina iar ruperea echilibrului determină apariţia unei patologii morfofuncţionale a ţesutului osos. Procesele de formare sau distrucţie osoasă sunt dirijate de factori complexi neurohormonali, vitaminici şi enzimatici.

B.MORFOFIZiOLOGIA OSTEOARTICULARĂ


a.Organogeneza osteoarticulară este expresia ultimă a procesului de osteogeneză normală. Din punctul de vedere al organogenezei osoase, cu excepţia oaselor de membrană ce provin din ţesut fibros prin metaplazie osoasă, piesele scheletice sunt precedate şi iau naştere prin transformarea în ţesut osos a unui model cartilaginos. Primul nucleu osos al osificării encondrale apare la sfârşitul primei luni a embrionului în claviculă. Nucleii osoşi apar în epifizele şi diafizele oaselor lungi, în corpul oaselor scurte, câte unul sau mai multe pentru un segment osos. La oasele lungi, pe lângă mecanismul encondral care determină procesul de creştere în lungime, se mai adaugă mecanismul de creştere periostal, creştere în grosime, prin care se produce transformarea directă a ţesutului conjunctiv periostal în os, fără preexistenţa cartilajului. La adulţi, periostul este o membrană fibroasă în care osificarea nu mai este posibilă în condiţii normale. În ceea ce priveşte cartilajul de creştere care asigură dezvoltarea în lungime a osului până la terminarea creşterii, el diferă esenţial, ca funcţie şi structură, de un nucleu de osificare. Osul cuprinde 4 ordine de structuri morfofuncţionale. Din structurile de prim ordin fac parte: periostul, macrostructura compactei şi a spongioasei, cartilajul articular şi cel de creştere, canalul medular. Din structurile de ordinul doi fac parte: fibrele colagene, osteociţii, osteoblastul şi osteoclastul, substanţa fundamentală, fibrele elastice, sărurile minerale, apa şi grăsimea. Structurile de ordinul al patrulea sunt constituite de dispoziţia în spaţiu molecular a substanţelor organice şi anorganice. 
Din punct de vedere macroscopic, deci şi radiologic, pot fi studiate: arhitectura compactei şi a spongioasei, canalul medular, periostul, cartilajul articular şi cartilajul de creştere. Funcţia principală, de mişcare, a aparatului locomotor este posibilă graţie articulaţiilor. Indiferent de tipul morfofuncţional, elementele componente ale unei articulaţii sunt aceleaşi – extremităţile osoase ale articulaţiei acoperite sau nu de cartilajul diartrodial, delimitând sau nu între ele un spaţiu articular virtual căptuşit de seroasa sinovială şi umectat de lichidul sinovial elaborat de această seroasă. Extremităţile osoase sunt ţinute în contenţie de un manşon fibros, capsula articulară – continuare a periostului, întărite de ligamentele articulare organizate pe traiectele liniilor de forţă şi de muşchi care, uneori, trec peste articulaţie. Unele articulaţii mai au în alcătuirea lor discuri sau meniscuri articulare, formaţiuni fibrocartilaginoase care măresc congruenţa extremităţilor osoase şi permit suportarea unor mari presiuni tocmai datorită compresibilităţii elastice de care dispun. 


Din punct de vedere radiologic nu se evidenţiază decât extremităţile osoase deoarece celelalte componente ale articulaţiei nu au corespondent radiologic. „Spaţiul articular” radiologic nu reprezintă cavitatea articulară anatomică ci numai stratul de ţesut fibrocartilaginos sau cartilaginos care separă suprafeţele articulare sau care separă aceste suprafeţe.


b.Structura funcţională a scheletului. Între forma unui os şi macrostructura sa interioară există relaţii de condiţionare reciprocă, de interferenţă de asemenea natură încât se poate spune că modificările de structură interioară aduc modificări ale formei exterioare şi că orice modificare în silueta osului atrage după sine şi remanieri ale structurii interne. Forma exterioară şi structura interioară a osului sunt materializarea principalei funcţiuni a osului. Unde sarcina de presiune este principală, osul este mic, scurt, cu feţe cu o structură sensibil egală, între ele având o structură interioară care creează arcuri de boltă cu direcţia trabeculelor spongioase orientate după cea mai adaptabilă traiectorie pentru a da, cu cea mai mare economie de substanţă, rezistenţa cea mai ridicată.


Leziunile elementare ale macrostructurii osteoarticulare sunt consecinţa unei tulburări în fiziologia normală a ţesutului osos fiind rezultatele ruperii echilibrului dintre procesul osteoformator şi cel osteodistructiv.

1. Leziuni elementare prin deficit de ţesut osos – depunere insuficientă a sărurilor minerale fosfocalcice pe trama proteică fie din aport alimentar deficitar, absorbţie deficitară, lipsă de fixare sau mobilizarea lor din os – osteoporoză. 


Radiologic oasele devin radiotransparente, canalul medular este lărgit, compacta subţiată. Osul spongios devine mai transparent, ochiurile dintre travee mai largi, traveele sunt mai fine.

Lipsa atât a substanţei anorganice cât şi a celei organice – osteoliza – se datoreşte activităţii osteoclastice intense. Radiologic apare o lipsă de ţesut osos (gaură în os). Dacă ea este periferică, de dimensiuni mici, se numeşte carie osoasă; dacă este centrală se numeşte cavernă osoasă. Zona mică de osteoliză din epifize, bine delimitată poartă numele de geodă.

2. Leziuni elementare prin exces de ţesut osos pot fi consecinţa activităţii osteoblastice supranormale sau dezechilibru între activitatea osteoblastică normală şi cea osteoclastică redusă dând naştere la condensare – osteoscleroză – de grade diferite. Când procesul are loc în structurile spongioase, traveele se îngroaşă, ochiurile spongioasei diminuă şi, în final osul devine radioopac fără nici o structură. Când depunerea de os are loc la nivel diafizar, aceasta se poate face pe seama endostului (endostoză) sau a periostului (periostoză). În cazul endostozei, compacta osului este îngroşată, canalul medular este îngustat, neregulat, uneori obstruat parţial sau total. Depunerea de minerale nu respectă arhitectura normală a osului. Periostoza constă în formarea de os înafara compactei prin iritarea periostului. Radiologic apar depuneri osoase extern de compactă, ca un manşon, ca lamele suprapuse sau spiculi de diferite forme şi dimensiuni dispuse perpendicular sau radiar; alteori osul se dispune anarhic în părţile moi.

3. Leziuni elementare prin exces şi deficit simultan de ţesut osos – osteonecroza (septică sau aseptică) determină o zonă de osteoliză în jurul unui sechestru osos (parte de os izolată circulator), cu reacţie periostală pe un fond de osteoporoză regională.

Modificările formei exterioare a oaselor


Din punct de vedere al formei şi dimensiunii, oasele patologice pot fi: mai lungi sau mai scurte, mai groase sau mai subţiri, mai opace sau mai transparente. Mai frecvent întâlnite sunt:


Aplazia – lipsa de apariţie a unui os după timpul normal de apariţie.


Hipoplazia – micşorarea unui os ( în poliomielită ).


Hiperplazia – dezvoltarea mai accentuată a unui os.


Scoliostoza – încurbarea unui os


Oedostoza – umflarea unui segment osos printr-un proces patologic 

 CLASIFICAREA AFECŢIUNILOR OSTEOARTICULARE


Se poate face pornind de la criterii diferite: anatomopatologic, etiologic, clinic, radiologic, etc.. În cele ce urmează, propunem o clasificare în care factorul etiologic este pe primul plan, clasificare care, deşi nu poate încadra unele boli -  cu etiologie necunoscută – ni se pare că corespunde cel mai bine scopului acestui material:

· Bolile oaselor;

· Bolile articulaţiilor.

Bolile oaselor:

1. Boli osoase congenitale;

2. Traumatisme;

3. Inflamaţii osoase;

4. Tumori osoase;

5. Distrofii şi displazii osoase;

6. Osteopatii prin leziuni ale sistemului nervos;

7. Osteopatii prin substanţe toxice;

8. Osteopatii endocrine;

9. Osteopatii prin bolile sângelui şi măduvei osoase;

10. Osteopatii de cauze necunoscute.

12.4 MODIFICĂRI RADIOIMAGISTICE ÎN BOLILE OSTEOARTICULARE
Osteoartropatii congenitale

Se produc în viaţa intrauterină şi devin manifeste la naştere sau tardiv. Cunoaşterea lor este importantă pentru prevenire şi chiar tratament (luxaţia congenitală de şold poate fi reversibilă dacă diagnosticul şi tratamentul se efectuează în timp util).


Osteopatiile congenitale pot fi:

1. Osteoartropatii congenitale localizate
a. Prin agenezie (lipsa tibiei, a rotulei, lipsa unor segmente ale membrelor – focomelie, agenezii articulare, etc.);

b. Prin hipogenezie (hemispondilia, rahischizisul, luxaţia congenitală a genunchiului, luxaţia congenitală a şoldului);

c. Prin hipergeneză (oase suplimentare, membru supranumerar, coastă suplimentară, polidactilie, etc.);

d. Prin disgenezie complexă (formă, număr, poziţie, direcţie) – protruzia acetabulară, anomalii vertebrale regionale, etc..

2.    Osteopatii congenitale generalizate

a. Prin hipogeneză (osteogeneza imperfectă Vrolick, osteopsatiroza Lobstein, acondroplazia, etc.);

b. Prin hipergeneză (exostoze – Ombredanne, osteopetroza Albers-Schonberg, osteopoikilia, periostita hiperplazică);

c. Prin disgenezie complexă (displazia familiară metafizară, înţepenirea articulară – artrogripoza, laxitatea articulară, etc.);

d. Secundară altor mecanisme (artropatiile hemofilice, osteoartropatiile eritroblastozei fetale, osteoartropatia din anemia hemolitică congenitală Minkowski-Chauffard).


Vom descrie câteva din bolile congenitale mai frecvente grupate după mecanismul principal ce poate interveni în producerea lor.

GRUPA CONDRODISPLAZIILOR

Cuprinde o serie de afecţiuni caracterizate printr-o lipsă de creştere a oaselor în lungime şi o creştere normală a lor în grosime.


ACONDROPLAZIA – malformaţie de la naştere, nanism disproporţionat, cap mare, nas deformat în şa, închidere întârziată a fontanelelor, dinţii apar târziu, cifoză sau lordoză, turtirea bazinului, scurtarea membrelor care sunt masive, cu epifize lărgite şi diafize scurte (pitici cu membre scurte şi cap mare).

Fig. 300 Acondroplazia
GRUPA DISOSTOZELOR ENCONDRALE


Condrodistrofia - boala Morquio – poate fi de tip epifizar (nanism disproporţionat cu deformarea epifizelor cu debut în jurul vârstei de 10 ani) sau tipul cu localizare la nivelul cartilajului de conjugare (nanism disproporţionat cu deformarea epifizelor oaselor lungi, dinţături la nivelul extremităţilor diafizare, geode în metafize).

· boala Hurler se caracterizează prin nanism disproporţionat, hepatosplenomegalie, surditate şi tulburări de intelect care pot merge până la idioţie. Bolnavii mor de obicei în primii ani de viaţă. Au talie mică, craniul mare, corpurile vertebrale turtite. Nucleii de osificare ai oaselor lungi apar târziu şi sunt fragmentaţi.

GRUPA OSTEOGENEZELOR IMPERFECTE


Sunt displazii periostale în care creşterea osului în lungime este normală fiind afectată creşterea în grosime.


Osteogeneza imperfectă precoce – Vrolick – fragilitate anormală a oaselor cu fracturi spontane care apar dinaintea naşterii, calota craniană foarte subţire cu consistenţă inegală (măr putred), fontanele largi, prognostic rău (rareori ajung la 20 de ani); este ereditară recesivă.

 Fig. 301 Osteogeneza imperfectă

Osteogeneza imperfecta tarda – Lobstein – apare după primul an mai ales la membrele inferioare, talia este normală, oasele sunt subţiri, demineralizate, se fracturează uşor chiar la mişcări normale. Prognosticul este bun; se vindecă între 10 şi 20 de ani. Se transmite ereditar dominant şi recesiv.


Fragilitate osoasă ereditară – apare la naştere sau în primul an de viaţă, determină o talie mică cu nuclei epifizari normali. Apare surditatea spre 20 – 30 ani, laxitate a ligamentelor, sclerotică albastră. De la 20 de ani nu se mai produc fracturi dar boala produce invaliditate pronunţată şi se transmite ereditar dominant.


Boala exostozantă Ombredanne – displazie direcţională – este poliostică caracterizată prin dezvoltarea unor formaţiuni exostozice osteocartilaginoase localizate predominant pe oasele lungi în apropierea cartilajului articular. Radiologic se observă una sau mai multe excrescenţe osoase care se continuă cu corticala şi spongioasa osului pe care se dezvoltă (spre deosebire de osteofite care nu au corticală şi spongioasă).

Fig. 302 Boala Ombredanne
TULBURĂRI ALE REZORBŢIEI OSOASE

Osteopetroza – (boala oaselor de marmoră Albers-Schonberg), boală ereditară în care sunt afectate oasele lungi simetric, craniul, vertebrele, oasele bazinului, coastele; în forma letală, modificările se observă de la naştere – o puternică hiperostoză cu lipsa structurii trabeculare; în forma cu debut insidios, modificările apar în jurul vârstei de 10 ani, cu aceleaşi modificări, cu fracturi multiple. 

Radiologic, la nivelul oaselor lungi, compacta este mult îngroşată, canalul medular îngustat chiar dispărut, extremităţile îngroşate în măciucă. La nivelul metafizelor se observă benzi transparente alternând cu benzi opace. 

În corpii vertebrali se văd trei zone: două de osteoscleroză (superior şi inferior) care încadrează o zonă de structură osoasă normală. Nucleii epifizari apar târziu şi prezintă o zonă de osteoscleroză accentuată. Găurile optice sunt îngustate.

Fig. 303 Boala oaselor de marmură

Periostita hiperplazică (Camurati-Engelmann) se întâlneşte la copii mici, este poliostică şi simetrică. Oasele lungi prezintă hiperostoză diafizară în timp ce structura trabeculară epifizară este normală.

[image: image199.png]


Fig. 304 Periostita hiperplazică

Osteopolikilia – mai multe oase prezintă insule de hiperostoză, cu dimensiuni milimetrice mai ales la epifizele oaselor lungi ce compun articulaţiile mari, carp şi metatars.

Fig.305 Osteopoikilia

Miozita osifiantă – prezenţa de ţesut osos în muşchi şi în fascii. Debutează în regiunea omoplatului.

DISTROFII OSOASE


Sunt leziuni osoase care apar în urma unor tulburări metabolice locale sau generale urmate de depunerea în oase al unui produs al ciclului metabolic dereglat, sau rezorbţia sărurilor minerale din oase.


Rahitismul – este o boală dismetabolică generală. Apare la copii ca urmare a lipsei vitaminei D şi condiţiilor neigienice de alimentaţie şi locuinţă. Există două forme după vârsta de debut:

Rahitismul precoce apare la sugarul de 6–8luni. Anatomopatologic oasele sunt moi, demineralizate, se pot tăia uşor cu cuţitul, cu epifize mărite în volum, cu cartilajul de creştere mult lărgit şi corticala subţiată.


În mod normal, la sugari diafiza oaselor lungi se termină la unirea lui cu cartilajul de conjugare printr-o linie opacă dreaptă şi regulată, cu grosimea de 0,5–1mm – zona provizorie de calcificare. În rahitism metafiza se lăţeşte (brăţări rahitice), zona de calcificare provizorie este lăţită, neregulată, dinţată, cu formă de cupă care prezintă la extremităţi câte un pintene osos.


Clinic, copii prezintă deformări ale craniului (creşteri de volum), ale toracelui (tumefierea joncţiunii condro-costale), membrelor (încurbări cu concavitatea internă a oaselor lungi) ale bazinului şi ale coloanei vertebrale.


Radiologic semnele de rahitism apar la câteva săptămâni după debutul clinic al bolii, la oasele lungi, în zona provizorie de calcificare, la nivelul epifizei şi a diafizei. Pentru că semnele radiologice apar mai caracteristice la extremitatea inferioară a radiusului şi cubitusului sau la tibie, se efectuează radiografii ale antebraţelor şi gambelor pe care se evidenţiază următoarele:

· Zona provizorie de calcificare se lăţeşte, ia formă de cupă cu concavitatea spre epifiză, devine neregulată, zimţată, osteoporotică, uneori ştearsă până la dispariţie;

· Cartilajul de conjugare este lăţit, neregulat delimitat astfel încât nucleul de osificare epifizar este îndepărtat de diafiză. Nucleii de osificare epifizari apar târziu şi sunt decalcificaţi.

[image: image201.png]o




Fig.306 Modificări rahitice în zona de creştere osoasă
· La nivelul diafizei are loc o decalcificare care duce la subţierea corticalei, încurbări ale oaselor, fracturi pe os patologic, lărgirea canalului medular. În cazul în care oasele se încurbează, pe partea concavă a osului apar apoziţii periostale. În perioada de vindecare apare o nouă linie provizorie de calcificare, oasele se recalcifică, apar nucleii de osificare epifizari corespunzători vârstei, deformările osoase şi fracturile se calcifică.

Fig. 307 Evoluţia modificărilor diafizare

Diagnosticul diferenţial trebuie făcut cu :

· Osteocondrita sifilitică – apare în primele 3 luni de la naştere, zona de calcificare provizorie este îngroşată şi lăţită dar fără formă de cupă, periostita apare pe ambele margini ale oaselor, nu se produce decalcificare nici în diafiză, nici în nucleii epifizari;

· Scorbutul infantil – apare la copii peste 1 an, zona provizorie de calcificare este îngroşată fără să fie deformată, periostul este decolat de hematoame şi apare calcificat neregulat, nucleii epifizari sunt mai opaci la periferie decât în centru;

· Încurbarea congenitală a gambelor. 

Rahitismul tardiv apare la copii între 8 – 15 ani şi este tot o tulburare de osificare. Se localizează la coloana vertebrală, şold (coxa vara), genunchi (genu valgum), etc. 

 Fig. 308 Rahitismul tardiv

Semnele radiologice sunt asemănătoare cu cele din rahitismul precoce – zona de calcificare provizorie este lăţită, cu cotur şters şi neregulat, în formă de cupă, metafiza se lăţeşte, cartilajul de conjugare se îngroaşă, diafiza se decalcifică, compacta se subţiază, oasele se deformează şi se fracturează.


Osteomalacia este rahitismul adulţilor. Apare mai frecvent la femei. Se descriu 3 forme: osteomalacia infantilă, osteomalacia puerperală (apare în a 2-a parte a sarcinii) şi osteomalacia senilă. Clinic se caracterizează prin : dureri osoase, uneori foarte mari în membrele inferioare, torace, bazin, dureri care durează foarte mult; în stadiile avansate apar deformări ale membrelor, astenie, uneori fracturi. Semnele radiologice sunt : decalcificare a întregului schelet, deformare a oaselor, fisuri osoase, vertebre turtite.



Scorbutul apare atât la copii (după 8luni) cât şi la adult datorită lipsei din alimentaţie a vitaminei C. Clinic apare anemia, febra, diareea, hematuria, hemoragii gingivale, hematoame subperiostale care produc tumefacţii ale oaselor.



Radiologic leziunile cele mai caracteristice se observă la membrele infelrioare şi la genunchi : 

· Demineralizare generalizată dar mai accentuată la extremităţile diafizare ale oaselor lungi unde apare ca o bandă transparentă situată între diafiză şi zona de calcificare provizorie;

· Hematoame subperiostale care se observă târziu când se calcifică periostul sub forma unor linii opace îndepărtate de os;

· Fracturi;

· Lăţirea zonei de calcificare provizorie cu contur neregulat;

· Modificarea aspectului nucleilor epifizari care sunt mai opaci la periferie şi demineralizaţi în centru – semne patognomonic.


Diagnosticul diferenţial al scorbutului infalntil trebuie făcut cu: rahitismul şi luesul.


Boala Paget începe la 10–20 de ani, dar semnele clinice apar la 40–50 de ani. Clinic apar dureri de tip reumatismal cu deformarea oaselor. Se poate localiza la un singur os sau la mai multe; se poate tramsforma în sarcom osteogenetic.


Radiologic apar deformări osoase şi modificări de structură monostice sau poliostice. Boala evoluează în două faze : prima fază este caracterizată printr-un proces de demineralizare neuniformă. În faza a doua asistăm la un proces de depunere de os care îngroaşă traveele, care sunt dispuse anarhic, modificând arhitectura normală a osului luând un aspect "fasciculat sau floconos". 

Cel mai afectat os este tibia. La început ea prezintă lăţirea extremităţii superioare, apoi se produce o modificare a arhitecturii normale, în sensul că strucutra osoasă normală este înlocuită cu o structură fibrilară, osul fiind îngroşat, canalul medular dispărut şi creasta tibială se încurbează anterior. 

Fig. 309Paget tibial-deformare în iatagan

Craniul este mărit(semnul pălăriei), oasele îngroşate, cu aspect vătos (zone de osteoscleroză cu cotur difuz alternând cu zone de osteoliză) – aspect ce se observă şi la alte oase late.

Fig. 310 Paget cranian

Vertebrele sunt mărite de volum, cu structură fibrilară, uneori cu aspect vătos, uneori cu condensare completă – vertebra neagră pagetică. Oasele bazinului au un aspect fibrilar grosier, scămoşat.

Fig. 311 Paget vertebral


Diagnosticul diferenţial în formele localizate trebuie făcut cu : osteosarcomul, osteomielita cronică condensantă, metastaze osteosclerotice unice, sifilisul osos, tumora cu mieloplaxe. În formele generalizate intră în discuţie osteita fibrochistică generalizată, osteita toxică hipertrofiantă, metastazele osteosclerotice.



Necrozele osoase aseptice sunt încadrate de unii autori în grupa distrofiilor osoase (apar în urma unor tulburări de nutriţie prin leziuni vasculare), alţii încriminează traumatismele în etiologia lor iar alţii le consideră a fi produse de avitaminoză.


Ele apar în perioada de creştere şi se localizează la epifizele oaselor lungi, la unele apofize şi la unele oase mici.



În prezent se consideră că, în urma unor tulburări vasculare, se întrerupe circulaţia la nivelele amintite, se produce un focar de necroză în care proliferează ţesut conjunctiv vascular subperiostic care produce demineralizarea trabeculelor osoase şi rezorbţia unora dintre ele. Datorită acestor rezorbţii, iau naştere, în epifize, mici zone de osteoliză care le fragmentează şi, datorită factorilor mecanici, se turtesc şi se deformează. După faza de rezorbţie urmează faza de regenerare în care ţesutul de necroză este rezorbit şi dă naştere unor artroze deformante. Vom prezenta cele mai frecvente localizări:



Osteocondrita disecantă juvenilă a şoldului (Calvé-Legg-Perthes) se întâlneşte mai frecvent la băieţi între 5–15 ani. Clinic se caracterizează prin dureri în articulaţia şoldului, uşoară şchiopătare care poate merge până la impotenţă funcţională. Boala este, de obicei unilaterală. Semnele radiologice apar la aproximativ 4–5 săptămâni după debutul clinic; zona provizorie de calcificare epifizară este neregulată, apar zone de osteoliză liniare în capul şi colul femural. Capul femural se fragmentează, se turteşte şi se deformează. Cartilajul epifizar este mai larg, neregulat şi pare că se prelungeşte în capul femural care apare fragmentat ca în fracturi. Colul femural este scurt, larg şi gros.

Fig. 312 Necroza osoasă aseptică de cap femural

Spaţiul articular este normal sau lărgit, niciodată pensat. Boala evoluează cronic; după 2-4 ani se vindecă cu deformarea capului femural.Boala trebuie diferenţiată de fracturile de cap femural, tuberculoza coxofemurală şi osteomielită.


Cifoza juvenilă (Scheuermann) apare între 10–20 ani la nivelul coloanei toracale interesând epifizele vertebrale. Coloana este cifotică prin turtirea corpurilor vertebrale în partea anterioară; platourile sunt neregulate; cifoza este rotundă.

 Fig. 313 Cifoza juvenilă

Vertebra plană (osteocondrita vertebrală infantilă – boala lui Calvé) apare între 5–10 ani prin turtirea unui singur corp vertebral, cu feţele plane, corpul vertebrei mai calcificat cu discurile vecine normale.

Osteoartropatii dismetabolice


Se caracterizează prin depozitarea în celulele osoase a unor substanţe rezultate din metabolismul lipidelor (lipoidoze), a glucidelor, etc. Ele fac parte din grupul reticulozelor osoase. Cele mai frecvente sunt:

· Boala lui Gaucher – acumularea de cerebrozide în splină, oase, etc.;

· Boala lui Niemann-Pick – acumularea de sfingomielină în majoritatea organelor la sugar, inclusiv în oase;

· Boala lui Hand-Schüller-Cristian – este cea mai frecventă dislipoidoză. Apare între 3-10 ani şi se caracterizează prin triada: exoftalmie, diabet insipid şi multiple zone de osteoliză de dimensiuni variabile, bine delimitate, contur neregulat realizând aspectul de hartă mai ales la nivelul craniului.

· Granulomul eozinofil – se întâlneşte la copii şi tineri; este tot o dislipoidoză asociată cu eozinofilie. Radiologic apar zone de osteoliză rotunde, de diferite mărimi mai ales pe craniu, coaste, vertebre, bazin, oase lungi.

Osteopatii endocrine


Majoritatea afecţiunilor glandelor endocrine produc leziuni ale scheletului de diferite grade în raport cu stadiul bolii şi vârsta pacientului.

Leziuni osteoarticulare în afecţiunile glandei hipofize


Hipofiza intervine direct în dezvoltarea scheletului prin hormonul de creştere şi indirect prin hormonii endocrinostimulatori.


Hormonul somatotrop dirijează creşterea oaselor în lungime şi grosime. El este secretat de celulele eozinofile ale hipofizei. În cazul în care avem supraproducţie de hormoni de creştere, apare sindromul de hiperpituitarism iar când producţia este scăzută, apare sindromul de hipopituitarism.


Hiperpituitarismul produce gigantismul (dacă apare în perioada de creştere a oaselor) sau acromegalia (la adult).


Gigantismul apare în urma unui adenom eozinofil al hipofizei decelat CT şi IRM, în timpul perioadei de creştere, care accelerează şi prelungeşte creşterea scheletului. Radiologic, şaua turcă este normală, rar micşorată şi foarte rar mărită. Oasele lungi se dezvoltă foarte mult, craniul este relativ mic iar cartilajele de conjugare se osifică târziu, peste 25 de ani.


Acromegalia are aceeaşi cauză dar care apare la adulţi. Boala are evoluţie lungă cu cefalee, mărirea extremităţilor, a craniului, a mandibulei, a unor organe interne şi a scheletului. Radiologic, la craniu se observă mărirea protuberanţelor, a mandibulei, a sinusurilor şi a şeii. La început, şaua este mărită însă îşi păstrează conturul; mai târziu, conturul este distrus, neregulat, şaua ocupând o mare parte din sinusul sfenoidal. În restul oaselor se observă îngroşarea apofizelor şi a crestelor, osteoporoză asociată cu osteoscleroză, mărirea, mai ales, a mâinilor, picioarelor, cifoză toracală, artroze cu osteofitoză exuberantă cu spaţiul articular normal sau chiar mai larg.


Nanismul hipofizar este un sindrom de hipofuncţie hipofizară. Clinic, talia bolnavului este redusă.


Radiologic, şaua turcă este mică; radiografia scheletului arată o întârziere de osificare, nucleii epifizari, apăruţi la timp sunt mici. Computer tomografic s-a decelat aşa numita „şa goală” (empty sella) reprezentând o hernie  a cisternei supaselare prin diafragm.

Leziuni osteoarticulare în afecţiunile glandei tiroide


Se observă modificări osoase mai ales în nanismul tiroidian (mixedematos) – întârzieri în apariţia nucleilor de osificare, disgenezie epifizară, oprirea în creştere a oaselor, osteoscleroza şi deformarea vertebrelor; bolnavii rămân mici, cu membre scurte şi groase în comparaţie cu craniul şi toracele care sunt normale. Osteoscleroza se localizează mai ales la baza craniului, etajul anterior.

Osteopatii prin disfuncţii ale glandelor paratiroide


Producţia în exces de hormoni paratiroidieni apare mai ales în adenomul paratiroidian şi dă naştere osteodistrofiei fibroase generalizate Recklinghausen. Această boală apare mai frecvent la femei între 40–60 de ani şi se caracterizează clinic prin astenie, pierderi în greutate, dureri osoase exagerate de eforturi, apoi, prin fracturi osoase multiple. Din cauza excesului de parathormon se produce o eliminare masivă pe cale renală de săruri minerale din oase ceea ce duce la o demineralizare intensă a oaselor şi la apariţia osteitei fibrochistice.


Radiologic se constată o osteoporoză avansată, generalizată la tot scheletul: corticala oaselor lungi este mult subţiată, canalul medular este larg, traveele osoase spongioase sunt reduse numeric sau uneori chiar dispărute. În majoritatea oaselor apar chiste osoase, deseori cu septuri; fracturile sunt frecvente. La examenele de laborator se găsesc: hipercalcemie, hipofosfatemie cu fosfataze alcaline mult crescute.


Diagnosticul diferenţial trebuie făcut mai întâi cu displazia fibroasă poliostică Jaffé Lichtenstein, mielomul multiplu, metastazele osteolitice şi osteomalacia.

Sindromul suprarenometabolic


Este numit şi boala lui Cushing şi este produs de hipersecreţia de hormoni glucocorticoizi şi androgeni. Se caracterizează prin obezitate facio-tronculară, amenoree, hipertensiune arterială, poliglobulie, vergeturi roşietice, osteoporoză şi, în unele cazuri, tulburări neuropsihice. Examenul radiologic arată o osteoporoză accentuată la majoritatea oaselor însă mai accentuată la nivelul coloanei vertebrale; corpurile vertebrale se turtesc şi pot apărea fracturi. De mlte ori se evidenţiază mărirea unei glande suprarenale.

Osteopatii prin tulburările funcţiei glandelor sexuale


La pubertate, testosteronul şi foliculina inhibă producţia de hormoni somatotropi hipofizari astfel că se produce osificarea cartilajului de conjugare şi se opreşte creşterea oaselor în lungime.


Hipogonadismul provocat la tineri prin castrare sau alte cauze, suprimă funcţia normală a glandelor sexuale, producţia de hormoni somatotropi nu este oprită, cartilagiile de creştere nu se osifică iar bolnavul continuă să crească în lungime dar cu oase subţiri.


Hipergonadismul are efecte contrarii - cartilagiile de creştere se osifică repede, pacienţii rămân mici. În insuficienţa hormonilor androgeni, ca şi la menopauză, apare osteoporoză accentuată mai ales la coloană şi bazin. 

Osteopatiile produse de bolile sângelui şi ale măduvei osoase


În anemia hemolitică congenitală se produce o demineralizare a scheletului cu deformări osoase.


Talasemia


În anemia Biermer sărurile minerale din alimente nu se mai absorb producându-se o demineralizare generalizată.


În leucozele acute, în 50% din cazuri, se produc leziuni osoase caracterizate prin osteoporoză, zone de osteoliză şi periostoză; mult mai rar, aceste modificări apar şi în leucozele cronice.


În maladia Hodgkin se întâlnesc, în 40-50% din cazuri, leziuni de tip osteolitic şi, mai rar, osteosclerotic, la nivelul vertebrelor.

Osteopatii prin substanţe toxice externe


Intoxicaţia cu fosfor - în doze mici, fosforul are acţiune excitantă asupra osteoblaştilor şi accelerează osificarea encondrală şi periostală. La copii, fosforul s-a folosit pentru tratamentul rahitismului. În caz de intoxicaţie cronică la copil se produce o osteoscleroză în benzi opace la metafiza oaselor lungi şi osteoscleroză circulară dispusă în mai multe straturi la oasele scurte, mai ales ale tarsului. La adult, leziunile se localizează cu predilecţie la nivelul mandibulei unde realizează aspectul unei osteite necrozante. 

Intoxicaţia cu plumb apare radiologic, la copii, prin benzi de osteoscleroză alternând cu benzi osteoporotice situate la nivelul cartilagiilor de conjugare.


Intoxicaţia cu fluor produce condensarea întregului schelet; oasele apar ca în boala oaselor de marmură dar condensări osoase apar şi în tendoane şi ligamente.

FRACTURILE OSOASE


Se suspicionează clinic şi se confirmă sau se infirmă prin radiografii în cel puţin două planuri perpendiculare unul pe celălalt. Pe radiografii se descriu:

· Soluţia de continuitate completă, incompletă (fisură);

· Numărul liniilor de fractură, unică, multiplă (cominutivă);

· Localizarea liniei de fractură;

· Traiectul fracturii (transversal, oblic, lemn verde, etc);

· Situaţia fragmentelor osoase (în ax, dislocări, telescopări, situaţia articulaţiei),

· Structura osului fracturat (normal sau patologic),

· Evaluarea repunerii în ax, formarea calusului, rezultatul final;

· Complicaţii.


Fracturile se împart în două mari categorii: fracturile oaselor normale şi fracturile pe os patologic.


Fracturile oaselor normale 


În mod obişnuit diagnosticul se pune uşor pe o radiografie de faţă şi de profil descriindu-se lipsa de continuitate, sediul, aspectul, situaţia fragmentelor.


Decolările traumatice ale epifizelor sunt fracturi care interesează cartilajul de conjugare la copii. Diagnosticul este uşor dacă fractura este completă dar dificil atunci când este parţială. Pentru a le diferenţia de luxaţii sau de aspectul normal al cartilajului de conjugare, este nevoie de radiografii simetrice.


Pe radiografii urmărim modul cum decurge formarea calusului şi vindecarea fracturii. La început apare calusul fibros - fin voal între fragmentele fracturii care apoi se calcifică - calus osos.


În fracturile cominutive, unde avem mai multe fragmente osoase, trebuie să urmărim, pe radiografii, dacă toate fragmentele sunt în contact şi iau parte la formarea calusului. După formarea calusului, radiografia ne arată mărimea lui, forma, structura calusului şi axul de vindecare a osului. Uneori calusul poate fi exuberant, cu structură vacuolară.

Fig. 316 Diferite tipuri de fracturi

Fig.317 Fracturi cominutive cu diferite localizări

Fig. 318 Formarea calusului
Fractura pe os patologic (tumori benigne, metastaze, tumori maligne, inflamaţii, etc.) se poate produce spontan sau după traumatisme minime. Examenul radiografic stabileşte diagnosticul de fractură şi pe cel al bolii osoase favorizante.


Pseudartroza În unle cazuri, fractura nu se consolidează, se produce o demineralizare şi rezorbţie osoasă în focarul de fractură, care duce la formarea unei false articulaţii. Radiologic se observă rotunjirea fragmentelor osoase fracturate, închiderea canalului medular, menţinerea soluţiei de continuitate.

 Fig. 319 Pseudartroza
LUXAŢIILE


Prin luxaţie se înţelege dislocarea persistentă a suprafeţelor osoase cu modificarea raporturilor osoase normale ale articulaţiei respective. Ele se recunosc clinic uşor. Radiografia este necesară pentru decelarea unei fracturi asociate. Radiologic, diagnosticul de luxaţie poate fi dificil la copii când nucleii de osificare epifizari ne pot induce în eroare - se preferă radiografii comparative ale segmentelor simetrice - cot, oasele carpului, ale tarsului.


Luxaţiile pot fi:

· Luxaţii traumatice - se întâlnesc mai frecvent la umăr, cot, degete. Radiografia arată direcţia în care s-a deplasat osul respectiv şi o eventuală fractură asociată;

· Luxaţiile patologice - apar după sau în cursul unor boli situate la nivelul articulaţiei respective: TBC, poliartrita reumatoidă, artrite purulente, etc.;

· Luxaţiile congenitale - pot fi situate la nivelul genunchiului, umărului, rotulei, cea mai frecventă şi mai importantă fiind luxaţia şoldului  (displazia luxantă a şoldului) care apare în cursul vieţii intrauterine sau în primele luni de viaţă, mai ales la fetiţele născute în prezentaţie pelviană.


Examenul radiologic are o importanţă foarte mare în precizarea diagnosticului cu condiţia ca poziţionarea să fie perfect simetrică (o mică asimetrie a bazinului poate produce false proiecţii care duc la diagnostice greşite ).


Semnele radiologice sunt dependente de vârsta sugarului. În primele trei luni de viaţă, semnele radiologice fiind neconcludente se indică ultrasonografia.


La copilul care nu a umblat după 3 - 4 luni se evidenţiază următoarele semne radiologice:

· Femurul de partea luxată este mai subţire şi mai osteoporotic;

· Diafiza femurală este depărtată de oasele bazinului - depărtarea se apreciază trasând o linie verticală tangentă la marginea internă a diafizei femurale care, în mod normal, trebuie să cadă în mijlocul cavităţii cotiloide. În luxaţiile congenitale de şold, această linie verticală cade în partea externă a cavităţii cotiloide;

· Extremitatea superioară a diafizei femurale se găseşte deasupra liniei orizontale care trece prin cartilajul în Y;

· În luxaţia unilaterală este o asimetrie între cele două extremităţi superioare femurale faţă de această linie orizontală care trece prin cartilajele în Y.

·  Cavitatea cotiloidă este aplatizată (aspect de farfurie întinsă)

· Unghiul de înclinaţie al acetabulului - dat de o linie oblică, tangentă la planul acetabular - şi linia orizontală descrisă, este, în mod normal, până la vârsta de 1 an, sub 30°. În luxaţia congenitală de şold acest unghi este mărit. 

Fig. 320 Luxaţia congenitală de şold-semne radiologice

La copilul care a umblat,în afară de semnele radiologice descrise, se mai constată următoarele:

· Nucleul osos al capului femural apare mai târziu, chiar la doi ani (în mod normal la 8-10 luni);

· Când este apărut, este situat în afara cavităţii cotiloide (la copilul care nu a mers - în cadranul infero-extern, iar la cel care a mers - în cadranul supero-extern). Această deplasare a nucleului capului femural se pune uşor în evidenţă cu ajutorul cadranelor lui Ombredanne care se obţin prin intersectarea a două linii, una orizontală prin ambele cartilagii în Y şi alta verticală care trece prin punctul cel mai extern al cavităţii cotiloide. Se formează astfel 4 cadrane. În mod normal, nucleul epifizar al capului femural se găseşte în cadranul infero-intern; 

· Nucleul epifizar de partea luxată este mai mic decât în partea sănătoasă;

· Cavitatea cotiloidă de partea luxată are forma unei farfurii întinse, este alungită şi foarte puţin adâncă;

Fig. 321 Luxaţie veche congenitală
· Arcul cervico-obturator este întrerupt de partea luxată. Acest arc constă într-o linie curbă care uneşte conturul intern al marginii inferioare a colului femural cu marginea superioară a găurii obturatoare. În luxaţie, acest arc este discontinuu; 

Fig. 322 Modificarea ramurilor ischipubiene
· În mod normal, osificarea ramurilor ischiopubiene se face la 5 - 6 ani; în caz de luxaţie se produce tardiv după vârsta de 7-8 ani. 

ENTORSELE


Nu au corespondent radiologic decât atunci când, o dată cu rupturile şi smulgerile ligamentare se produc şi mici fracturi osoase. Cele mai frecvente entorse se găsesc la nivelul artuculaţiei tibio-tarsiene unde, uneori, se produce smulgerea apofizei posterioare a astragalului tendoanele fiind mai rezistente ca osul. Diagnosticul entorsei se face prin IRM.

INFLAMAŢII OSOASE


OSTEOMIELITA 

Apare mai ales la tinerii de sex masculin; agentul patogen este microbian, cel mai frecvent incriminat fiind stafilococul auriu, care se localizează la nivelul metafizelor oaselor lungi prin embolie microbiană a arterei nutritive. Deobicei este secundară unei alte localizări. Simptomatologia radiologică apare la trei săptămâni de la debutul clinic, la nivelul  metafizei  oaselor lungi care sunt mai bine vascularizate.

 Radiologic se evidenţiază: 

· Osteoporoză segmentară neuniformă localizată deobicei în metafiza oaselor lungi;

· Osteolize imprecis delimitate;

· Sechestrul osos – porţiune de os izolată în leziune ce nu participă la schimburile vasculare;

· Reacţie periostală.

 În mod obişnuit, osteomielita nu afectează articulaţia. 

 Fig. 323 Modificările incipiente în osteomielită

Dacă diagnosticul este pus în faza acută, un simplu chiuretaj osos îndepărtează sechestrul. Organismul se comportă faţă de sechestrul purulent ca şi faţă de un corp străin, eliminându-l. Astfel apar fistule cutanate prin care se scurg secreţii purulente şi fragmente osoase. Radiologic, în faza subacută, vom avea o zonă de osteoliză (bine delimitată dacă osul a fost chiuretat, sau fluu delimitată), pe fond de osteoporoză, cu reacţie periostală. 

Fig. 324 Osteomielita cronică

În osteomielita cronică se depun săruri minerale în focarul inflamator apărând o hiperostoză progresivă care deformează osul şi obliterează canalul medular. Astfel osul apare îngroşat cu contur neregulat. 

 Fig. 325 Osteomielită cronică humerală

Forme particulare de osteomielită


Panariţiul osos se localizează la falangele distale unde produce un proces de osteoliză difuz delimitată fără sechestru şi  reacţie periostală;


Abcesul Brodie se localizează la nivelul epifizelor oaselor lungi – mai ales în epifiza distală a femurului sau proximală a tibiei; se caracterizează printr-o zonă de osteoliză bine delimitată de o zonă de osteoscleroză.

 Fig. 326 Abcesul Brodie

Osteomielita sclerozantă (Garré) – se localizează la membrele inferioare; de la debut, care este insidios, apare osteoscleroza care nu respectă medulara, deformează şi îngroaşă osul.


Osteomielita sugarului se extinde spre epifiză şi articulaţie cu toate consecinţele: epifizioliză, oprire a creşterii, deformarea epifizei.

OSTEOARTRITA TUBERCULOASĂ


Localizarea osteoarticulară a TBC este secundară şi se produce prin diseminarea hematogenă a unei tuberculoze pulmonare. Focarul iniţial epifizar se extinde la cartilajul articular şi capsulă. Semnele radiologice apar la 2–3 luni după debutul clinic al bolii:

· Osteoporoză difuză care se extinde la o mare parte a osului respectiv

· Zone de osteoliză de dimensiuni variabile, uneori afectând o mare parte a osului, cu contur difuz, neregulat 

· Pensarea spaţiului articular

· Părţile moi din jurul focarului TBC sunt voalate şi tumefiate

Este faza acută de tuberculoză osoasă. În faza de evoluţie, decalcificarea se accentuează, se extinde şi la oasele vecine, corticala oaselor se subţiează, oasele devin transparente (au fost numite oase de sticlă). Osteoliza se extinde, unele oase îşi pierd forma şi contururile, se tasează, se produce distrugerea unor segmente osoase şi chiar dispariţia unor oase. 

Fig. 327 Osteoliza TBC

Fig. 328 Anchiloza osoasă

În faza de vindecare, reapare treptat structura osului, se produce o recalcificare, oasele sunt osteosclerozate, deformate cu anchiloze.


Tuberculoza coloanei vertebrale (morbul lui Pott). 


Localizarea este mai frecventă la nivelul coloanei toracale, mai rar la nivelul coloanei lombare şi cervicale, deobicei ea afectează două sau trei vertebre.
Semnele radiologice constau în:

· Osteoporoză care este mai greu decelabilă datorită suprapunerii ţesutului pulmonar

· Zone de osteoliză la nivelul platourilor vertebrale de dimensiuni uneori reduse, alteori interesând o mare parte din corpul vertebral 

· Pensarea spaţiului articular

Fig. 329 Reprezentarea schematică a TBC vertebral

Fig. 330 Tasarea corpilor vertebrali
· Vertebrele osteolizate se tasează sub greutatea organismului predominant anterior, producându-se o cifoză în unghi ascuţit.

· Pe radiografia de faţă, se observă, paravertebral bilateral, o opacitate de intensitatea părţilor moi, cu aspect de fus – fusul pottic – dată de abcesul rece care poate fuza uneori până la nivel inghinal


În evoluţie, discurile vertebrale dispar, vertebrele, mai mult sau mai puţin prăbuşite, se unesc între ele determinând un bloc vertebral. Numărul vertebrelor ce formează un bloc se poate determina numărând apofizele transverse (pe radiografia de faţă) sau arcurile vertebrale şi apofizele spinoase (pe radiografia de profil). 


 Tuberculoza coxo-femurală (coxalgie), este mai frecventă la copii şi adolescenţi. Radiologic, apare decalcificarea capului femural şi a cavităţii cotiloide, îngustarea spaţiului articular. Trabeculele osoase sunt şterse, la copii nucleul epifizar al capului este ceva mai mare de partea bolnavă întrucât toxina tbc excită, la început, creşterea lui.


În perioada de stare, capul femural este parţial osteolizat, diafiza este subţire, decalcificată, la fel ca şi acetabulul. Spaţiul articular este îngustat, contururile osoase sunt şterse, neregulate. Părţile moi sunt mult tumefiate. În perioada de reparaţie se produce anchiloza osoasă care, radiologic, se caracterizează prin dispariţia totală sau parţială a spaţiului articular asociată cu formarea unor travee osoase care unesc osul coxal cu capul femural  luând un aspect asemănător cu „ploaia la orizont”. Alte localizări ale tuberculozei sunt la genunchi, cot, umăr. 

[image: image235.png]


 Fig. 331 Coxalgia

O formă atipică de TBC osteoarticular este „spina ventosa” – se întâlneşte predominant la copii, se localizează la diafiza falangelor, metacarpienelor sau metatarsienelor; se produce o reacţie periostală puternică şi osul pare suflat.

Fig. 332 Spina ventosa
SIFILISUL


Poate fi congenital sau dobândit. Cel congenital poate fi precoce sau tardiv.


Sifilisul congenital precoce apare la nou născut sau în primele săptămâni de viaţă. El se manifestă prin trei tipuri de leziuni:

1. osteocondrita localizată la nivelul metafizelor unde zona provizorie de calcificare apare largă, mai opacă, întreruptă cu contur neregulat.

2. periostita care apare ca o reacţie periostală simetrică pe toată lungimea diafizei

 Fig. 333 Periostitta sifilitică
3. osteita sifilitică poate apare sub două aspecte: osteita rarefiantă (zone de osteoliză rotunde sau ovalare, difuz delimitate, unice sau multiple situate, de preferinţă în partea internă a platoului tibial sau în condilii femurali) şi osteita hiperostozantă – situată la oasele lungi: tibie, femur, humerus, radius se caracterizează prin îngroşarea oaselor mai ales la nivel metafizoepifizar. 

Fig. 334 Osteita sifilitică


Dactilia sifilitică – se caracterizează prin zone de osteoliză localizate la nivelul mai multor falange, metacarpiene sau metatarsiene, înconjurate de o zonă de osteoscleroză.


Diagnosticul diferenţial va trebui să se facă cu rahitismul, scorbutul, tuberculoza şi osteomielita care apar, în general, mai târziu.

 
Sifilisul congenital tardiv apare la vârsta de 5–6 ani, se localizează predominant la un os (tibia) uneori prinzând şi articulaţia. Clinic, sifilisul congenital tardiv se caracterizează prin triada Hudchinson: dinţi cu deformări caracteristice, cheratită interstiţială şi surditate bilaterală.


Radiologic, se prezintă sub 4 forme:

1. osteita osifiantă localizată la oasele lungi şi caracterizată printr-o puternică osteogeneză periostică în urma căreia se îmgroaşă marginea anterioară a tibiei (tibie în iatagan),

2. osteita rarefiantă – zone de osteoliză bine delimitate (gome sifilitice),

3. forma mixtă – osteomielita luetică – este cea mai frecventă. Ea se caracterizează prin asocierea, pe acelaşi os, a celor două forme descrise anterior.

    Fig. 335 Osteomielita luetică
4. artrita luetică, localizată mai ales la genunchi, unde produce hidrartroză, uzuri marginale ale suprafeţelor articulare şi tulburări de creştere.


Sifilisul dobândit – se manifestă în perioada terţiară şi se localizează pe oasele lungi, leziunile fiind poliostice. Radiologic remarcăm modificări de tip mixt, o puternică hiperostoză cu îngroşarea periostului şi îngustarea până la dispariţie, a canalului medular şi zone de osteoliză bine delimitate (gome). Sifilisul distruge şi, în acelaşi timp, crează os.

 
Diagnostic diferenţial:

	OSTEOMIELITA
	TBC
	SIFILIS

	Fără leziuni articulare
	Leziuni articulare obligatorii
	Uneori cu leziuni articulare

	Distrucţie osoasă întinsă
	Distrucţie osoasă la epifizele participante la articulaţia lezată
	Uneori distrucţie osoasă localizată la corticală

	Hiperostoză puternică la forma cronică 
	Fără sau discretă hiperostoză în jurul focarelor epifizare
	Hiperostoză intensă caracteristică

	Osteoporoză segmentară
	Osteoporoză accentuată precoce a segmentelor articulare
	Fără osteoporoză

	Periostită 
	Fără periostită de regulă
	Periostită 

	Sechestre 
	Fără sechestre
	Fără sechestre

	Monostic 
	Un spaţiu articular de regulă 
	Adesea poliostic




Diagnosticul diferenţial între sifilis şi tuberculoză este uşor (formă, localizare, evoluţie total diferite) dar între sifilis şi osteomielită este destul de dificil; forma osteomielitică a sifilisului seamănă foarte mult cu osteomielita sclerozantă (Garré).


Şi alte afecţiuni intră în diagnosticul diferenţial: sarcomul Ewing, forma monostică a bolii Paget, metastazele osteosclerotice.

Afecţiuni rare de natură inflamatorie sau parazitară

1. Lepra – osteoliză întinsă a extremităţilor;

2. Actinomitoza - frecvent localizată în părţile moi ale maxilarului inferior care poate prezenta o reacţie periostală; diseminarea hematogenă duce la modificări ale maxilarului inferior, rar la baza craniului şi coloană, de tip osteomielită;

3. Echinococoza osoasă este rară – osteolize multiloculare, bine delimitate, localizate mai ales la bazin, coloană vertebrală, humerus şi femur.

TUMORILE OSOASE


Tumorile osoase se clasifică în:

· Tumori benigne - chist osos solitar

                                    - osteom





- osteom osteoid





- fibrom, mixom, lipom, hemangiom.

· Tumori benigne cu potenţial malign - tumora cu mieloplaxe






     
        - condromul






     
        - condroblastomul

· Tumori maligne – primare       - sarcomul osteolitic şi osteosclerotic

          - condrosarcomul






          - reticulosarcomul






          - fibrosarcomul

- cloromul, cordomul, adamantinomul, angiosarcomul, neurosarcomul, hemangioepiteliomul





- secundare   - prin contiguitate






          - metastatice  - hematogene








        - limfatice

Tumori osoase benigne


Caractere generale:

· Se dezvoltă la orice vârstă, dar mai ales la tineri realizând zone de osteoliză sau osteoscleroză bine delimitate;
· Evoluează lent;
· Subţiază corticala dar nu o rup, nu dau reacţie periostală, nu invadează părţile moi;
· Nu recidivează după extirpare;
· Nu dau metastaze;
· Nu alterează starea generală a bolnavilor.

CHISTUL OSOS SOLITAR


Apare mai frecvent la băieţi între 6 şi 15 ani. Se localizează la oasele lungi, cel mai frecvent la tibie, femur, humerus.


Anatomopatologic chistul osos se prezintă ca o cavitate cu conţinut lichidian înconjurată de ţesut osos subţiat ca o coajă de ou.


Radiologic, chistul se prezintă ca o zonă de osteoliză unică localizată la metafiza proximală a oaselor amintite. Are o formă ovalară, rar cu septe în interior. Zona de osteoliză subţiază corticala, are contur net şi se opreşte la cartilajul de creştere. Evoluţia este lentă. Descoperirea este întâmplătoare de multe ori cu ocazia unei fracturi la traumatism minim. Chistul osos fracturat se consolidează normal. 

Fig. 336 Chistul osos

Diagnosticul diferenţial al chistului osos trebuie făcut pe radiografii succesive la diferite intervale cu: condromul osos (se dezvoltă mai frecvent pe oasele mâinii şi ale picioarelor), echinococoza osoasă (este rară, se localizează în diafiza oaselor lungi), tumora cu mieloplaxe (prezintă numeroase septe, se localizează epifizar), granulomul eozinofil, gomele sifilitice, abcesul Brodie, osteita chistică, etc.

OSTEOMUL


Este o tumoră formată din ţesut osos adult. Se dezvoltă mai frecvent la oasele calotei (frontal, etmoid, maxilar). Radiologic se prezintă ca o zonă de osteoscleroză rotund ovalară cu contur net, structură omogenă.

Fig. 337 Osteom cranian

OSTEOMUL OSTEOID


Se dezvoltă în compacta diafizară a oaselor lungi (tibie, femur, humerus) şi are două zone distincte: un nucleu central de osteoliză (nidus) cu diametrul de 4–5 cm (compus din ţesut conjunctiv vascularizat) şi o zonă periferică de osteoscleroză.


ANGIOMUL OSOS

Apare între 40–60 ani la oasele cu vascularizaţie bogată (corpi vertebrali, craniu, coaste, omoplat şi, foarte rar, la oasele lungi). Este o tumoră cel mai frecvent monostică, foarte rar se localizează la 2–3 oase. 

 Fig. 338 Angiom vertebral


Radiologic, corpul vertebral este mărit în volum; structura este modificată, traveele osoase au ochiurile mari dând un aspect de fagure de miere sau de reţea. Discul intervertebral este normal.


FIBROMUL OSOS


Este o tumoră rară care se localizează mai frecvent la nivelul mandibulei, a osului frontal, maxilarului superior, rar la oasele lungi. Se poate dezvolta în centrul osului sau la periferia lui şi se prezintă ca o zonă de osteoliză.

Tumori osoase semimaligne


Sunt tumorile care, după o evoluţie benignă de lungă durată, se malignizează.


TUMORA CU MIELOPLAXE (cu celule gigante - osteoclastom)


Se caracterizează prin prezenţa celulelor gigante cu nuclei numeroşi, celule care în stadiul benign nu prezintă monstruozităţile nucleare caracteristice stadiului malign.


Anatomopatologic macroscopic se constată o cavitate într-un os înconjurată de un perete subţire, cu fine septuri osoase în interior.


Poate apărea la orice vârstă dar se întâlneşte mai frecvent între 20–30 ani. Este de cele mai multe ori monostică şi se localizează în epifizele fertile ale oaselor lungi (epifiza distală a femurului, epifiza proximală a tibiei, epifiza distală a radiusului). 

Fig.339 Tumora cu mieloplaxe

 Fig. 340 Tumora cu celule gigante






-septele intralezionale

Clinic, tumora cu celule gigante se dezvoltă lent. Primul simptom este tumefacţia localizată la o epifiză care este puţin dureroasă; rar debutează prin fractură pe os patologic.


Aspectul radiologic caracteristic:

1.   osteoclastomul central – apare ca o zonă de osteoliză epifizară cu margini net delimitate spre partea sănătoasă a osului. Pe măsură ce se dezvoltă, lăţeşte şi deformează epifiza, subţiază corticala dând osului un aspect suflat. În interiorul osteolizei se găsesc travee osoase de diferite mărimi care compartimentează cavitatea dând un aspect de bule de săpun. Corticala nu este întreruptă, periostul nu este îngroşat şi nu sunt invadate părţile moi atât timp cât tumora este benignă. Ruperea corticalei este semn de degenerare malignă.

2.   osteoclastomul periferic se dezvoltă în corticală şi evoluează spre centrul osului. Corticala este distrusă. Apare ca zonă de osteoliză septată care rupe corticala şi în faza benignă. Seamănă cu osteosarcomul osteolitic de care de multe ori nu poate fi diferenţiată radiologic.

3.   osteoclastomul cu puseuri osteolitice este forma în care septurile sunt osteolizate rezultând o zonă de osteoliză chistică dar localizată în epifize.

4. osteoclastomul cu fractură se prezintă ca o osteoliză septată cu fractură pe os patologic


Diagnosticul diferenţial trebuie făcut cu osteosarcomul osteolitic, metastazele osteolotice, chistul osos solitar, osteodistrofia chistică, mielomul solitar, fibromul osos, encondromul, etc.


În formele tipice cu osteoliză septată situată epifizar diagnosticul este relativ uşor. Forma periferică în stadiul benign se diferenţiază de osteosarcom prin lipsa calcificărilor din părţile moi; metastazele sunt cel mai frecvent multiple şi localizate mai frecvent pe oasele late. De multe ori diagnosticul diferenţial este dificil.


CONDROMUL


Tumoră benignă a ţesutului cartilaginos care se dezvoltă fie spre periferia osului (eccondrom) fie central (encondrom) localizată mai ales pe metacarpiene, falange, matatarsiene şi rar pe omoplat, coaste, oase lungi. Localizările pe oase lungi pot evolua malign. 

 Fig. 341 Condromul

Anatomopatologic condromul se prezintă ca o tumoră circumscrisă, mai frecvent boselată, uneori cu porţiuni calcificate.


Clinic, apare o deformare locală care creşte încet. Palpator, tumora are formă rotundă sau lobulată, este imobilă şi nedureroasă.


Aspectul radiologic depinde de localizarea tumorii dar există câteva caractere comune: prezintă o zonă de osteoliză cu contur net, cu fine supturi sau zone intens calcificate.


Encondromul falangelor şi metacarpienelor duce la deformarea oaselor, subţierea corticalei şi lărgirea osului.


Eccondromul  prezintă zone de osteoliză marginală, deseori multiple. În jurul acestor zone nu se constată nici osteoscleroză nici atrofie osoasă.

 Fig. 342 Encondromul

Condromul vertebral se localizează la nivelul corpului sau a apofizelor vertebrale, apare predominant în regiunea cervicală şi lombară. Apar aici mici zone de osteoliză cu depuneri de substanţă osoasă atât în interiorul acestor zone cât şi la periferia lor – este forma care se malignizează frecvent.


Diagnosticul diferenţial trebuie făcut cu spina ventoza, chistul osos esenţial, tumora cu mieloplaxe, osteita fibroasă.

TUMORILE OSOASE MALIGNE PRIMARE


Caracterele generale ale tumorilor osoase maligne primare:

· se prezintă ca zone de osteoliză sau osteoscleroză difuz delimitată care rup corticala, periostul şi prezintă producţiuni osoase în părţile moi;

· apar mai frecvent la copii şi tineri, de sex masculin;

· prezintă dureri încă din stadiul incipient;

· sunt mai frecvente decât tumorile osoase benigne;

· cresc foarte repede, invadează ţesuturile din jur;

· dau metastaze ganglionare sau în alte organe;

· recidivează după extirpare;

· alterează starea generală a pacientului;

· histologic sunt formate din celule tinere, atipice, cu mitoze numeroase şi cu potenţial mare de proliferare.


Osteosarcomul osteogenetic


Este tumora osoasă malignă cea mai frecventă; apare predominant la băieţi între 15 – 25 de ani, se localizează la metafiza oaselor lungi ale membrelor  - mai ales la cele din apropierea cartilajului de creştere (aproape de genunchi, departe de cot), oasele bazinului, omoplat, rar la oasele craniului, vertebre, coaste. La adult, osteosarcomul se poate localiza şi la diafize. De  multe ori osteosarcomul se dezoltă pe os patologic (boala Paget, condrom, tumoră cu mieloplaxe, focare vechi de osteomielită) – osteosarcoame osteogenetice secundare. 

Fig. 343 Sarcomul osteogenetic

Anatomopatologic, sarcomul osteogenetic ia naştere din osteoblaşti şi se dezvoltă în centrul osului (sarcomul osteogenetic central) sau la periferia osului (sarcomul osteogenetic periferic).


De la  metafiză, tumora se extinde atât spre diafiză cât şi spre epifiză şi, mult timp respectă articulaţia.


Osteosarcomul osteogenetic este o tumoră bogat vascularizată. Tumora care porneşte de la celulele cartilaginoase (condrosarcomul) se localizează la oasele scurte dar seamănă cu osteosarcomul osteogenetic.


Aspectul radiologic variază în funcţie de forma anatomoradiologică respectiv osteosarcomul osteolitic (osteoclastic) sau osteosarcomul osteogenetic (osteoblastic).


Osteosarcomul osteolitic apare ca o zonă de osteoliză cel mai frecvent centrală sau periferică cu contur neregulat care rupe corticala şi desprinde periostul sub formă de spicul (pintene sarcomatos Kodman). 

Fig. 344 Osteosarcomul osteolitic

Osteosarcomul osteogenetic (cel mai frecvent) se caracterizează prin zone de osteoscleroză imprecis delimitate care au tendinţa la confluare.


În perioada avansată osteosarcomul are cinci forme radiologice:

1. forma osteolitică periferică – zonă de osteoliză periferică, de formă neregulată, cu contur difuz ce rupe corticala. Osul din jur prezintă osteoporoză .

2. forma osteolitică centrală – zonă de osteoliză centrală cu corticala intactă iniţial şi distrusă ulterior.

3. forma osteosclerotică apare ca o zonă de osteoscleroză care îngroaşă şi deformează osul. Ţesutul osos neoformat se dispune în mase neregulate în părţile moi sub formă de spiculi perpendiculari pe os.

4. forma radiară se caracterizează prin numeroşi spiculi dispuşi radiar pe axul osului.

5. forma diafizară prezintă, în stadiul incipient o îngroşare simetrică a corticalei prin apoziţii periostale. Ulterior apar zone de osteoliză alternante cu zone de osteoscleroză, asemănătoare cu cele din osteomielită.

  
Diagnosticul diferenţial în stadiul incipient este greu.


Osteosarcomul osteolitic trebuie diferenţiat de metastaza osteolitică, tumora cu mieloplaxe, tumorile benigne osoase, osteita chistică, mielomul solitar, goma sifilitică, osteomielita subacută.


Osteosarcomul osteogenetic se va diferenţia de metastaza osteosclerotică, boala Paget localizată, osteomielita cronică, sifilisul osos, hematomul osifiant, calusul exuberant, sarcomul Ewing, boala Hodgkin. Diagnosticul diferenţial este relativ uşor în localizările tipice. Menţionăm că prezenţa spiculilor osoşi nu este patognomonică pentru osteosarcom ele apărând şi în angioame, metastaze, tuberculoza osoasă, hemoragii subperiostale, etc. În toate cazurile în care diagnosticul clinic şi cel radiologic nu sunt certe, se indică biopsia osoasă al cărui risc de diseminare este incomparabil mai mic decât riscul care decurge dintr-un diagnostic întârziat.


Sarcomul osteogenetic secundar se dezvoltă pe o boală Paget preexistentă, staţionară de mult timp la care se observă, la un moment dat o distrugere a corticalei cu producţii osoase în părţile moi vecine fie ca mase osoase neregulate, fie ca spiculi.


Sarcomul Ewing


Numit şi endoteliom osos este un reticulosarcom care se dezvoltă mai frecvent la tinerii de sex masculin, între 10 – 20 – 30 ani.


Se localizează la nivelul oaselor lungi, cu predilecţie în porţiunea medie a diafizei. Debutul clinic poate fi brusc cu febră, tumefacţia unui segment, durere la fel ca în osteomielită însă sunt şi cazuri cu debut lent, fără febră, cu dureri şi tumefacţie discretă.


Aspectul radiologic în stadiul incipient nu este caracteristic. Apar zone de osteoliză în compacta diafizară a oaselor lungi cu diametrul în jur de 1 cm. Ulterior diafiza se îngroaşă fuziform, tumora se extinde, distruge corticala apoi dezlipeşte periostul producâd periostoză sub forma unor lame suprapuse. Prima lamă osoasă din apropierea corticalei este străpunsă de tumoră formându-se o a doua lamă de periostoză şi aşa mai departe astfel că osul apare înconjurat de lamele osoase suprapuse asemănătoare foilor de ceapă

 Fig. 345 Sarcomul Ewing

În stadiul avansat, corticala este parţial distrusă, osul este deformat, cu contururi fluu; tumora invadează părţile moi, se pot produce fracturi.


Rar, sarcomul Ewing se poate localiza pe oasele late. Diagnosticul radiologic este dificil.


Mielomul multiplu


Este o tumoră malignă a celulelor plasmocitare. Există 3 forme clinico-imagistice respectiv mielomul solitar, mielomul multiplu şi forma demineralizantă care pot fi de fapt faze diferite de evoluţie a aceleaşi boli. Se localizează la oasele late – craniu, bazin, coaste, vertebre, claviculă, stern, omoplat – rar la oasele lungi dar şi în rinichi, ficat, splină etc. leziunile osoase fiind, la majoritatea cazurilor pe primul plan


Boala începe în centrul oaselor prntr-un proces de distrugere a spongioasei apoi oasele se decalcifică, corticala este erodată, se produc fracturi.


Debutul clinic este insidios, cu dureri osoase difuze, rar cu dureri mari. În perioada de stare, boala se manifestă prin dureri osoase, aspenie marcată, fracturi spontane. Durerile osoase sunt necaracteristice şi se confundă adesea cu durerile reumatismale.


Aspectul radiologic. Pentru un diagnostic complet este nevoie de radiografia mai multor oase.


La nivelul craniului se evidenţiază zone de osteoliză rodunde de dimensiuni variabile în jur de 10mm cu contur net arătând ca nişte găuri făcute cu burghiul.

Fig. 346 Mielomul multiplu


La nivelul coastelor apar numeroase zone de osteoliză, coastele sunt îngroşate, corticala este subţiată sau distrusă şi pot apărea multiple fracturi. Prezenţa fracturilor costale numeroase în afara unui traumatism major cunoscut pledează pentru mielom.


La nivelul coloanei vertebrale, leziunile interesează la început una sau mai multe vertebre izolate care prezintă o intensă decalcificare apoi apărând zone de osteoliză. Corpii vertebrali se prăbuşesc, iau aspect cuneiform, se produc fracturi şi cifoze.


La oasele bazinului se găsesc deseori zone de osteoliză rotund ovalare ce ajung de dimensiuni mari.


La oasele lungi, rar afectate, se evidenţiază osteoliză centrală sau în corticală.


Mielomul solitar se localizează mai frecvent pe oasele lungi şi coloana vertebrală.


În forma demineralizantă scheletul este intens osteoporotic, vertebrele sunt tasate şi au o formă specifică „in diabolo” sau vertebre de peşte 


Diagnosticul diferenţial radiologic al mielomului trebuie făcut cu următoarele afecţiuni: metastazele osteolitice, osteoza paratiroidiană, limfogranulomatoza malignă, tumora cu celule gigante, tumorile benigne osteolitice, gomele sifilitice, tbc osos.


Fibrosarcomul osos


Este o tumoră malignă care se dezvoltă din ţesutul conjunctiv al osului. Este mult mai rar decât osteosarcomul. Tumora se dezvoltă cu predilecţie în metafiza oaselor lungi, în oasele craniului, în vertebre. La fel ca osteosarcomul, fibrosarcomul poate fi central sau periferic. Radiologic şi clinic se aseamănă cu osteosarcomul aşa încât numai biopsia îl poate diferenţia.


Cordomul


Este o tumoră din celule asemănătoare celor din coarda dorsală embrionară. După sediul unde se dezvoltă, se descriu cordoame sacro coccigiene – cele mai frecvente – apoi cele de la baza craniului, foarte rar în celelalte părţi ale coloanei.


Cordomul, deşi debutează ca o tumoră benignă, este considerat malign pentru că dă metastaze, invadează părţile moi şi recidivează după extirpare chirurgicală.


Aspectul radiologic este de osteoliză cu caracter invadant la care, uneori se asociază reacţie periostală.


Diagnosticul diferenţial se face cu metastazele osteolitice, osteosarcomul osteolitic, osteocondromul, mielomul, echinococoza osoasă.


Tumorile metastatice osoase


Sunt cunoscute şi sub denumirea de tumori secundare şi apar în urma diseminării unei tumori primare.


Tumorile metastatice osoase se dezvoltă prin două modalităţi:

1. prin invadare de vecinătate (contiguitate);

2. prin diseminare la distanţă.


Metastazele prin contiguitate apar în special în cancerele feţei sau ale extremităţilor unde, prin extindere, ajung la os producând osteoliză.


Metastazele prin diseminare la distanţă sunt cele mai frecvente. Tumara primară este cunoscută sau nu se cunoaşte punctul de plecare.


Metastazele osoase au ca punct de plecare tumorile mamare, prostatice, tiroidiene, pulmonare, de tub digestiv.


Deobicei sunt multiple, mai rar unice Ele se dezvoltă în orice parte a osului, în epifize, metafize sau diafize dar sunt mai frecvente în oasele late – craniu, bazin, coloană.


Tumorile metastatice sunt de trei tipuri în funcţie de leziunile pe care le produc:

1. forma osteolitică se manifestă prin leziuni de osteoliză de diferite forme şi mărimi, de cele mai multe ori cu contur difuz ce se pierde în ţesutul osteoporotic din jur. Această formă se întâlneşte după cancerul de sân, plămân, uter, rinichi; diagnosticul diferenţial se face cu mielomul multiplu, angiomul vertebral, tbc (întotdeauna prinde articulaţia); 

 Fig. 347 Metastaze osteolitice
2. forma osteosclerotică se întâlneşte în cancerul de prostată, mai rar în cel mamar; se localizează pe oase late – coloană, bazin, craniu. Oasele apar îngroşate, cu zone osteosclerotice diseminate de formă rotundă sau neregulată având rezistenţa scăzută cu fracturi. Diagnosticul diferenţial trebuie făcut cu unele distrofii osoase (boala oaselor de marmură), sifilisul osos, tumori benigne osteosclerotice. 

Fig. 348 Metastaze blastice
3. forma mixtă este cea mai frecventă. Pe acelaşi os apar atât zone de osteoliză cât şi zone de osteoscleroză.

Radiodiagnosticul afecţiunilor articulare


Metodele de examinare ale articulaţiilor sun radiografiile în două incidenţe, comparativ cu articulaţia simetrică, radiografii mărite, artrografia cu substanţă de contrast pozitivă sau negativă, tomografia, CT şi IRM.


Artritele 

Apar în bolile reumatismale, în diverse infecţii (gonococ, stafilococ, tbc), în stări alergice, în afecţiuni dismetabolice (artrita uremică, diabetică), în boli ale glandelor cu secreţie internă, boli ale sângelui etc. După evoluţie, ele se împart în artrite acute şi artrite cronice.


Artritele acute nu au semne radiologice. Procesul inflamator se dezvoltă mai întâi în părţile moi articulare: sinovială, capsulă, ligamente şi târziu invadează cartilajul. Metoda de utilizat pentru diagnostic este IRM.


Artritele cronice cele mai frecvente sunt poliartrita reumatoidă, artrita tbc şi artritele din diferite boli generale.


Poliartrita reumatoidă


Este mai frecventă în ţările cu temperatură joasă şi umiditate mare. Leziunile apar iniţial la sinovială de unde se extind la capsulă, cartilagii şi suprafeţele osoase articulare.


Debutul este în copilărie şi adolescenţă, este insidios cu dureri la articulaţiile mâinilor şi picioarelor. Durerile sunt migratoare, apar subfebrilităţi cu evoluţie de lungă durată. Apoi apare tumefacţia articulară, retracţii ale părţilor moi cu deformări ale degetelor. Rar debutul este monoarticular – genunchi, tibiotarsiană sau la altă articulaţie.


Anatomopatologic apare la debut o leziune sinovială exudativă cu exudat bogat în proteine, urmat de o fază granulomatoasă apărând un ţesut de granulaţie (panus) care se întinde pe suprafaţa sinovialei. În stadiul următor panusul se extinde şi pe cartilajul articular pe care îl distruge. În ultima fază ţesutul de granulaţie se transformă în ţesut fibros care apoi se calcifică ducând la o anchiloză fibroasă şi osoasă.

  
Radiologic. În primele luni de la debutul clinic, radiografiile sunt normale. Ulterior apare o tumefiere a părţilor moi, osteoporoză segmentară care se va însoţi de mici zone de osteoliză (geode) subcondrale în epifize. Prima geodă apare în epifiza stiloidă a ulnei, apoi în oasele carpului şi oasele scurte de la mâini şi picioare. În evoluţie leziunile cresc în dimensiuni suprafeţele articulare se distrug, spaţiul articular se îngustează şi, în final apare anchiloza carpului sau tarsului. Articulaţiile degetelor se deformează, apar subluxaţii datorită sclerozei inegale a ligamentelor, capsulei şi atrofiilor musculare. Este faza de anchiloză deformantă. Deformările articulare, anchilozele şi subluxaţiile modifică complet forma anatomică normală a articulaţiei respective apărând aspectul de mână de ghiară, degete în ciocan, deviaţie cubitală, mîna în cap de lebădă.

Fig. 349 Modificările în poliartrita reumatoidă

La nivelul articulaţiilor mari (genunchi) se produce iniţial o demineralizare accentuată, apoi dispare spaţiul articular, suprafeţele articulare sunt deformate şi se produce anchiloza ca şi la articulaţiile mici.


Spondilita anchilopoetică 

Apare la tineri între 20 – 30 de ani, mai frecvent la sexul masculin. Debutul este la articulaţiile  sacroiliace apoi se extinde la coloana vertebrală şi, rar, la articulaţiile mari.


Clinic bolnavii prezintă dureri spontane sau provocate în regiunea sacroiliacă, în lombe şi la nivelul coloanei vertebrale. La dureri se asociază contractura musculară, rigiditatea şi alterarea stării generale.


Semnele radiologice au o importanţă deosebită în precizarea diagnosticului, mai ales în perioada de început când simptomele clinice sunt necaracteristice


Radiografia articulaţiilor sacroiliace evidenţiază osteoporoza subcondrală a suprafeţelor articulare care devin neregulate, cu limite şterse, difuze cu spaţiul articular lărgit. Osteoporoza se extinde la sacru şi  osul iliac pe care apar şi mici zone de osteoliză (geode) rezultând un aspect tigrat al regiunii. Ulterior apare osteoscleroză a suprafeţelor articulare, spaţiul se îngustează până la anchiloza completă sacroiliacă. Leziunile sunt bilaterale simetrice. 

Fig.350 Spondilita anchilopoetică

Diagnosticul diferenţial trebuie făcut cu tbc sacroiliacă care este mai distructivă şi mai demineralizantă, unilaterală.


Leziunile din spondilită se extind la nivelul coloanei lombare, dorsale şi cervicale. Corpii vertebrali devin osteoporotici, se remodelează,  marginile anterioare devenind drepte. La început se calcifică apoi se osifică inelele fibroase discale realizând punţi osoase fine intervertebrale (sindesmofite).

Spaţiile intervertebrale apar astfel închise lateral, coloana în ansamblu luând aspectul de „trestie de bambus”. 


Calcificarea ligamentelor interspinoase, a ligamentelor galbene şi a articulaţiilor interapofizare realizează semnul celor 3 linii de tramvai. Lordoza lombară dispare datorită calcificării ligamentului vertebral comun anterior şi posterior şi coloana poate lua 2 forme:

- forma rectilinie numită şi Strümpel-P.- Marie în care toată coloana este dreaptă şi rigidă. Această formă este frecvent însoţită de afectarea articulaţiilor mari de la nivelul centurii scapulare şi pelvine;

- forma cifotică (Bechterew) se caracterizează printr-o pronunţată cifoză dorsală cu rigiditatea coloanei.

 Fig. 351 Coloana de bambus

Radiografia coxo-femurală şi scapulo-humerală evidenţiază, în cazul în care sunt afectate, osteoporoză şi îngustarea spaţiului articular.

ARTROZELE


Reprezintă 50% din afecţiunile cronice ale articulaţiilor. Ele se dezvoltă mai întâi la cartilajul articular apoi se extind la restul ţesuturilor articulare: osul subiacent, sinoviala, capsula.


Artroza este o afecţiune monoarticulară deşi de cele mai multe ori sunt afectate mai multe articulaţii fiecare însă produsă de o cauză locală.


Anatomopatologic se produce alterarea cartilajului articular, la început în partea sa centrală, apoi substanţa fundamentală este lizată, cartilajul este subţiat şi fisurat. Mici vase perforează graniţa dintre os şi cartilaj, pătrund în ţesutul cartilaginos pe care îl distrug şi produc apoi ţesut osos. La periferia suprafeţelor articulare, cartilajul formează o coroană periarticulară în care pătrund vase sanguine şi se produce o calcificare a acestui cartilaj, cunoscută sub numele de osteofit.


Artrozele apar ca urmare a degenerării cartilajului articular şi iau naştere în urma tuturor proceselor patologice care pot distruge acest cartilaj: microtraumatisme, diferite tulburări de statică, hemoragii articulare, hiperemie, tulburări endocrine, tulburări metabolice.


La majoritatea oamenilor sănătoşi peste 50 de ani se produce un proces de îmbătrânire a cartilagiilor mai mult solicitate care duce la modificări de tip artrozic dar nu prezintă simptome clinice. Artroza ca boală rezultă din uzura cartilagiilor la care se asociază diverse simptome clinice: durere, tumefacţie, reducerea mobilităţii, etc.


Semnele radiologice ale artrozelor sunt: pensarea spaţiului articular, osteoscleroza suprafeţelor articulare cu osteoporoza subcondrală şi osteofite marginale. Suprafeţele articulare osoase se deformează, se turtesc, îşi pierd forma anatomică normală. În spongioasă apar deseori formaţiuni chistice.


Artroza se localizează mai frecvent la nivelul articulaţiilor mari: coxo-femurală, genunchi, coloană vertebrală însă se pot dezvolta şi la articulaţiile mici.


Artroza coxo-femurală (coxartroza) poate fi primitivă (când apare pe o articulaţie configurată anatomic normal) şi secundară (apare pe o articulaţie patologică – osteocondrită juvenilă, luxaţie congenitală, afecţiuni inflamatorii).


Semnele radiologice incipiente depind de forma şi localizarea procesului în articulaţia coxo-femurală:

· forma polară superioară în care se produce îngustarea spaţiului articular în partea superioară şi osteoscleroza suprafeţelor articulare la acelaşi nivel cu apariţia de osteofite în partea superioară a sprâncenii cotiloide;

· forma polară inferioară cu aceleaşi simptome situate însă la partea inferioară a articulaţiei;

· forma centrală în care capul femural se înfundă în cavitatea cotiloidă cu pensare de spaţiu şi osteoscleroză în oglindă;

· forma atrofică în care predomină osteoporoza cu deformări accentuate ale oaselor participante la articulaţie.


În stadiile avansate capul femural este turtit deseori luând aspect de ciupercă sau tampon de locomotivă, cu zone de osteoliză în capul femural sau/şi în coxal cu osteofite marginale, cu pensarea articulaţiei (niciodată nu se produce anchiloză). 

Fig. 352 Coxartroza

Diagnosticul diferenţial trebuie făcut cu tbc în care osteoporoza este mai întinsă, nu apar osteofite iar articulaţia dispare într-o anumită fază de evoluţie.


Artroza genunchiului (gonartroza) se întâlneşte mai frecvent la femei, după menopauză. Este secundară când apare după leziuni preexistente: genum valgum, varum, luxaţie congenitală de şold, traumatisme ale genunchiului.


Radiologic primele modificări apar la articulaţia femur-rotulă: reducerea spaţiului articular şi osteofite. Ele se evidenţiază pe radiografia de profil. La nivelul articulaţiei femuro-tibiale se evidenţiază pensarea inegală a articulaţiei, derotunjirea suprafeţelor articulare, lărgirea şi alungirea spinelor tibiale prin osteofite, scleroza suprafeţelor articulare, apariţia de formaţiuni pseudochistice în platourile tibiale, osteofite.
[image: image269.jpg]


 Fig. 353 Gonartroza

În hemofilie se produc mici hemoragii intraarticulare mai ales în articulaţiile mari: genunchi, coxo-femural, umăr care, repetate mulţi ani, duc la apariţia unei artroze deformante. Radiologic, suprafeţele osoase articulare sunt deformate, turtite, lăţite, spaţiul articular dispărut. Se produc luxaţii, apar osteofite marginale şi, târziu, se instalează anchiloza articulaţiei respective.


Spondilartroza este localizarea artrozei la nivelul corpurilor vertebrale (spondiloză) asociată cu leziuni ale discurilor vertebrale. Spondilartroza este mult mai frecventă în practica medicală decât spondiloza. 

Fig. 354 Spondiloza lombară

Discul intervertebral este constituit din nucleul pulpos şi nucleul fibros. Primul ţine îndepărtate vertebrele vecine şi permite diferitele mişcări ale coloanei. În urma unor tulburări mecanice, degenerative, inflamatorii, nucleul pulpos se deshidratează, inelul fibros se fisurează discul degenerează. Inelul fibros degenerat bombează în afara corpurilor vertebrale, întinde ligamentele vertebrale producând mici rupturi şi hemoragii la nivelul inserţiei acestor ligamente de corpii vertebrali. În urma calcificării acestor mici rupturi, iau naştere osteofitele marginale care pot prezenta trei aspecte: ciocuri, punţi sau, mai rar, calcificări intermediare. 


Sediul de predilecţie al spondilartrozei este la nivelul C6 – C7, mai rar C2 – C3 (coloană cervicală), D7 – D10 (coloana dorsală), L3 – L4, L4 – L5 (coloana lombară) adică acolo unde se produc cele mai multe şi ample mişcări ale coloanei.


Radiologic se evidenţiază o pensare a discului intervertebral, condensarea platourilor vertebrale şi îngustarea spaţiului dintre apofizele articulare.


În cervicartroză mişcările gâtului sunt dureroase, uneori poate apare cefalee sau dureri cervico-brahiale, iar radiologic se observă: dispariţia lordozei fiziologice, îngustarea discurilor intervertebrale, prezenţa de osteofite anterioare şi posterioare, condensarea platourilor vertebrale.


În dorsartroză şi lombartroză semnele radiologice sunt aceleaşi.


Artrozele dismetabolice şi nervoase:


În gută apar depuneri osoase periarticulare (tofi gutoşi) predominant la articulaţiile interfalangiene haluce care însoţesc mici zone de osteoliză de 2 – 3 mm situate în spongioasă.


În diabetul zaharat leziunile osoase se localizează la articulaţiile interfalanfiene şi metatarsofalangiene iar radiologic apare o osteoporoză regională osteoliză subcondrală şi calcificări pe traiectul arterelor (mediocalcoză). Neuropatia diabetică produce distrucţii osoase mari, bne delimitate metatarsiene, falangiene. În gangrena diabetică leziunile sunt de tip osteitic


Tabesul osos se localizează predominant la articulaţiile piciorului , mai rar la nivelul coloanei.


Radiologic se observă dispariţia aproape completă a formei anatomice a articulaţiei respective. Apar luxaţii, osteolize cu deformarea oaselor, producţiuni osoase exuberante periarticulare şi osteoscleroze întinse.


În siringomielie, afecţiune caracterizată prin existenţa  hidromieliei (cavităţi în partea centrală a măduvei)  şi caracterizată clinic prin atrofii musculare, tulburări trofice, etc., se observă, radiologic, modificări osoase importante mai ales la articulaţiile membrului superior (cot, umăr) cu zone de osteoliză care duc la dispariţia unor epifize osoase (cap humeral, radial), calcificări periarticulare, osteofite de dimensiuni mari.

Condromatoza şi osteocondromatoza articulară


În urna unor factori mecanici asociaţi cu procese inflamatorii, pe faţa articulară a sinovialei iau naştere noduli cartilaginoşi. La un moment dat în dezvoltarea lor, aceşti noduli cartilaginoşi se calcifică şi astfel iau naştere calcificări intraarticulare, cunoscute sub numele de osteocondromatoză articulară. Radiologic apar sub forma de numeroase calcificări de formă rotundă cu dimensiuni în jur de 5mm în articulaţia cotului, umăr, coxofemurală sau genunchi.


Periartritele


Sunt consecinţa unor procese degenerative cu sediul în tendoane, ligamente şi ţesuturile ce favorizează depunerea sărurilor calcare. Cea mai frecventă localizare este umărul dar se poate întâlni şi la genunchi, cot, articulaţii coxofemurale. Diagnosticul se pune prin IRM.


Periartrita scapulohumerală în faza acută nu are corespondent radiologic. În faza cronică se constată depuneri calcare în ţesuturile periarticulare şi modificări osoase trohiteriene: spiculi osoşi şi osteoscleroză radiară a corticalei. 

 Fig. 355 Periartrita scapulo-humerală
Articulaţia scapulohumerală nu este modificată.  

CAPITOLUL 13
EXAMENUL RADIOIMAGISTIC ÎN SPECIALITĂŢI

13.1 EXAMENUL RADIOIMAGISTIC ÎN STOMATOLOGIE

METODE DE EXAMINARE 

Radiografiile dentare simple se execută cu aparate radiologice monobloc pe filme cu ambalaj special, de dimensiuni 3/4 cm sau 4/5 cm, aplicate intraoral, în dreptul unui grup de 3, 4 dinţi situaţi pe acelaşi plan. Radiografia extraorală pentru maxilare se face pe film 13/18 în casete cu folii, după tehnica obişnuită. Recent introduse, radiografiile panoramice permit un inventar lezional al tuturor grupelor dentare. De o deosebită utilitate sunt radiografiile masivului facial (maxilar superior şi maxilar inferior) precum şi radiografiile de sinusuri. 

Fig. 356 Radiografie panoramică
Astăzi, se utilizează din ce în ce mai mult CT-ul, în special în implantologie care necesită un soft special.
Notarea dinţilor se face prin cifra corespunzătoare dintelui examinat, înscrisă în unul din cele 4 cadrane delimitate de două linii care se întretaie perpendicular, însoţite de litera iniţială a porţiunii din arcadă, pe care se găseşte dintele (arcada superioară din dreapta şi cea din stânga se notează cu litere mari, iar arcadele inferioare cu litere mici) sau precedate de cifra cuadrantului corespunzător: 1, 2.

De exemplu caninul superior drept se notează cu D3 sau 1.3 iar premolarul 1 inferior stâng se notează s4 sau 3.4 .

Anatomia radiologică normală a dinţilor 

Dintele are opacitatea accentuată, forma triunghiulară cu rădăcina implantată în arcada osoasă dentară .

Coroana dintelui este constituită din smalţ care este localizat periferic, intens radioopac şi dentina care, din cauza conţinutului mare în calciu, este opacă la razele X, dar mai puţin decât smalţul. În centru se găseşte camera pulpară care este transparentă, de formă dreptunghiulară, de la care pornesc canalele radiculare. Coletul dintelui face trecerea între coroană şi rădăcină.

Rădăcina dintelui, constituită din dentină şi acoperită cu cement, găzduieşte în lungul ei canalul dentar ce se continuă cu camera pulpară. În jurul rădăcinii se observă spaţiul transparent alveolo-dentar ocupat de ligamentul dintre rădăcină şi alveole.

Peretele alveolar apare ca o dungă trasă cu creionul numită lamina dură cu caracter de corticală osoasă.

Fig. 357 Structura normală dentară
Între doi dinţi vecini, se poate observa septul osos interdentar, constituit din ţesutul spongios din marginea maxilarului şi din pereţii alveolelor care se prelungesc cu o creastă între cei doi dinţi. Între două rădăcini vecine, există un septul interradicular.

Parodonţium este unitatea morfo-funcţională constituită din 5 straturi anatomice care sunt în interdependenţă şi sunt afectate, de obicei, concomitent în procesele patologice: stratul de cement, ligamentul alveolo-dentar peridonţium, peretele osos alveolar (lamina dura) periostul regional al marginii maxilarului şi gingia.

MODIFICĂRI RADIOIMAGISTICE ÎN BOLILE DENTARE
ANOMALIILE DENTARE

Beneficiază în mare măsură de diagnosticul radiologic care poate evidenţia modificări ale numărului dinţilor, orientările rădăcinilor sau incluziuni dentare şi anomalii ale maxilarelor.

 Fig. 358 Anomalie dentară
CARIA DENTARĂ 

Radiologic, poate fi diagnosticată în zone unde stomatologul nu o poate observa; de exemplu caria secundară, cariile coletului. Apare ca o întrerupere a continuităţii smalţului sau ca o lacună în dentină, cu contur difuz şi neregulat; modificarea radiologică este mai discretă decât leziunea anatomică. Putem, de asemenea, să precizăm relaţia cariei cu camera pulpară.

 Fig. 359 Caria dentară
GRANULOMUL DENTAR

Este o parodontită apicală cronică care se traduce radiologic prin leziuni osoase distructive situate în ţesutul osos alveolar din jurul vârfului rădăcinii pe o arie ce nu depăşeşte 5mm sau pe partea laterală a rădăcinii, în caz de canale anormale sau de căi false.

 Fig. 360 Granulomul dentar
Conturul focarului de osteoliză al granulomului este precis în perioada de linişte şi şters în perioada de puseu osteolitic 

CHISTUL DENTAR

Se traduce radiologic printr-o zonă de osteoliză retundă, scobită în rebordul osos al maxilarului inferior, de dimensiuni mai mari, peste 5 mm, cu contur net şi dens. Poate include rădăcini de la mai mulţi dinţi sau dacă se dezvoltă între rădăcini, le dezorientează, împinge dinţii vecini de o parte şi de alta a dintelui pe care este axat chistul.

 Fig. 361 Chistul dentar
În funcţie de localizare, distingem chiste radiculare, interdentare, foliculare (în capul molarului inclus)

PARADONTOPATIILE MARGINALE CRONICE

Crestele şi septurile osoase care separă dinţii între ei de-a lungul rebordului se modifică, radiologic, în paradontopatiile marginale cronice. Se observă atrofia şi dispariţia crestei, septurilor, cu atât mai accentuată cu cât paradontopatia este mai veche şi mai gravă. 

În cele din urmă, septurile şi pereţii alveoloari se resorb până spre vârful rădăcinii, dinţii capătă o mobilitate mare şi cad singuri .

FRACTURILE  MAXILARELOR 

Ca şi afecţiunile inflamatorii (osteomielita, sifilisul, tuberculoza, actinomicoza), diagnosticul se pune pe baza semnelor clinice şi radiologice descrise pentru oasele lungi.

TUMORILE MAXILARELOR

Pot fi împărţite în:
· tumori adevărate, provenite din  elementele structurale ale ţesutului osos,

· tumori provenite de la aparatul dentar.


Tumorile adevărate pot fi benigne ca osteomul, fibromul, hemangiomul; semimaligne ca tumora cu mieloplaxe şi condromul; maligne ca osteosarcomul.

Ele au aceleaşi caractere radiologice ca şi cele care se dezvoltă pe alte piese ale scheletului.

Tumorile cu punct de pleacare de la aparatul dentar sunt: chistele dentare, odontomul şi ameloblastomul sau adamantinomul.

ODONTOMUL sau DENTOMUL este o tumoră benignă constituită dintr-un conglomerat de dinţi rudimentari; se dezvoltă cu precădere la nivelul ultimului molar inferior care lipseşte de pe arcadă şi se traduce printr-o cavitate de 1–2cm, net conturată care este plină cu formaţiuni opace rotunde sau poligonale, denticuli, ce se suprapun şi dau imagine în mozaic. 

 Fig. 362 Dentomul
AMELOBLASTOMUL sau ADAMANTINOMUL este o tumoră caracterizată prin formaţiuni chistice osteolitice, care, în creşterea lor, apasă şi distrug trabeculele spongioasei, subţiază şi suflă corticala.

Formaţiunile sunt separate între ele prin septuri osoase subţiri, care dau imagine în fagure de miere. Uneori, poate apărea o cavitate chistică unică.

Fig. 363 Adamantinomul
TUMORILE ŞI INFLAMAŢIILE GLANDELOR SALIVARE 
Metode de investigaţii:

 - radiografia simplă, care poate pune în evidenţă calcificările şi calculii radioopaci,

- sialografia constă în explorarea canalelor excretorii cu substanţă de contrast introdusă prin canalul glandular principal.


Calculii salivari radioopaci sunt vizualizaţi pe radiografia simplă, iar cei transparenţi cu ajutorul sialografiei (introducerea de lipiodol în canalul excretor principal), când apar ca imagini lacunare.


Tumorile benigne deplasează în jurul lor canalele salivare iar cele maligne amputează sau dispun anarhic canalele salivare. 

 Fig. 364 Sialografia
13.2 EXAMENUL RADIOIMAGISTIC ÎN O.R.L.

Explorarea radiologică a sinusurilor feţei, mastoidelor şi a stâncilor temporale ne dă relaţii asupra pneumatizării, configuraţiei şi întinderii cavităţilor dar şi asupra proceselor patologice care se traduc radiologic prin modificarea transparenţei, conţinutului cavităţii sinusale sau conturului lor osos.

De o deosebită utilitate este astăzi CT-ul care se efectuează cu secţiuni subţiri de 1mm şi cu înaltă rezoluţie; pe imaginile în plan axial şi coronar se evidenţiază conductul auditiv extern, urechea medie cu oscioarele, conductul auditiv intern, canale semicirculare, vestibulul şi melcul. 
 SINUSURILE FEŢEI

Sinusurile feţei sunt în număr de 8, simetrice de o parte şi de alta a liniei mediane şi se împart în sinusurile anterioare şi sinusurile posterioare.

Sinusurile anterioare sunt reprezentate prin: sinusurile maxilare, sinusurile frontale şi celulele etmoidale anterioare. Ele se deschid şi se drenează în meatul mijlociu.

Fig. 365 Aspectul normal al sinusurilor frontale
Sinusurile posterioare sunt sinusurile sfenoidale şi celulele etmoidale posterioare şi se deschid în meatul superior.

SINUZITELE ACUTE pot fi catarale şi purulente.

Sinuzitele acute catarale, radiologic, produc o opacifiere difuză a sinusului datorită micşorării cantităţii de aer din sinus, explicată prin îngroşarea mucoasei şi existenţei exudatului care poate fi seros, mucos, purulent, determinând grade diferite de opacifiere. Rareori, se constată îngroşarea mucoasei în ,,chenar marginal“, ca o bandă opacă de jur împrejurul pereţilor osoşi ai sinusului bolnav. 

 Fig. 366 Sinuzită maxilară dreaptă
SINUZITA ACUTĂ PURULENTĂ; dacă se face radiografia în poziţie ortostatică, în sinuzita purulentă se poate observa o cantitate de lichid ce opacifiază intens şi omogen partea declivă a sinusului având un nivel superior orizontal sau concav.

SINUZITELE CRONICE constau în îngroşarea neuniformă a mucoasei. Lichidul de secreţie este în cantitate mică comparativ cu cel din sinuzitele acute supurate.

În sinuzitele cronice, radiologic, se constată opacifiere neomogenă pe întinderea sinusurilor inflamate.

Formaţiuni polipoide se observă în partea declivă a sinusului, unde procesul inflamator este de durată şi puroiul stagnează mult timp.

În sinuzitele cronice, se observă modificări ale conturului osos al sinusului; la început decalcificare, apoi scleroză care se propagă la distanţă de sinus şi se pierde spre osul sănătos.

CHISTURILE SINUSURILOR; după procesele inflamatorii sinusale, unele glande ale mucoasei îşi obstruează canalul de scurgere spre sinus şi lichidul de secreţie se acumulează şi destinde glandele progresiv luând forma chistică cu dimensiuni între 1–3cm. Sunt mai frecvente în sinusurile maxilare şi au sediul în unghiul diedru inferior al sinusului. Dacă se introduce lipiodol în sinus, apare ca o imagine lacunară, bine conturată.

TUMORILE SINUSALE BENIGNE

Sunt reprezentate în special de osteom; se dezvoltă preferenţial în sinusul frontal şi, radiologic, se prezintă ca o zonă de osteosceroză cu contur bine delimitat.

 Fig. 367 Osteom maxilar stâng
TUMORILE MALIGNE 
Au ca punct de plecare epitelilul mucoasei sinusale invadând frecvent osul. Radiologic, se evidenţiază ca o opacitate intensă a sinusului respectiv însoţită de osteoliza osului din jur. CT precizează prezenţa tumorilor la nivelul cavităţilor aerice sinusale. De asemenea, evidenţiază mult mai bine relaţia cu structurile osoase din jur.

MASTOIDA

La copil, muguri ai mucoasei care căptuşeşte urechea medie se insinuează în osul temporal şi, între 2–6 ani, nasc celule pneumatice ale mastoidei ce pot fi comparate, din punctul de vedere al mecanismului de formare, cu sinusurile feţei.

OTO-MASTOIDITA CATARALĂ se traduce radiologic prin opacifierea antrului şi al grupului de celule periantrale, rezultat în urma înlocuirii aerului prin exudat şi îngroşarea hiperemică a mucoasei care tapetează celulele mastoidiene care nu prezintă leziuni osoase, de unde şi denumirea de otomastoidită catarală.

OTO–MASTOIDITA SUPURATĂ ACUTĂ 

Opacifierea celulelor mastoidiene apare mai intensă, datorită apariţiei unor exudate importante care ocupă cavităţile celulare.


Desenul osos alveolar al celulelor mastoide bolnave apare şters, estompat, lipsit de contrast, totul fiind înconjurat de opacifierea generală a sistemului celular. Leziunile osoase evoluează spre osteoliză.

Apar întreruperi ale continuităţii osoase, septate, care se pot pune în evidenţă radiografic.

OTO–MASTOIDITA CRONICĂ 
Sunt două elemente importante care se întâlnesc simultan în aspectul radiografic al otomastoiditei cronice;

1. cicatrici osoase cu aspect de sechele şi îngroşări septale, urme ale unor vechi procese care se traduc radiologic printr-o opacifiere neregulată a mastoidei,

2. leziunile de osteită cronică sub formă de focare de osteoliză cu margini zimţate, neregulate, difuz conturate.

Când procesul inflamator a avut loc în copilărie, observăm o dispariţie a sistemului celulelor mastoidiene şi un proces de osteoscleroză a stâncii temporalului.

COLESTEATOMUL 
Parte din epiteliul conductului auditiv, în cursul procesului supurativ cronic, migrează în urechea medie prin intermediul perforaţiei timpanice şi, din urechea medie, mugurii epiteliali invadează antrul mastoidian şi celulele mastoidiene periantrale. Aici, epiteliul de dezvoltă chistic, se descuamează, secretă sebum, formând o colecţie care determină uzura osului care se resoarbe şi apare cavitatea transparentă a colesteatomului. 

 Fig. 368 Colesteatomul

Radiologic, colesteatomul are următoarele semne caracteristice; o zonă de osteoliză, rotundă sau ovalară, plasată în regiunea antro-aticală care depăşeşte dimensiunile mijlocii ale antrului, delimitarea netă a lizei cu o zonă fină de condensare osoasă în jur. 

LARINGELE

Radiografia uzuală este cea din profil pe care se recunoaşte cu uşurinţă hioidul şi scheletul cartilaginos al laringelui care, la persoanele în vârstă, este opac datorită depozitelor calcare.

Examenul radiologic al acestei regiuni este indicat în primul rând în diagnosticul precoce al tumorilor laringelui şi hipofaringelui, în care ne ajută să precizăm extinderea procesului patologic în profunzime şi în porţiunile inaccesibile laringoscopiei.

Cu ajutorul examenului radiologic pot fi examinaţi corpii străini opaci, înfipţi sau inclavaţi în părţile moi ale laringelui şi pot fi puse în evidenţă  fracturile laringelui.

C.T. reprezintă metoda de elecţie pentru precizarea extensiei unui proces expansiv laringian, a existenţei metastazelor ganglionare şi la distanţă. 

Fig. 369 Laringele examinare CT

EXAMENUL RADIOIMAGISTIC ÎN OFTALMOLOGIE


Metodele de examinare sunt radiografiile simple în incidenţa faţă înaltă TSCHEBOUL, incidenţa de profil. Găurile optice şi fantele sfenoidale sunt examinate în incidenţe speciale.


Se efectuează în caz de traumatisme, corpi străini, procese inflamatorii, tumori.

Fracturile determină apariţia unei soluţii de continuitate pe unul din contururile orbitei, eventual cu înfundare şi opacifierea sinusului corespunzător prin hemoragia intrasinusală.

TUMORILE INTRAORBITALE; cele benigne determină exoftalmie, lărgirea diametrului orbitei prin apăsarea şi atrofia pereţilor osoşi.

[image: image287.png]


 Fig. 370 Tumoră orbitară stângă
În tumorile maligne se constată distrucţie osoasă cu discontinuitatea unor contururi.

Tumorile nervului optic produc asimetria canalelor opice, în ce priveşte forma şi dimensiunile, discontinuitatea pereţilor.

MENINGIOMUL învelişurilor nervului optic se traduce prin lărgirea găurii optice, a fantei sfenoidale fără modificarea şeii turceşti.

GLIOMUL nervului optic are sediul chiasmatic şi lărgeşte gaura optică dar produce şi distrucţia tuberculului selar.

CT este metoda de elecţie în explorarea patologiei globului ocular, aducânad un plus de informaţie privind structurile orbitei şi a conţinutului ei.

13.3 EXAMENUL RADIOIMAGISTIC ÎN NEUROLOGIE ŞI NEUROCHIRURGIE

Examenul radiologic al craniului şi coloanei vertebrală, se începe cu radiografia simplă şi se continuă cu examenul cu substanţă de contrast. El ne oferă relaţii preţioase atât asupra stării scheletului cât şi asupra conţinutului lor, precizează sediul şi întinderea procesului patologic şi, uneori, natura lui.

CT este una dintre cele mai moderne metode accesibilă şi la noi. Principiul de funcţionare a acestor tipuri de aparate rămâne acelaşi chiar dacă ele sunt într-o continuă perefecţionare, respectiv se realizează o reconstrucţie matematică a unei secţiuni, a capului sau a oricărei porţiuni de corp, în termeni de densitate înscrişi în cifre pe o matrice sau convertiţi în semnale de imagine. Acest nou tip de imagine radiologică permite nu numai vizualizarea calitativă, ci şi măsurarea cantitativă a unor foarte mici diferenţe de absorbţie, dintr-un strat de studiat, secţiune tomografică, realizându-se, în final, o imagine complexă. Metoda este deosebit de valoroasă în diagnosticul afecţiunilor endocraniene şi îşi dă întregul aport în condiţiile unei anamneze judicioase şi a unui examen clinic competent. Examenele neuroradiologice ,,clasice” pot orienta sau alteori pot completa CT, ca şi metodele moderne cum sunt: 

· angiografia digitalizată,

· rezonanţa magnetică nucleară,

· tomografia prin emisie de pozitroni,

· tomografia computerizată de monoemisie şi altele.

Valoarea diagnostică a imaginilor CT constă în stabilirea unui diagnostic de existenţă, de localizare, frecvent de natură a leziunii şi pe cât posibil de prognostic.

ENCEFALOGRAFIA GAZOASĂ, P.E.G. sunt metode depăşite, invazive, incomode pentru bolonav.

ARTERIOGRAFIA CEREBRALĂ presupune introducerea substanţei opace de contrast în artera carotidă sau în artera vertebrală urmată de efectuarea de radiografii seriate (timp arterial, parenchimatos, venos). 

Fig. 371 Angiografie cerebrală-malformaţie arterio-venoasă
În raport cu starea arborelui vascular, se poate stabili sediul tumorilor cerebrale dar mai ales se stabileşte diagnosticul pozitiv de anevrism, care are sediul cel mai frecvent la nivelul sifonului carotidian. Este indicată în studiul malformaţiilor vasculare, traumatisme, după intervenţii chirurgicale cu ligatură de vase, pentru a aprecia restabilirea circulaţiei colaterale.

MIELOGRAFIA constă în introducerea unei substanţe de contrast nonionice în spaţiul subarahnoidian prin puncţie suboccipitală sau lombară, care, datorită vâscozităţii şi greutăţii, se comportă ca un index opac şi, prin înclinările bolnavului, poate fi plimbat în lungul spaţiului subarahnoidian între regiunea cervicală şi prima vertebră sacrată. În mod normal, substanţa de contrast se adună repede în fundul de sac dural inferior.

În caz de obstacol sau de formaţiuni care modifică lărgimea sau continuitatea spaţiului, substaţa de contrast se opreşte şi arată polul superior sau polul inferior al leziunii. 

 Fig. 372 Hernie de disc -mielografie
La nivelul obstacolului, conturul poate fi concav, în formă de cupă, este neted sau poate prezenta un aspect dinţat (în tumori). 

 Fig. 373-Tumoră medulară
IRM este o metodă foarte importantă de explorare a capului şi a coloanei vertebrale putând diagnostica uneori leziuni pe cale de constituire care nu au încă o expresie imagistică (exemplu un AVC ischemic incipient poate fi diagnosticat IRM prin analiza spectrală).

HERNIA DISCULUI INTERVERTEBRAL

Se poate produce anterior, lateral, posterior sau în spongioasa vertebrală (nodulul Schmorl) cu localizare mai frecventă la nivelul coloanei vertebrale lombare inferioare. 

Diagnosticul se pune pe radiografia simplă, mielografie, CT, IRM. 
Radiografia simplă evidenţiază o pensare a discului intervertebral L5-S1 şi mai rar L4-L5, scolioză cu îngustarea unilaterală a discurilor vecine şi rectitudinea coloanei lombare de profil - triada Barre. Mielografia evidenţiază o oprire în dreptul discului îngustat când este o hernie voluminoasă, ocoleşte nodulul herniar sau prezintă o deformare localizată, ancoşă bilaterală, care dă imagine în ceas de nisip, sau se constată amputarea unei rădăcini.

CT precizează stadiul de evoluţie ale herniei de disc: protuzie, prolaps, sechestrare.

IRM permite un examen de ansamblu al coloanei vertebrale cu posibilitatea stabilirii eistenţei unor hernii multiple, localizarea lor, relaţia cu ligamentele.

Fig. 374 Hernie de disc-IRM respectiv CT
HIPERTENSIUNEA INTRACRANIANĂ

Semnele radiologice depind de vârsta bolnavului. La copii, se evidenţiază dehiscenţa suturilor, lărgirea fontanelelor, calota subţiată şi craniul apare în totalitate mărit. La adult, când suturile s-au sudat definitiv, modificările sunt evidente la nivelul tăbliei interne a calotei craniene prin accentuarea impresiunilor digitale şi a şanţurilor vasculare.

HIDROCEFALIA 
Poate fi internă, cu acumularea de LCR în ventriculii cerebrali, sau externă, între foiţele meningeale. Diagnosticul ,,clasic” se punea ecografic sau prin ventriculografie care evidenţiază mărirea ventriculilor cerebrali. Actual se pune diagnostic CT.

TUMORILE INTRACRANIENE 
Sunt reprezentate de adenoame hipofizare, tumorile chiasmei, craniofaringiom, meningioame, glioame, oligodendroglioame, astrocitoame, glioblastom, angioame etc. Diagnosticul clasic se făcea prin ventriculografie şi arteriografie cerebrală, care evidenţiau o asimetrie a ventriculilor, compresiuni cu deplasare contralaterală sau lipsa pneumatizării. Astăzi, diagnosticul tumorilor se face prin CT nativ şi cu substanţă de contrast. Arteriografia cerebrală precizează existenţa şi localizarea leziunilor şi deplasări ale structurilor liniei mediane. În cazul tumorilor benigne, artetele sunt dislocate, fără modificări de calibru şi contur, pe când în procesele maligne se constată o vascularizaţie tipică neoformativă, anarhică.

 Fig. 375 Tumori cerebrale
CT, tumorile maligne au un aspect caracteristic de arie hipo sau izodensă, înconjurată de o zonă hipodensă, de edem, de obicei, marcat care împinge şi comprimă structurile liniei mediane. După administrarea de substanţe de contrast, ele sunt intens iodofile.
EXPLORAREA RADIOIMAGISTICĂ A COLECŢIILOR SANGUINE POSTTRAUMATICE

HEMATOMUL EXTRADURAL H. E. D. (EPIDURAL)

Este un revărsat sanguin cu caracter compresiv, care se dezvoltă între tăblia internă a craniului şi dura mater, de obicei în spaţiul decolabil Gerard–Marchand.

Surse de producere:
a. a. meningee mijlocie sau una din ramurile sale: a. meningee anterioară sau a. meningee posterioară

b. fracturi osoase – vene diploice interesate într-un focar de fractură,

c. sinusurile venoase durale sau vene tributare acestora.


Radiofrafiile de craniu, efctuate în incidenţe adecvate impactului, care se realizează cu dificultate deoarece bolnavii sunt necooperanţi, pot evidenţia traiecte de fractură, mai ales fracturi denivelate, care au interesat, eventual, trunchiuri sau ramuri ale arterei meningee sau sinusuri venoase durale.

 Fig. 376 Hematom epidural
De reţinut că absenţa unei fracturi nu elimină posibilitatea unui H.E.D.

ANGIOGRAFIC se poate constata interceptarea unui vas arterial sau venos, de tip ,,pseudoanevrism posttraumatic“, este un semn sigur de HED; pe imaginile de faţă, spaţiu avascular ,,vidul vascular” în HED este bine vizualizat în faza arterio-capilară şi este mai net conturat în localizarea temporală sau parietală.

Limita internă a ariei avasculare în HED este manifest concavă către înafară, racordată, sub forma de unghi deschis, la tăblia osoasă.

Deplasarea axului median al creierului, semn nespecific pentru HED este realizată când volumul colecţiei sanguine compresive este de cel puţin 30 ml şi este mult mai redusă sau inexistentă în localizările posterioare sau bilaterale ale unui hematom.

Explorarea CT are o eficienţă absolută dând relaţii importante de existenţă, localizare şi modificări indirecte. Imaginile sunt asemănătoare cu cele constatate prin angiografie, iar hiperdensităţile obţinute sunt cele ale colecţiilor hematice, în diferite stadii evolutive. Aspectul hematomului epidural este biconvex, bine delimitat, adiacent tăbliei interne a calotei craniene; densitatea lui scade cu evoluţia.

HEMATOMUL SUBDURAL H.S.D.

Este reprezentat de un revărsat sanguin cu caracter compresiv care se colectează între dura-mater şi suprafaţa creierului.

În aceste condiţii, sursa sângerării este mai greu de precizat şi, în funcţie de evoluţia lor, pot fi:
· recente (acute sau subacute) şi

· tardive  (cronice), încapsulate.

Angiografic – axul arterial median al creierului este de regulă, deplasat către partea opusă, iar această deplasare este minimă sau chiar inexistentă în cazul hematoamelor subdurale bilaterale sau când, contralateral, există un hematom intracerebral, mai rar epidural. CT apare o zonă hiperdensă ca o seceră adiacentă tăbliei interne a calotei, putând pătrunde în fisura interemisferică.

HEMATOMUL INTRACEREBRAL 
Este un revărsat sanguin delimitat care se dezvoltă în parenchimul cerebral.

Cel postraumatic se formează, în timp, într-o zonă de contuzie forte, cu ramolisment şi necroză şi unde se colectează subfuziunile sanguine ca urmare a vasoparaliziei persistente. 
În situaţii foarte rare, hematomul intraparenchimatos posttraumatic se poate produce printr-o leziune vasculară directă, într-o arie de dilacerare.

Realizat prin oricare dintre mecanisme, reprezintă un proces înlocuitor de spaţiu, cu caracter evolutiv, expansiv-compresiv, care determină HIC cu sindrom de agravare.

CT, apar imagini hiperdense de dimensiuni variabile, cu densitate în scădere progresivă în funcţie de vechimea hematomului, care comprimă şi împing structurile liniei mediane.

 Fig. 377 Hematom intracerebral
Leziunile traumatice ale substanţei albe sunt mai bine evidenţiate prin IRM.
13.4 DIAGNOSTICUL RADIOIMAGISTIC ÎN OBSTETICĂ ŞI GINECOLOGIE
RADIOGRAFIA SIMPLĂ evidenţiază modificările de formă şi dimensiuni ale oaselor bazinului, secundare unor procese patologice ale organelor genitale feminine sau a unor malformaţii. Calcificările sunt frecvente în fibroamele uterine, TBC, mai rar în tumorile maligne. Radiopelvimetria permite măsurarea diametrelor bazinului osos şi a diametrelor fetale pentru stabilirea raportului dintre bazinul obstretical şi craniul fetal.

Fig. 378 Leifibromioame uterine calcificate
Radiografia simplă abdominală în obstetrică nu se mai efectuează fiind înlocuită de ecografie.

HISTEROSALPINGOGRAFIA ne ajută la diagnosticul modificărilor de volum, formă sau alte patologii ale cavităţii uterine, malformaţiile cervico-uterine, sterilitate, procese inflamatorii cronice, tumori.

Histerosalpingografia constă în injectarea, sub presiune, în cavitatea uterină a unei substanţe opace lipo- sau hidrosolubilă prin intermediul unei sonde metalice, lungă de 30 cm, trecută printr-un dop conic de cauciuc - care are rolul de a obtura orificiul extern al colului şi să împiedice refluxul substanţei opace în vagin. Injectarea se face cu ajutorul unei seringi de 20cc în prezenţa unui manometru.

Examenul radiologic constă în radioscopii scurte în cursul cărora se urmăreşte acumularea şi progresiunea substanţei opace, se pune în evidenţă cavitatea uterină, se face explorarea trompelor şi se urmăreşte permeabilitatea lor - proba COTTE. Se vor face radiografii la momentul oportun.

 Fig. 379 Histerosalpingografia
Contraindicaţii: sarcină, în hemoragiile uterine abundente, în infecţiile în evoluţie, intoleranţă la substanţele de contrast. 

Fig. 380 Anomalii uterine
Tuberculoza genitală este evidenţiată radiologic prin modificările cavităţii uterine care prezintă neregularităţi de contur, cu ştergerea limitelor şi obstruarea uni sau bilaterală a trompelor ce apar rigide, încurbate, cu lumen moniliform sau filiform.

Tumorile benigne, mai ales polipii, apar ca lacune bine delimitate pe când tumorile maligne se evidenţiază prin imagini lacunare cu contururi neregulate şi semitonuri.

ULTRASONOGRAFIA ajută, în ginecologie, în diagnosticul tumorilor ovariene, cervico-uterine, inflamaţii iar în obstetrică pune diagnosticul de sarcină, unică sau multiplă, precizează vârsta sarcinii, prezentaţia, greutatea, sexul şi malformaţiile fetale, aspectul placentei şi a lichidului amniotic.

Fig. 381 Chiste ovariene
Examenul radiologic al GLANDEI MAMARE 

Poate furniza informaţii importante şi precoce mai ales când se integrează într-un complex de investigaţii ce vor confirma existenţa şi localizarea leziunii.

Ca metodă de examinare, mamografia reprezintă explorarea radiologică a sânului fără substanţă de contrast, dar care pentru efectuarea corectă necesită un aparat special care produce raze X cu lungime de undă mare, deci cu penetrabilitate redusă.


Mamografia poate evidenţia tumorile mamare ca opacităţi cu contur net când sunt benigne şi contur difuz, neregulat, care poate avea prelungiri până la piele şi eventual microcalcificări când sunt maligne (microcalcificările pot apărea şi izolate). 

 Fig. 382 Mamografia cancer mamar

Galactografia pune diagnosticul tumorilor canaliculare care apar ca lacune, stopuri sau stenoze ale canalelor galactofore sau rigidităţi ale traiectelor canaliculelor. 

Fig. 383 Galactografia

Mamografia este aceea care poate ridica procentul de diagnostic corect la 85-90%.

 Asocierea cu ecografia poate creşte procentul de depistare ajungându-se până la 100%, cu condiţia existenţei unui ecografist cu experienţă şi o examinare atentă şi minuţioasă atât a sânului cât şi a axilei.

La aceste metode trebuie adăugată explorarea prin IRM cu substanţă de contrast, care pare a fi cea mai performantă în diagnosticul tumorilor.

Fig. 384 Echografia mamară
CAPITOLUL 14
RADIOLOGIA INTERVENŢIONALĂ

Radiologia intervenţioală reprezintă cel mai nou capitol al disciplinei, care tinde să se dezvolte vertiginos şi să preia o parte din activitatea chirurgilor.


Astăzi, sunt utilizate diferite procedee pe care le reamintim după cum urmează:

A. Proceduri de recanalizare a stenozelor şi ocluziilor arteriale

· angioplastia cu balon - este metoda standard pentru dilatarea atât a stenozelor de arteră iliacă cât şi a stenozelor şi ocluziilor scurte ale arterelor femuro-poplitee, subclavie, humerală, renale, mezenterice.

· pentru recanalizarea ocluziilor arteriale, s-a introdus angioplastia laser şi aterectomia prin cateter.

· recanalizare mecanică şi aspiraţie de trombi care foloseşte un sistem rotator sau pulsatil pentru a permeabiliza o zonă de ocluzie.  Metoda constă în  introducerea unui ghid urmat de angioplastie cu balon pentru finalizarea procedurii.

· tromboliză - fibrinoliză locală folosind Urokinază şi rt-RA sunt cele mai frecvente metode.

· stenturi din oţel inoxidabil  cu filamente de Tantalium sau Nitinol care sunt intoduse percutan.

B. Proceduri de embolizare. 

· embolizarea pentru sângerări - tratamentul transcateter pentru sângerarea gastrointestinală include agenţi farmacologici pentru vasoconstricţie şi materiale embolizante. Sângerările traumatice ale unor organe cum ar fi rinichiul sau ficatul produse iatrogen, secundar puncţiilor sau biopsiilor de organ, după care se pot forma fistule arteriovenoase sau false anevrisme - pot fi tratate cu succes prin embolizare prin cateter.

· embolizarea tumorilor este indicată pentru sângerările acute din tumoră, pentru reducerea vascularizaţiei tumorale înaintea operaţiei sau pentru tratamentul tumorilor primare inoperabile şi secundare

C. Proceduri gastrointestinale.

· gastroenterostomie percutană la pacienţii care necesită terapie nutriţională pe temen lung. Pentru tulburări  de deglutiţie sau pentru tumori obstuctive de esofag - plasarea percutană a unui tub de alimentare până în stomac sau jejun sub control fluoroscopic

· dilatare sau stenting de stricturi esofagiene folosind tehnica dilatării cu balon pentru stricturile esofagiene benigne

· tratamentul prin puncţie transcutană al chistelor hidatice

· drenajul transcutan al abceselor şi chistelor hepatice, pseudochistelor pancreatice, a chistelor renale, ovariene, etc.

· drenajul transcutan al căilor biliare, în caz de obstrucţii biliare distale, montarea de stenturi la nivelul căilor biliare.

